
1) Indledning


Western-genren er en fascinerende kulturel og kunstnerisk udtryksform, der både underholder og udfordrer vores opfattelse af det vi kalder ”Det Vilde Vesten”. Denne genre, der har stærke rødder tilbage til litteraturen og til begyndelsen af filmmediet, har formet vores kollektive forestillinger om tiden i 1800-tallets Amerika, selvom de er en blanding af fiktion og historiske fragmenter. Myterne udgør i høj grad rygraden i fortællingerne om ”Det Vilde Vesten”. Forestillingen om den ensomme cowboy, der rider ud i solnedgangen, konflikterne mellem loven og lovløsheden, den heroiske kamp mod naturens vilde kræfter og konflikterne med de indfødte er blevet ikoniske motiver, der har indfanget fantasien hos generationer af publikum. Disse myter har rod i både virkelige begivenheder og historiske personligheder, som gennem årene er blevet romantiseret og forstærket gennem litteratur og film.


På det store lærred har westerns spillet en central rolle i at forme genfortællingen af myterne om ”Det Vilde Vesten”. Fra tidlige stumfilm som Det store togrøveri / The Great Train Robbery (1903), der etablerede mange af genrens karakteristika, til episke Hollywood-produktioner som Lovløst Land / My Darling Clementine (1946), Forfølgeren / The Searchers (1956) og Syv mænd sejrer / The Magnificent Seven (1960), har westerns skildret ikke blot spændende historier, men også omfavnet emner som amerikansk identitet, moral og nationalisme. Det er dog vigtigt at erkende, at mange westerns ikke nødvendigvis stræber efter historisk nøjagtighed. Filmene forenklede ofte de komplekse sociale og kulturelle realiteter, der prægede grænselandet i 1800-tallet, og skabte stereotyper om både oprindelige amerikanere, mexicanske banditter og hårdføre nybyggere. Disse stereotyper har haft en betydelig indflydelse på, hvordan ”Det Vilde Vestens” historie er blevet opfattet ikke kun i USA, men i hele verden.


I moderne tid har der været en bevægelse mod mere kritiske og nuancerede fortolkninger af western-genren. Filmmagere som Clint Eastwood med De Nådesløse / Unforgiven (1992) og Quentin Tarantino med Django Unchained (2012) har udfordret western-genrens traditionelle temaer - og stillet spørgsmålstegn ved de etablerede forestillinger om de portrætterede helte og skurke. Film som disse har ikke kun givet os et nyt syn på gamle temaer, men har også sat fokus på historiske uretfærdigheder og kompleksiteten i ”Det Vilde Vestens” udvikling. Western-genren fortsætter med at tiltrække kunstnere og publikum på grund af dens evne til at udforske universelle temaer som retfærdighed, frihed og individets kamp mod naturkræfter og sociale strukturer. Den fortsatte relevans af westerns i populærkulturen understreger deres evne til at fungere som et spejl for vores egne samfundsmæssige udfordringer og værdier. I sidste ende er westerns ikke bare til for at underholde; de er også en vigtig del af en kulturel arv og en påmindelse om betydningen af at reflektere over fortiden for at forstå nutiden og forme fremtiden. Gennem sine myter, fiktioner og historiske spor fortsætter westerns med at fascinere og inspirere, hvilket gør den til en af de mest ikoniske og debatterede genrer i filmhistorien.


De fleste bøger, dokumentarfilm, blogs og internet-sider om westerns er for det meste på engelsk og sammenfatter ofte ikke det underholdende med filmhistoriske og historiske aspekter. Som western-entusiast og historie-interesseret er denne bog et personligt bud på sammenhængen mellem underholdning, fiktion og fakta - på dansk. I mine drengeår blev jeg som så mange andre drenge betaget af westerns. Filmene åbnede på mange måder en form for drømmeverden, en verden hvor man ikke skulle forholde sig til andet end det umiddelbare sort/hvide univers, som filmenes univers afspejlede. Et univers, hvor de gode var gode og de onde var onde. I min naivitet var det en fantastisk simpel verden at ”flygte” ind i. Generelt søgte jeg tit tilflugt i filmens og fjernsynets verden, hvor min foretrukne genre meget tidligt var ”Cowboyfilm”. De tidligste biografoplevelser i hukommelsen er Winnetou og Trinity/Nobody filmene – mens jeg i fjernsynet så alt, hvad der overhovedet blev vist, af alle genrer. Min tidligste film-erindring fra fjernsynet er filmen om Frankenstein (med Boris Karloff), som jeg kan huske, at jeg så fra min seng gennem dørsprækken til stuen i en alder af 8-9 år. En oplevelse, der af uransagelige årsager har gemt sig i hukommelsen lige siden. I samme periode var min mors højtlæsning en fantastisk oplevelse. Højtlæsningen bragte mig ind i western-genrens univers. Den sidste Mohikaner og Hjortedræber af James Fenimore Cooper er nogle af de historier, der står klarest i min erindring. Siden de hyggelige stunder med højtlæsning, har fortællingerne om ”Det Vilde Vesten”, været en fast del af min foretrukne virkelighedsflugt – både på TV og i biografen. Derudover var jeg gennem drengeårene fast læser af tegneserier som Lucky Luke, Blåfrakkerne og ikke mindst Blueberry.

Kosmorama, Skælskør i slutningen af 1960'erne - Min barndoms lokale biograf






Selvom jeg, som følge af den naturlige livscyklus med teenageliv, familie og børn, har været af og på i forhold til ”forbrug” af film, har jeg lige siden de tidlige drengeår, set rigtig mange westerns i form af både film og TV-serier, lige fra Diligencen, Shane, Forfølgeren, Folket i den lykkelige dal, Flammer over Virginia, Trinity/Nobody filmene, Sheriffen skyder på det hele, Danser med ulve og De Nådesløse, som de hed på dansk, til TV-serier som Bonanza (Brødrene Cartwright), Laredo, Maverick, Hec Ramsey, Familien Macahan, Det lille hus på prærien og De red mod nord - serien1 bare for at nævne nogle de få, som har fyldt meget i min tidlige ”western-bevidsthed” og som samtidig er den grundlæggende årsag til at interessen for genren er blevet fastholdt. Udgangspunktet var i første omgang de film og TV-serier som jeg havde adgang til via fjernsynet (i både dansk, svensk og tysk TV), hvilket i starten primært var film produceret i 1950’erne og 1960’erne. Efterfølgende har jeg i mine voksne år forsøgt at følge udbuddet både i biografen og på TV. På trods af, at jeg svagt kan huske at have set Hopalong Cassidy i fjernsynet, var det amerikanske ”western-boom” med serie-westerns fra 1930’erne, 1940’erne og 1950’erne aldrig aktuelt i mine drenge- og teenageår.


I de seneste år, med introduktionen af digitale medier og streaming via internettet, har jeg oplevet nye sider af genren, sider der har ændret min interesse for westerns i en mere struktureret retning. En interesse, der også er funderet i en generel nysgerrighed for den historiske side af fortællingerne og som er kommet til udtryk ved at se og undersøge mangfoldigheden ide mange westerns, som heldigvis stadig er tilgængelige. Udbuddet af film på fysiske medier er dog ved at svinde ind, men samtidig bliver mange af de gamle film udbudt digitalt på diverse internetkanaler. Derudover bliver der, specielt på internettet, løbende frigivet dokumentarudsendelser om både historiske hændelser og baggrundshistorier fra filmens verden, der er relevante i denne sammenhæng.


Min nysgerrighed og hele research-processen for denne bog, har generelt åbnet mine øjne for de mange aspekter, der er i den komplicerede og fascinerende fortælling om Amerikas historiske udvikling, hvor den overleverede genfortælling i starten af 1900-tallet tog fart på et nyt medie - Filmen. Filmene skabte mulighed for at genfortælle amerikanernes historie – historier, der hurtigt kom til at handle om amerikanernes selvforståelse og ikke mindst deres selv-iscenesættelse. Overleveringer, myter, folklore, historiske fakta, litterære beskrivelser, kunst, avisartikler m.m. – blev brugt som inspiration for genfortællinger og fortolkninger af ”Det Vilde Vesten”. Samtidig var det en periode hvor filmindustrien begyndte at gengive den nære fortid og hvor historiske personer fra ”Det Vilde Vesten” var aktive aktører i filmindustrien, som forfattere, skuespillere, producenter og rådgivere. Perioden var også præget af at en stor del af den ældre befolkning stadig kunne huske og forholde sig til historierne, personerne og scenerierne. Op gennem tiden har de filmiske genfortællinger og fortolkninger af historien, løbende dannet ny inspiration og nyt grundlag for at genbesøge USAs historie for løbende at skabe fornyet indsigt og viden om ”Det Vilde Vesten”. Mit personlige udgangspunkt for at starte på denne bog, er gennem research- og skriveprocessen, klart blevet ændret. Min horisont er blevet markant udvidet og dermed også min viden omkring virkelighedens ”Vilde Vesten” og har i særdeleshed givet indsigt i western-filmens samspil med amerikanernes selvforståelse og selviscenesættelse af deres egen historie.


Der er gennem tiden været sagt og skrevet meget om western som genre og om de enkelte film, hvilket afspejler sig i det massive udbud af bøger og hjemmesider, hvoraf de fleste primært er engelsksprogede. Kendetegnende for meget af dette materiale er, at det naturligt er forfattet af amerikanere, hvilket i høj grad bærer præg af at beskrivelser og analyser er baseret på deres egen historie, kultur, præferencer og selvforståelse. Derfor er denne bog ikke en bare er gentagelse af, hvad der allerede er sagt, skrevet og dokumenteret, men det er også mit input - på dansk - til den filmgenre og den historiske baggrund, der på mange måder stadig fascinerer og overrasker. Flere besøg i det sydvestlige USA, har været med til at gøre de filmiske fortællinger mere levende i min bevidsthed og samtidig skærpet interessen for både det historiske og det film-historiske. Da min fascination i bund og grund er baseret på myterne om ”Det Vilde Vesten”, både historiemæssigt og underholdningsmæssigt, er det også nødvendigt at betragte westerns i et bredere perspektiv. Et perspektiv, der beskriver hvad en western egentlig er, hvad den forsøger at fortælle samt hvilke sammenhænge, der afgrænser den forholdsvis korte historiske tidsperiode hvori westerns foregår.


En del af disse film og TV-serier kan kategoriseres som dramatiske fortolkninger af historiske hændelser og dermed betragtes som ”historisk fiktion” eller ”pseudo-historie”. Ofte fremføres argumenter for denne type genfortællinger, der beskriver at formålet med dem er at fastholde tidsånden, beskrive hovedpersonernes personligheder med fokus på fortidens virkelige hændelser. Film i denne kategori bliver også kritiseret for de historiske unøjagtigheder eller mangel på historisk autencitet. Personligt har jeg den holdning, at sandheden om historiske hændelser under alle omstændigheder aldrig kan genskabes og derfor er jeg rimelig afklaret med, at fortællingerne aldrig kan være historiske korrekte. Fortællingerne vil dermed altid være en fortolkning af de fakta, som nu er tilgængelige og ud fra dette gengive historien fra den vinkel man nu har valgt. Derfor kan en filmisk genfortælling af historiske hændelser altid kun være inspireret af de selvsamme hændelser - heraf opstår begreberne ”historisk fiktion” eller ”pseudo-historie”. På den anden side beskriver film, som eksempelvis Appaloosa (2008) og Open Range (2003), hvor fortællingens historie er ren fiktion, en historisk tidsperiode så autentisk, at scenerierne, dialogen, fortællingen, problemstillingerne og scenografien gør at den fremstår som historisk autentisk.


Mange biografier og beskrivelser af legenderne fra ”Det Vilde Vesten”, er i høj grad baseret på myter og overleveringer, der ikke altid grunder i dokumenterede fakta. Dertil kommer forfatternes egne præferencer for hvad der er sandt og hvad der ikke er sandt. Selv samtidige beskrivelser og selvbiografier har ofte vist sig ikke at være helt historisk korrekte. Derfor kan næsten ingen af de kilder, der er tilgængelige i dag (bøger, magasiner, breve, avisartikler m.m.) anses for at være helt objektive som historiske vidnesbyrd. Kildehenvisninger skal overordnet også ses i en sammenhæng, hvor de er et personligt valg i forhold til at være de mest plausible.


I forhold til en videnskabelig tilgang til historie og film, er det som lægmand, vigtigt at påpege at udgangspunktet for denne bog, er det underholdningsmæssige samt at eventuelle sammenligninger og tolkninger i forhold til historiske hændelser, tematiske sammenhænge og deres relevans i forhold til specifikke film står for egen regning. Samtidig er det heller ikke en minutiøs gennemgang af alle film og alle aspekter i relation til westerns som filmgenre. Research og skriveproces ved denne bog har til gengæld styrket min fascination af både westerns generelt, de underliggende myter og historierne om legenderne uanset om deer forsøgt genfortalt historisk korrekt eller ej. Bøger og artikler om filmhistorie og historie generelt, forfattet af anerkendte akademikere indenfor deres respektive områder, har generelt givet stor indsigt og inspiration. Dog synes jeg i flere tilfælde, at disse har tendens til at overanalysere det tema eller de film som analyseres som dermed kommer til at fremstå som entydige og subjektive.


Mit grundlæggende udgangspunkt er, at westerns skal betragtes som underholdning og ikke som historielektioner. Dette er ikke det samme som at det historiske og det mytiske udgangspunkt ide enkelte film er uinteressant, tværtimod – deri ligger nemlig både fascinationen og underholdningen.


”Nysgerrighed til historien skærpes gennem film” – Mary Doria Russell, forfatter

Monument Valley






Monument Valley er, gennem en del film, blevet præsenteret som et mytisk sceneri, der i filmhistorien er blevet indbegrebet af landskabet for ”Det Vilde Vesten”. Historisk er der dog ikke mange historier eller myter, der er tilknyttet dette landskab i forhold til fortællingerne om ”Det Vilde Vesten” – hvilket er et godt eksempel på hvorledes filmindustrien selv har været med til at skabe og iscenesætte mange af myterne.

1 Fremadrettet vil alle film og TV-serier blive benævnt med engelske titler









2) Hvad er en Western?


Westerns er som udgangspunkt en fællesbetegnelse for genfortællinger, der er relateret til et specifikt geografisk område og en specifik tidsperiode i amerikansk historie og kommer til udtryk gennem forskellige kunstarter som eksempelvis film, TV, radio, litteratur, billedkunst med flere. For film, som for alle andre kunstarter gælder, at de alle er subjektive og ofte manipulerende i deres udtryk og fortælling, hvilket i sig selv er spændende og tiltrækkende – når man er bevidst om det.


Det Amerikanske Filminstitut (AFI) definerer westerns som fortællinger - hvor handlingen foregår i det nuværende vestlige USA, og hvor ånden, kampen og rejsen til den nye grænse (The New Frontier)2 danner de primære rammer i fortællingen. Udtrykket western, der anvendes til at beskrive denne specifikke fortællende filmgenre, er sandsynligvis opstået i forbindelse med flere artikler i Motion Picture World Magazine omkring 19073. Magasinet beskriver i flere artikler at westerns tager sit afsæt i at fortælle historier, der traditionelt foregår i den senere halvdel af det 19. århundrede, fra afslutningen af Den Amerikanske Borgerkrig i 1865 til ca. 1890.

American Progress - John Gast (1872)






Amerikanernes datidige forestilling af USA’s udvikling i slutningen af 1800-tallet, er godt afbilledet i John Gasts maleri fra 1872. Maleriets højre side viser østkysten, der er beboet af veletablerede hvide amerikanere. Midt i maleriet ses Columbia, en kvindelig personificering af USA. Hun fører en telegraf-ledning med den ene hånd og bærer en skolebog i den anden. Hun repræsenterer civilisationens bevægelse til det tyndt befolkede vestlige USA, hvor hun fører bosættere mod vest til fods, på hesteryg, med diligence, prærievogn eller med damptog. I venstre side af billedet er landskabet meget mørkere med store mørke skyer, der hænger over de fjerne bjerge symboliserende ”Grænselandet”. En flok amerikanske bisoner og en gruppe indfødte ses løbe ind i mørket, væk fra de hvide mennesker og civilisationen. I forgrunden skildres en gruppe nybyggere, der bevæger sig mod vest og en opdyrket gård, hvilket repræsenterer det allerede ”erobrerede” Midtvesten. Maleriets udtryk og fortælling hænger godt sammen med både datidige og nutidige amerikaneres selvforståelse af deres historie og landets mytiske skabelse.


Den amerikanske historiker Frederick Jackson Turner beskrev i 1893, med udgangspunkt i resultatet af folketællingen fra 1890 (U.S. Census of 1890), at ”Grænselandet” (The American Frontier) ikke længere eksisterede – og med udgangspunkt i dette kan det tolkes at ”Det Vilde Vesten” definitorisk kun udgjorde en periode på 25 år. Blandt historikere var og er der dog stadig uenighed om denne teoretiske definition af ”Det Vilde Vesten”. Frederick Jackson Turner betegner generelt ”Grænselandet”, som et ”mødested mellem civilisation og vildskab”. Andre nyere historikere definerer ”Grænselandet” som en korsvej for kulturer, hvor forskellige befolkningsgrupper kæmpede om land, ejendom, profit og kulturel dominans. I denne sammenhæng kan tolkningen af begrebet ”Det Vilde Vesten”, bedst beskrives af filmene selv. I den moderne western Bad Day at Black Rock (1955) definerede Robert Ryans figur Reno Smith, perioden på følgende måde: ”Historikerne omtaler perioden som ”The Old West”, forfatterne som ”The Wild West”, forretningsmændene som ”The Underdeveloped West”, mens de lokale bare kalder det ”Our West””. Uanset hvilken tolkning man hælder til, så dækker de over samme geografiske område og samme tidsperiode perspektiveret fra forskellige synsvinkler. Da filmens fortolkning af perioden oftest er fiktive eller pseudo-historiske genfortællinger om livet i ”Grænselandet”, vil perioden herefter blive benævnt som – ”Det Vilde Vesten”.

Historikeren Richard Slotkin beskriver meget filosofisk, hvorledes myter blev en markant del af den amerikanske fortælling, som historierne om ”Det Vilde Vesten” baserer sig på:


”Myter er fortællinger baseret på et samfunds historie, der gennem gentagelser har tilegnet sig kraften til at symbolisere samfundets ideologi og dramatisere sin moralske bevidsthed - med alle de kompleksiteter og modsætninger, som bevidstheden kan indeholde. Over tid er den originale mytiske historie, som en kilde til fortolkende metaforer, i stigende grad blevet konventionel og abstrakt gennem hyppige tilbageløb og fortællinger, indtil den er reduceret til et dybt kodet og gentagne sæt af symboler, ikoner, nøgleord eller historiske klichéer. I denne form bliver myten en grundlæggende bestanddel i samfundets sproglige betydning og af både den personlige og sociale hukommelse. Hver af de mytiske ikoner er i virkeligheden en poetisk mnemoteknisk konstruktion, som er i stand til at fremkalde et komplekst system af historiske associationer med ét enkelt billede eller én sætning. For en amerikaner, vil begrebet ”The Frontier” eller begivenheder som ”Pearl Harbor”, ”The Alamo” eller ”Custer's Last Stand” fremkalde en implicit forståelse af et specifikt historiske scenarie og den komplekse fortolkningstradition, der har udviklet sig omkring det”4. På samme måde forholder en anden historiker Michael Coyne sig til westerns, som en del af den amerikanske historiske arv:


”Som indbegrebet af amerikansk melodrama, har westerns været tillokkende og fænomenale. Fra grundlæggelsen af Jamestown i 1607 til statsdannelsen af New Mexico og Arizona i 1912, er nationens historie gennem 300 år kronologisk blevet beskrevet via rejserne mod vest, bosættelserne og landets udvikling, og da rejsen var blevet en del af amerikanernes og deres forfædres historie, appellerede westerns både til den nationale identitet og til den individuelle arv”5.


Myterne eksisterede således allerede inden filmens genfortællinger og skabte en underforståethed om rammerne for fortællingerne i stumfilmenes univers, hvor de obligatoriske ”tekstkort” understøttede filmens stemninger og følelser. Gennem tiden inkluderede de filmiske genfortællinger hurtigt en eller flere karakteristiske træk som dannede rammerne for fortællingerne om ”Grænselandet”:




	
Omgivelser: Handlingen finder ofte sted i isolerede bosættelser eller byer, på gårde, i ødemarken og på prærien.


	
Karakterer: Typiske figurer omfatter cowboys, forbrydere, sheriffer, nybyggere, indfødte, og ofte en ensom helt, der kæmper mod uretfærdighed og beskytter de uskyldige.


	
Konflikter: Centrale konflikter kan omfatte konfrontationer mellem nybyggere og indfødte, stridigheder mellem myndigheder og lovløse, eller interne kampe i en by eller familie.


	
Æstetik: Westerns er kendt for deres karakteristiske æstetik, herunder vidtstrakte landskaber med højt til himlen, ikoniske westernbyer, heste og tidstypisk tøj.


	
Værdier: De eksponerer værdier som hårdt arbejde, individualisme, selvstændighed og retfærdighed baseret på et kristent fundament.




Western-genren har udviklet sig over tid og med forskellige undergenrer og eksperimenter, fra klassiske fortællinger om cowboys og indianere til revisionistiske westerns, som udfordrer traditionelle fortællekonventioner. Genren har også påvirket mange andre former for mediekunst og underholdning og fortsætter med at fascinere både historikere og publikum med sit unikke blik på den amerikanske historie og kultur gennem tolkninger af og genfortællinger om livet i ”Grænselandet”.

Daniel Boone fører nybyggere gennem Cumberland Gap - George Caleb Bingham (1852)






”Grænselandet” var betegnelsen for den ydre grænse af nye bosættelser. Fra 1630'erne til slutningen af 1880'erne flyttede grænsen sig støt og roligt vestpå. Dog bruges udtrykket ”Det Vilde Vesten” oftest til at beskrive området vest for Mississippi-floden. Dette understøttes blandt andet af beskrivelserne i ”The Frontier Thesis” udgivet af Frederick Jackson Turner fra 18936. Her beskrives ”Grænselandet” også som ”En flugtvej fra fortidens trældom”, hvilket kan være med til at forklare hvorfor historierne og myterne om ”Det Vilde Vesten”, er blevet så markant en del af amerikanernes identitet og selvforståelse. Turner skrev også at Atlanterhavskysten i begyndelsen var grænsen for civilisationen og da grænsen bevægede sig mod vest, blev kulturen mere og mere amerikansk og dermed mistede udviklingen af USA stille og roligt sit europæiske kulturelle udgangspunkt. I mit, ikke særligt filosofiske eller videnskabelige univers, er udgangspunktet, at myterne om ”Det Vilde Vesten” starter omkring slutningen af Den Amerikanske Frihedskrig, hvor nybyggerne begyndte at bryde grænsen mellem de 13 etablerede delstater og det forholdsvis ukendte land på den anden side af Appalachebjergene - helt konkret symboliseret ved de ekspeditioner, som blandt andet Daniel Boone stod i spidsen for i perioden fra 1765 til 1775. En vandring mod vest, som blev yderligere forstærket da den amerikanske regering i 1803 købte et stort landområde vest for Appalachebjergene af Frankrig (The Louisiana Purchase). Hvorefter yderligere 200 millioner kvadratkilometer skulle udforskes, ”besejres” og befolkes.


Amatør-historikeren og den senere 26. amerikanske præsident Theodore Roosevelt, skrev i perioden 1889-1896 et værk på 4 bind om ekspansionen mod vest - ”The Winning of The West”. Under udarbejdelsen af bind 3, havde Roosevelt en brevudveksling med Frederick Jackson Turner, hvorved de højst sandsynlig havde indflydelse på hinandens synspunkter. Ved verdensudstillingen i Chicago 1893 holdt Frederik Jackson Turner et foredrag, hvor han fremlagde sine synspunkter – i dag kendt som ”The Frontier Thesis”. En af verdensudstillingens store attraktioner med over 6 millioner besøgende var Buffalo Bills Wild West show, som blandt andet inkluderede en genfortælling af Theodore Roosevelts Rough Riders og deres bedrifter i den Spansk-Amerikanske krig. Dermed var 1893 året hvor nogle af tidens store meningsdannere, var med til at skabe grundlaget for at ”Grænselandet” blev opfattet som et sæt af symboler, der ikke var historiske i sig selv, men som gav en forklaring på historien og i den forstand skabte grundlaget til nogle af myterne om ”Det Vilde Vesten”. ”Grænselandets” betydning som et mytisk sted begyndte at opveje betydningen af det, som værende et virkeligt sted med egen geografi, historie, politik og kulturer7.

Frederick Jackson Turner (ca. 1895) Theodore Roosevelt (1915)Buffalo Bill (ca. 1890)






Western som genre skildrer, som tidligere beskrevet typisk erobringen af vildnisset, kampen mod naturen, kampen om territoriale rettigheder, interessekonflikter (nybyggere mod indfødte eller farmere mod kvægavlere) og omfatter ofte historien om den ensomme rytter, der i retfærdighedens navn beskytter de undertrykte. Disse scenarier og alle andre tænkelige varianter af fortællingerne om ”Det Vilde Vesten”, er blevet skildret på film siden 1899, hvor de første western-lignende scener blev foreviget på film i Cripple Creek Bar-Room Scene og Poker at Dawson City. Fortællingen ide tidlige westerns, bestod ofte af enkle moralske dilemmaer med meget stilistiske fortællinger, statisk kameraføring og næsten ingen dialog. Op gennem western-filmens historie blev billedet mere nuanceret med tvetydige dilemmaer. Og efterhånden som den samtid hvori de enkelte film var produceret også blev afspejlet i historierne, udviklede westerns sig løbende til at være historier omen svunden tid – fortalt ud fra den givne samtids problemstillinger. Scenerierne hvori fortællingerne forgik, var generelt ofte barske, øde, utiltalende og omfattede typisk en ranch, en afsides by, en saloon, en butik, en skole og en kirke. Det typiske var, at handlingen foregik i en by eller et distrikt, hvor loven ikke var entydig og hvor civilisationen endnu ikke havde fået fodfæste. Denne fortællestil er stadig fundamentet i mange af de westerns som produceres i vores tid.

Western som genre, arbejder ofte med en skarp opdeling mellem maskuline og feminine værdier. Maskulinitet forbindes med aktivitet, mobilitet, eventyr, følelsesmæssig tilbageholdenhed og magt og det feminine forbindes med passivitet, blødhed, romantik og beskyttelse af familieværdier. Mens de væsentligste egenskaber, der binder kvinder til hjemmet og husholdningen, fremstilles nostalgisk i westerns, så repræsenteres det feminine også som en social styrke, der var en trussel mod maskulin uafhængighed og dermed som en modpol til det maskuline. Omdrejningspunktet i westerns er ofte heltenes maskulinitet, der definerer hvad mænd skal og ikke skal. I fortællingerne fremføres maskulinitet, som en vigtig kilde til stabilitet i en verden, hvor sammenstødet mellem det vilde og civilisation truer den kulturelle og sociale orden. Det, der i denne sammenhæng definerer maskulinitet, er ikke seksuel formåen eller råstyrke, godt udseende eller velformuleret tale, men evnen til at være ”hårdhudet” i en ubarmhjertig verden. Den mandlige sejhed, skaber til gengæld også modstridende sociale præferencer. Kombinationen af evnen til at kontrollere mennesker og situationer, stor viljestyrke, kølighed, opfindsomhed og selvkontrol er samlet set kvaliteter, der på samme tid både er beundringsværdige og potentielt anti-sociale. En kombination af kvaliteter, der passer til både helte og skurke. Dette paradoks har fra starten været et af de bærende temaer i western-filmens historie. Et paradoks, der til stadighed skaber variation og dybde i fortællingerne om ”Det Vilde Vesten”.


Fortællingerne er ofte rammet ind i historiske begivenheder. Et dilemma som ofte er debatteret, er at den faktuelle historie som udgangspunkt ofte er svær at skildre objektivt eller som det blev sagt i filmen The Life and Times of Judge Roy Bean (1972) - ”… Maybe this isn’t the way it was … it’s the way it should have been...”. Som udgangspunkt er det vigtigt at være bevidst om dette forhold og ikke lade sig vildføre til at tro, at det man ser på film, er sandheden. Tænk på hvor mange gange historien om Wyatt Earp og hændelsen i Tombstone er skildret. Hvilken version er den mest rigtige? Og er det overhovedet muligt at skildre den korrekte version? Det samme gør sig gældende for de mange film om Jesse James, Billy the Kid, Wild Bill Hickok, The Alamo m.fl. Det eneste som er sikkert er, at alle disse ”historiske” film, dybest set er baseret på myterne om historisk faktuelle begivenheder og ofte iscenesat som sådan. Disse pseudo-historiske genfortællinger er dog gennem tiden ofte blevet betragtet den ”rigtige” historie. Uden nogen forbindelse til specifikke historiske hændelser, behandlede John Ford i filmen The Man Who Shot Liberty Valance (1962) emnet meget direkte. Omdrejningspunktet i filmen historie var netop skabelsen af en legende på bekostning af fakta, hvilket påvirkede samfundets opfattelse af virkeligheden, som var udvidende om de omkostninger, det havde på de involverede.

En anden vigtig ting i samme forbindelse er, at der i tidlige film ofte deltog historiske personer i filmatiseringen af egne bedrifter; som eksempelvis The Bank Robbery (1908) havde Al Jennings og Quanah Parker som skuespillere. Wyatt Earp spillede med i The Half-Breed (1916) og var samtidig konsulent i Hollywood, blandt andet for Tom Mix, under indspilning af flere stumfilm om Wyatt selv. Myterne fortæller også at Wyatt under en af disse film faldt i snak med en af filmens assistenter – Marion Morrison (John Wayne), og dermed skulle have været en stor inspiration for Wayne i hans senere karriere. Et møde der dog ikke er dokumenteret. Buffalo Bill spillede sig selv i The Adventures of Buffalo Bill (1917). William (Bill) M. Tilghman Jr. skrev, instruerede og medvirkede selv i filmen The Passing of the Oklahoma Outlaws i 1915, der var en protest imod de film hvor Al Jennings (som Tilghman selv havde anholdt) blev fremstillet som en helt. Emmett Dalton, der skrev bøger om sit liv som fredløs, gik ind i filmindustrien, hvor han blandt andet producerede og portrætterede sig selv i Beyond the Law (1918) og spillede hovedrollen i The Man of the Desert (1916). Emmett Dalton skrev i 1931 bogen When the Daltons Rode, der er en selvbiografisk fortælling om Dalton bandens bedrifter og som blev filmatiseret i 1940. Dermed kan det postuleres at mange af disse film, også er en del af historien, og at historien både afspejles gennem myterne og den periode hvori de er filmatiseret samt i høj grad også af de personer som skaber genfortællingerne.


Fortællingerne og myterne om ”Det Vilde Vesten” blev i nogle år midlertidigt afbrudt af Den Amerikanske Borgerkrig. Krigen var dog med til at skabe præmisserne for nye myter, der opstod i årene efter krigens afslutning, heriblandt myterne om Jesse og Frank James, The Younger Brothers, George Armstrong Custer, Buffalo Bill m.fl., hvor disse personers rastløse levevej udsprang af hændelser under og umiddelbart efter borgerkrigen. Filmatiseringer af fortællinger fra borgerkrigen, er som hovedregel ikke direkte omfattet af beskrivelsen om ”Det Vilde Vesten”, men kan være dækket af enkelte film, hvor det giver mening som eksempelvis Raintree County (1957), The Beguiled (1971 og 2017), Free State of Jones (2016) med flere.


Til genren hører også moderne westerns hvor handlingen foregår udenfor den klassiske tidsperiode, men hvor typer, temaer og historier er bygget over en typiske western-myte skabelon, disse omfatter blandt andet Bad Day at Black Rock (1955), Brokeback Mountain (2005), Bronco Billy (1980), Comes a Horseman (1978), Dark Wind (1991), The Electric Horseman (1979), Giant (1956), Hell or High Water (2016), Hud (1963), Junior Bonner (1972), Lonely Are the Brave (1962), Lone Star (1996), Man in the Shadow (1957), The Misfits (1961), No Country for Old Men (2007), Red Hill (2010), Skinwalkers (2001), Sukiyaki Western Django (2007), The Three Burials of Melquiades Estrada (2005), Thunderheart (1992), The Walking Hills (1949), Wanda Nevada (1979), Zachariah (1971) med flere.

Inspiration og påvirkninger


Historiefortællingen om ”Det Vilde Vesten” har som udgangspunkt sine rødder i lokale amerikanske myter og historier, men er i høj grad også præget af litterære traditioner, som den amerikanske befolknings forfædre tog med sig fra deres hjemstavne i Europa og Asien. Fra tidlig tid omfattede den europæiske litteratur, fortællinger omen omvandrende ridder uden sociale bindinger og som levede efter eget æreskodeks - præcis som det ofte skildres i western-genren. Set i dette lys, kan der også drages ligheder mellem den amerikanske cowboy, den japanske samuraikriger og middelalderens ridder. Eksempelvis var Dashiell Hammetts kriminalromaner The Glass Key og Red Harvest oprindeligt inspirationen til Yojimbo (1961), som efterfølgende var en tydelig inspiration for både A Fistful of Dollars (1964) og Django (1966), mens The Seven Samurai (1954) var inspirationen for The Magnificent Seven (1960). På samme måde har romanen Le Mort D’Arthur af Sir Thomas Malory, angiveligt været inspirationskilde til Shane (1953) og Heinrich von Kleists novelle om 1600-tallets Michael Kohlhaas, blev omsat til en troværdig 1800-tals fortælling med filmen The Jack Bull (1999).

a) Litteratur


Western-filmens rødder stammer fra mange kilder, der ofte var litterære og baseret på historier fra samtidige forfattere som James Fenimore Cooper, Francis Parkman, Samuel Clemens (Mark Twain), Bret Harte, Owen Wister og Zane Grey. Derudover har overleverede myter om historiske personer, været grundlaget for datidens mange noveller (short-stories, dime-novels). Historierne blev i stor stil udgivet i blade og aviser og var efterfølgende en stor inspirationskilde for filmverdenens manuskriptforfattere. Tidens forfattere var i høj grad også inspireret af tidlige dokumentariske beskrivelser om nybyggernes liv og trængsler, som eksempelvis historien om Mary Rowlandsons og hendes børns oplevelser under en 11 ugers kidnapning i 1675; The Sovereignty and Goodness of God: Being a Narrative of the Captivity and Restoration of Mrs. Mary Rowlandson, Francis Parkman's beretning om livet på rejsen mod vest i The Oregon Trail (1849) samt Sarah Raymond Herndons dagbog om livet i og omkring et prærievogntog, Days on the Road – Crossing the Plains in 1865.


Handlingen i historierne var ofte fyldt med beskrivelser af vidtstrakte prærier, isolerede byer, guldminer, gårde og de udfordringer, der følger med at bosætte sig i dette barske landskab. Karaktererne var typisk cowboys, lovløse, sheriffer, nybyggere, handelsrejsende og indianere og beskrivelser af deres indbyrdes konflikter om retfærdighed, ære og frihed. Forfattere udforskede figurernes psykologiske dybde og motivationer mere detaljeret end filmene tillader. Western-litteraturen reflekterer ofte over amerikanske historiske og kulturelle temaer og de komplekse forhold mellem forskellige samfundsgrupper. Western-litteraturen har med sin rige og mangfoldige fortællinger, udover at være et selvstændigt medie, bidraget utroligt meget til den filmiske fortælling af livet i ”Det Vilde Vesten”.

Zane Grey (1925)






The Prairie (1827) af James Fenimore Cooper, var et af de tidligste litterære værker, der kan kategoriseres som en western. Fortællingen var det femte kapitel i fortællingerne om Læderstømpe, der også inkluderer værker som Pioneers (1823), The Last of the Mohicans (1826), The Pathfinder (1840) og The Deerslayer (1841). En anden forfatter, der tidligt udnyttede populariteten i de eventyrlige fortællinger fra ”Det Vilde Vesten”, var E.Z.C. Judson (også kendt som Ned Buntline). Judson er også kendt som en af ophavsmændene til ”dime-novels”. Han skrev utallige historier om ”Det Vilde Vesten” og var til en vis grad medansvarlig for at skabe legenden Buffalo Bill. Owen Wister, der oplevede ”Det Vilde Vesten”, mens han var på et restitutionsophold i det sydvestlige USA, skrev romanen The Virginian (1902), der af mange betragtes som den første rigtige litterære western. Romanen som øjeblikkeligt vandt kritikernes ros, er en af de mest filmatiserede western-historier. Klassikere af genren er ofte skrevet af mænd, der rent fysisk arbejdede eller havde arbejdet som cowboys. En af de mest populære historier var Bransford i Arcadia fra 1914 (genoptrykt 1917 som Bransford Rainbow Range) af Eugene Manlove Rhodes, der var tidligere cowboy og spejder. Andy Adams indarbejdede mange selvbiografiske episoder i hans Log of a Cowboy (1903). En af de mest kendte og en af de mest produktive forfattere af westerns var Zane Grey. Zane, der var tandlæge fra Ohio, blev berømt med klassikeren Riders af Purple Sage (1912), en historie der er filmatiseret utallige gange. I alt skrev Grey mere end 80 bøger, hvoraf mange blev filmatiseret i 1920’erne og 1930’erne. En anden populær og produktiv mere nutidig western-forfatter var Louis L’Amour, der næsten udelukkende skrev westerns. Hans litterære karriere spændte fra starten af 1950’erne til hans død i 1988 og omfattede titler som; Catlow (1971), Conagher (2001), Crossfire Trail (2001), Heller in Pink Tights (1960), Hondo and the Apaches (1967), The Quick and the Dead (1987), The Sacketts (1979), The Shadow Riders (1982), Shalako (1968) og mange andre historier som gennem tiden har fundet sin vej til filmlærredet og TV-skærmen.

Dime Novel (1864)






Western-noveller (Western Short Stories eller Dime-Novels) var gennem mange årtier den foretrukne læsning blandt mange amerikanerne. AH Lewis (1858-1914), en tidligere cowboy, skrev en række populære historier fortalt af ”Old Cattleman”. Stephen Crane skrev en illustreret klassiker i western-genren: ”The Bride Comes to Yellow Sky”, der blev udgivet i McClures Magazine i februar 1898, og Conrad Richter (1890-1968) skrev en række historier og romaner om livet i det sydvestlige USA. Foreningen The Western Writers of America, dannet i 1952, fostrede mange western-forfattere, blandt andet Ernest Haycox (1899-1950), W. M. Raine (18711954) – en tidligere Arizona Ranger, der skrev mere end 80 western-romaner og B.M. Bower (1871-1940) – en kvinde, hvis talent for realistiske detaljer overbeviste sine læsere om, at hun var en rigtig cowboy, der skrev ud fra personlige erfaringer. Andre western klassikere er The Ox-Bow Incident (1940) af Walter van Tilburg Clark, en historie der, bruger en lynchning som metafor for kampen for retfærdighed, A.B. Guthrie, Jr.’s The Big Sky (1947) og The Way West (1949), der fortæller om livet i ”Grænselandet” i begyndelsen af 1840’erne og ikke mindst Larry McMurtrys hyldest til livet som cowboy med Lonesome Dove (1985), en historie der vandt den eftertragtede Pulitzer Prize. Mange western-romaner og -noveller blev ofte først publiceret i ”pulp magazines” (masseproducerede blade/magasiner af lav papirkvalitet der solgtes billigt i USA fra slutningen af 1890’erne til 1950’erne), såsom Ace-High Western Stories, Signet Books og Double Action Western. Magasiner og blade, der alle var dedikeret til udgivelse af historier i western-genren.


Der skrives og udgives stadig en masse god western-litteratur ved forfattere som Cormac McCarthy, der i 1985 udgav Blood Meridian, Guy Vanderhaeghe med The Last Crossing fra 2002 og Patrick deWitt med The Sisters Brothers fra 2011, som blev filmatiseret i 2018 samt de meget roste romaner Doc og Epitaph af Mary Doria Russell.

b) Radio


Med western-filmenes store popularitet i 1920’erne og 1930’erne bredte western-genren sig i USA hurtigt til andre medier og radioen var ingen undtagelse. Radioens styrke lå i dens evne til at bruge lydeffekter og stemmeskuespil til at skabe en levende og intens atmosfære. Handlingen fulgte typisk en fortællende stil, der var hurtig og spændende, hvilket gav lytterne en intens og actionfyldt oplevelse hvor lyttere kunne forestille sig hestesprøjt, pistolkampe og dramatiske landskaber gennem disse lyde. En del historier blev ofte skrevet som radio-drama, før de blev overtaget af film og TV-medierne. Historierne om The Lone Ranger, blev sendt som radio-drama i januar 1933, mens de første film blev produceret i 1938 og TV-serierne startede i 1949.

William Conrad, Howard McNear, Georgia Ellis, Parley Baer – skuespillerne bag radioshowet Gunsmoke i 1952






Andre eksempler er; Death Valley Days, der startede som radio-drama i 1930 og som TV-serie i 1952, Gunsmoke startede som radiodrama i 1952 og som TV-serie i 1955. Omvendt var det dog med fortællingerne om The Cisco Kid, hvor filmserien med Warner Baxter i hovedrollen startede i 1939 og radioen tog først serien op i 1942, Have Gun – Will Travel fik først sin debut som radio-drama i 1958, mens TV-serien startede i 1957. På denne måde, var der en i periode været en vis synergi mellem film, radio og TV, hvor producenterne optimerede og tilpassede westerns til de medier, som gav størst mulig udbredelse og afkast. Op gennem 1930’erne, 1940’erne og 1950’erne blev de romantiske samlebåndsproducerede radio-dramaer, film og TV-serier en naturlig del af medieforbrugernes hverdag og dannede dermed en stereotyp opfattelse af westerns.


Historierne om ”Det Vilde Vesten” udgøres ikke kun af alle de kendte myter og genfortællinger – men også af alle de dagligdagshistorier, der ofte kun blev gengivet i datidens aviser og nedskrevne familiekrøniker, dagbøger og lignende og som endnu ikke har fundet vej til filmens manuskriptforfattere. Det kan være historier om de mindre glamourøse forbrydere, de anonyme beskyttere af loven, prostituerede med et trøstesløst liv, hårdtarbejdende ingeniører som udforskede landskabet, indianere, der blev udnyttet eller ganske almindelige mennesker, der levede fra dag til dag i en udfordrende verden, hvor de fleste ofte var sig selv nærmest. Der er stadig mange historier som kun venter på at blive fundet og brugt som inspiration til bøger eller film.

c) Kunst


Samtidig med at ”Det Vilde Vesten” periodemæssigt, fandt sin afslutning, begyndte filmindustrien at fortælle historier fra denne umiddelbare nære fortid. Derfor kunne visuelle filmiske udtryk understøttes af mennesker, som havde oplevet mange af de mytiske og spændende begivenheder, der var interessante at vise i levende billeder. Datidens billedkunstnere bidrog på samme måde til at skabe et romantisk billede af det hårde liv i ”Det Vilde Vesten”. Kunstnere som Alfred J. Miller, Seth Eastman, George Catlin, Karl Bodmer, Thomas Cole, Karl Wimar, Albert Bierstadt, Charles Schreyvogel, Frederic Remington, Charles M. Russell, Olaf Wieghorst og senere kunstnere som Maynard Dixon skabte nogle af de mest kendte værker om livet på kanten af civilisationen. De mest anerkendte; Remington og Russell blev begge født i 1860’erne og rejste i deres unge år mod vest, hvor de gengav livet som de så det, ofte kun som sketcher, der senere blev brugt som grundlag for deres malerier.

Cold Morning on the Range – Frederic Remington (1904)






Fra slutningen af krigene mod indianerne i 1880’erne, indtil Remingtons død i 1909 og Russells i 1926, havde kunstnernes malerier, skulpturer og illustrationer fanget sjælen, skønheden, ensomheden og dramatikken i det hensygnende ”Vilde Vesten”. De havde også været med til at forene kunst og litteratur, blandt andet ved at deres værker blev brugt til at illustrere 1929 genudgivelsen af Owen Wisters The Virginian (1902). Efter at have trådt ide kunstneriske fodspor af George Catlin, George Caleb Bingham og Alfred J. Miller, nød Remington og Russell godt af de traditionelle udstillinger i lokale saloner og gallerier. Men efterhånden som deres værker blev gengivet i bøger, magasiner og aviser, blev de langsomt også internationalt kendt for deres kunst og hermed fik også filmskaberne øjnene op for deres skildringer af livet i ”Det Vilde Vesten”. I 1920’erne, knyttede Russell, efter længere tids ophold i Californien, venskaber med flere af Hollywoods producenter, instruktører og skuespillere, herunder John Ford, Will Rogers og Harry Carey Sr. Ford, der blev ven af Russell gennem Carey, var som mange andre i Hollywood, stærkt inspireret af Russells, Remingtons og Schreyvogels kunst. Generelt påvirkede disse kunstnere, filminstruktører og filmproducenter i så høj grad, at studierne ansatte hundredvis af kunstnere som storyboard illustratorer med henblik på at præge en produktion i retning af den verden som billedkunstnerne havde dokumenteret i slutningen af 1900-tallet. En hyldest til den klassiske billedkunst kan blandt andet ses direkte i to store film, Monte Walsh (1970) og El Dorado (1966), hvor skitser af Remington, Russell og Wieghorst blev brugt som baggrund i filmenes indledende krediterings billeder.

End of the Trail Statue, Waupun, Wisconsin, baseret på James Earle Frasers originale værk fra 1918






Kunst er dog ikke kun billeder. Kunstnere har gennem årene, skabt mange skulpturer til hyldest af personer eller hændelser fra ”Det Vilde Vesten”, skulpturer som er spredt udover hele USA's byer og de mange museer. Et af de kunstværker, der bedst udtrykker afslutningen på ”Det Vilde Vesten”, som periode og nok er et af de mest symbolske værker i forhold til de indfødtes skæbne. Bronzeskulpturen End of The Trail lavet af James Earle Fraser i 1918, er baseret på oplevelser og samtaler Fraser havde med indfødte i Dakota Territory i 1894.

d) Fotografier


Beretningerne om ”Det Vilde Vesten” er på mange måder meget symbolsk, lige fra beskrivelser af de storslåede landskaber til beretningerne om cowboys og indianere. Fotografiet, som en forholdsvis ny teknologi i 1800-tallet, kunne fastholde virkeligheden på en måde som malerier ikke kunne – og blev derfor et vigtigt medie i den mytologiske beretning. Fotografiet har dermed spillet en afgørende rolle i dokumentationen af ”Det Vilde Vestens” æra, samt i skildringen af dets arv og symbolik for nutiden.


Opfundet i 1839 var fotografering en ny teknologi og et forholdvis udstyrskrævende erhverv. Før et billede kunne optages, måtte fotograferne forberede en glasplade med kemisk opløsning. Når pladen var blevet brugt til optagelse (eksponeret med lys), skulle den fremkaldes i et bærbart mørkerum. De fotografer som rejste rundt i landet havde, udover udstyr, ofte forsyninger med til flere måneder. Udstyr og forsyninger blev transporteret af muldyr og omfattede flere hundrede glasplader i forskellige størrelser, hvoraf nogle vejede op til to kilo hver. Så det var ikke noget nemt arbejde af være udøvende fotograf i 1800-tallet. Ligesom datidens kunstmalere var mange fotografer optaget af filosofierne bag Manifest Destiny og Transcendentalisme8. I løbet af 1800-tallet skiftede trenden fra at gengive et romantiseret billede af virkeligheden til at være mere dokumenterende. Udover en stor del private fotografer, som bosatte sig i byer rundt om i landet, begyndte mange officielle instanser (Bureaus of Land Management, The Signal Corps, The Geological Survey, Indian Affairs med flere), at ansætte og udsende fotografer til at dokumentere begivenheder og livet generelt i forhold til jernbanerne, militæret, minedrift og ikke mindst blandt de indfødte. Dokumentationen gennem fotografierne er blevet en vigtig kilde til historien om ”Det Vilde Vesten” og har samtidig været inspirationskilde til genfortællingen.

Nybyggerfamilie i Loup Valley, Nebraska (1886)






En del af disse fotografer skilte sig ud fra mængden ved deres ihærdighed og professionalisme. Heriblandt var landsskabsfotografen Carleton Watkins, der i 1861 tog en række billeder i Yosemite Valley. Billeder, som var med til at overbevise præsident Lincoln om at Yosemite Valley skulle beskyttes og banede dermed vejen til den fremtidige status som Nationalpark. Watkins er mest kendt for sine landskabsbilleder og en del af han billeder er endda bevaret i stereoskop format, som var et populært format med to sidestillede billeder, som gav beskueren en 3D effekt, når de blev set gennem et specielt håndholdt apparat. Desværre blev alle hans negativer ødelagt i den store brand i San Francisco i 1906. Flere andre fulgte i Watkins fodspor og William Henry Jacksons storslåede billeder fra Yellowstone, var ligeledes afgørende for at Yellowstone udpeget som USAs første Nationalpark i 1872. Timothy O’Sullivan dokumenterede slagmarkerne under Den Amerikanske Borgerkrig og blev officiel fotograf på en af de store amerikanske videnskabelige ekspeditioner, der undersøgte USA på tværs (Clarence King’s Geological Survey of the Fortieth Parallel) fra 1867 til 1872. Et af O’Sullivans landskabsbilleder fra Canyon de Chelley er af Ansel Adams senere betegnet som ”… et af de mest ekstraordinære fotografier der nogensinde er taget i Amerika”.


Landskaber var dog ikke det eneste markante når fotograferne tog billeder i ”Det Vilde Vesten”. Mennesker og begivenheder skabte liv i landskabet og byerne. Gennemgående for de fleste fotografer var dog, at de primært var aktive under og efter Den Amerikanske Borgerkrig. Mathew B. Brady startede sin karriere med at dokumentere krigen, soldaterne og ikke mindst kendte militærpersoner, som eksempelvis general Ulysses S. Grant. Brady er ofte blevet krediteret for at være en af fotojournalismens ophavspersoner.

Mathew B. Brady med vogn og medarbejdere i Virginia under borgerkrigen - Mathew B. Brady (1864)






Frank Jay Haynes, der oprindeligt var studiefotograf, blev i 1876 hyret som fotograf af Northern Pacific Railroad og fik dermed mulighed for at dokumentere udviklingen i det nordvestlige USA. Udover at fotografere den spektakulære natur, dokumenterede Haynes med sine billeder de ændringer som jernbanen og mineindustrien havde på landskabet.


En anden rejsende fotograf var David Francis Barry. Mellem 1878 og 1883 rejste Barry utallige gange til Fort Buford og Fort Yates i Dakota-territoriet og til Fort Assiniboine i Montana. Undervejs på sine mange rejser tog han utallige fotografier af indfødte fra Lakota-stammerne, heriblandt Sitting Bull, Rain-in-the-Face, Gall (Phizi) og John Grass. I 1883 vendte Barry tilbage til byen Bismarck, hvor han drev et atelier og et galleri, her etablerede han også et venskab med Buffalo Bill og fotograferede flere af medlemmerne i hans Wild West show. Mange af Barrys billeder betragtes i dag som ikoniske symboler i visualiseringen af ”Det Vilde Vesten”.


Laton Alton Huffman fungerede som postfotograf på Fort Keogh i Montana området. Hoffman ankom til Montana to år efter Slaget ved Little Bighorn i 1876 og er kendt for sine billeder af de indfødte. Hans arbejde omfattede udover portrætter af indfødte også kendte mennesker som Calamity Jane. En del af hans billeder skildrer dagligdagen blandt bosættere omkring hans hjem i Montana og viser de store bisonflokke før jægerne begyndte at udrydde dem.

Geronimo, hans søn Chappo og to menige – C.S. Fly (1886)






Camillus Sydney ”Buck” Fly (C.S. Fly) og hans kone Mary ”Mollie” E. Goodrich, der også var fotograf, flyttede i december 1879 til Tombstone, hvor de etablerede et fotostudie i et telt. I juli 1880 åbnede de et pensionat og et studie kaldet Fly Gallery på bagsiden af bygningen i Fremont Street 312. Selvom Fly var i den unikke position at den berømte O.K. Corral skudduel foregik lige ved siden af hans studie, hvor han i øvrigt selv afvæbnede den døende Billy Clanton, tog han ingen billeder efter skyderiet. I marts 1886 ledsagede han general George Crook til Canyon de Los Embudos, hvor Crook forhandlede med Geronimo om overgivelse. Fly blev berømt for sine fotografier, ikke kun fra forhandlingerne, men også af Geronimo og hans stamme, som han tog den 25. og 26. marts 1886.


Mange fotografer blev ansat til at følge og dokumentere forskellige ekspeditioner i slutningen af 1800-tallet. En af de mest fremtrædende og mest anerkendte var Edward S. Curtis. Efter at have taget billeder i de nordvestlige dele af USA, blev han hyret til at deltage i en ekspedition til Alaska, hvor han struktureret dokumenterede de indfødte og deres liv. Hans mål var ikke bare at fotografere, men også at dokumentere så meget af de indfødtes traditionelle liv som muligt, før deres levevis forsvandt. Gennem sin karriere tog han over 40.000 fotografier af medlemmer i over 80 stammer. Han registrerede stammefortællinger og historier, og han beskrev traditionelle fødevarer, boliger, beklædningsgenstande, ceremonier og begravelsesskikke. Derudover lavede Curtis over 10.000 vokscylinderoptagelser af indiansk sprog og musik og dermed leverede Curtis et enestående bidrag til eftertidens forståelse af de indfødtes liv.


Et af de andre store symboler på ”Det Vilde Vesten” var Cowboyen. Erwin E. Smith tog, i starten af 1900-tallet, actionfyldte billeder af cowboys og ranch-livet, som var en illustrativ generalisering af ”cowboy-kulturen”. Smith brugte flere somre på at fotografere livet på kvægfarme i den vestlige del af Texas og dele af New Mexico og Arizona. Hans mål var at gøre med sine billeder, hvad blandt andet Charles M. Russell gjorde med sine malerier: at bevare en følelse af dokumentarisk realisme ved at være sandfærdig i sit arbejde skabt på en kunstnerisk tiltalende måde.


En anden fremtrædende fotograf, der både lavede landskabsfotografier, portrætter og dokumenterede begivenheder, var John C. H. Grabill. Grabill, der var officiel fotograf for Black Hills and Fort Pierre Railroad og The Homestake Mining Company i South Dakota, er mest kendt for sin mange billeder taget i South Dakota og Wyoming i slutningen af 1800-tallet. Portrætfotografen Herman Heyn, der havde sit studie i Omaha, Nebraska, tog i 1898 og 1899 over 500 portrætter af indfødte, som primært var Sioux. Mange af billederne af de indfødte blev taget efter at de var blevet detroniserede og deporteret til reservater, hvilket man også kan fornemme i mange af billederne.


I denne sammenhæng er det også naturligt at nævne en af de store fotograf-pionerer, der banede vejen til de levende billeder. I hans tidlige år var Eadweard Muybridge kendt for sine landskabsbilleder, sine portrætter af Tlingit-stammerne i Alaska og dokumenteringen af Modoc-krigen i 1873. I 1880'erne begyndte han at eksperimentere med serier af billeder, som viste dyr og mennesker i bevægelse. Hans fotoeksperimenter begyndte i 1878, da han opsatte en række kameraer efter hinanden og lod et dyr udløse dem da den løb forbi. Hans øjebliksbilleder beviste blandt andet at en hest i galop har alle 4 ben oppe fra jorden samtidig. Muybridge opfandt også zoopraxiskop (zoetrop), en indretning, der viste levende billeder og som var forløberen for film af celluloid, en teknik som i mange år blev brugt af biografer.

Animal Locomotion, plate 700 - Eadweard Muybridge (1887)

2 http://www.afi.com/10top10/


3 http://lantern.mediahist.org/catalog/MPW01-1907-06_0030


4 Gunfighter Nation / Richard Slotkin


5 The Crowded Prairie / Michael Coyne


6 The Significance of the Frontier in American History / Frederik Jackson Turner


7 The American Western / Stephen McVeigh


8 Transcendentalisme var en spirituel filosofi og litterær bevægelse, der opstod i det 19. århundredes USA. Bevægelsen var en reaktion mod rationalismen og understregede vigtigheden af intuitiv erkendelse, individualisme og forbindelsen mellem mennesket og naturen.










3) Western-fortællingens elementer


Rammerne for westerns er som nævnt traditionelt bundet op på en historisk periode og dermed også kultur, trends, personer og begivenheder, der var kendetegnende for perioden. Disse elementer indgår derfor naturligt i struktureringen af de enkelte historier. Det er også vigtigt at bemærke, at et andet og næsten ultimativt tema for enhver western ofte er søgen efter døden - enten i form af hævn eller i form af overlevelse9. Derudover er ære, retfærdig og frihed temaer, som ofte indgår i de enkelte fortællinger.




[image: ]





Handlingsmæssigt kan westerns kategoriseres på forskellig vis. Forfatteren og filosoffen Noel Carroll oplister 4 kategorier; den klassiske handling, variationer over hævn, overgang/forandringstema og den professionelle handling. Forfatter og filmkritiker Jon Tuska arbejder med 3 kategorier; westerns opbygget efter en statisk formel, den historiske romance og den historiske rekonstruktion. Forfatteren Frank Gruber oplistede tidligt i sit forfatterskab 7 typiske handlings-temaer. Gruber, der voksede med Zane Greys historier, skrev selv i perioden 1933 til 1969 - 125 noveller, 35 romaner samt en hel del originale filmmanuskripter. Derudover blev mange af hans historier lavet til film. Desuden var han primus motor i skabelsen af tre populære western tv-serier, Shotgun Slade, The Texan og Tales of Wells Fargo.


Grubers forfatterskab tog udgangspunkt i en konceptuel stilistisk tilgang, hvor fortællingerne var baseret på 7 grundlæggende handlingstemaer, som de fleste forfattere hælder til som skabelon for deres fortællinger om ”Det Vilde Vesten”:




	
Transport-historier, hvor omdrejningspunktet er rejsen eller ekspansionen mod vest. Historierne finder deres udtryk i fortællinger om karavaner med prærievognene (rejsen mod og befolkningen af ”Det Vilde Vesten”) samt historier der tager udgangspunkt i fremskridtets indtog i form af telegrafen og jernbanen (civiliseringen af ”Det Vilde Vesten”). The Covered Wagon (1923), The Iron Horse (1924), The Big Trail (1930), Wells Fargo (1937), Union Pacific (1939), Western Union (1941), Wagon Master (1950), Westward the Women (1951), Night Passage (1957), How the West Was Won (1962), The Way West (1967), Breakheart Pass (1975), 1883: A Yellowstone Origin Story, Horizon: An American Saga (2024).



	
Ranch-historien, der handler om trusler mod den enkelte ejendom/gård/farm/ranch fra kvægtyve eller store ejendomsejere, som prøver at tvinge de små gårdejere væk fra deres ejendomme. Her findes blandt andet fortællinger om konflikterne i Lincoln County og Johnson County mellem fraktioner af gårdejere, der kæmper om magt og økonomi og fortællinger set fra den enkelte gårdejers perspektiv samt konflikter mellem kvægavlere og fåreavlere. Straight Shooting (1917), Ramrod (1947), Red River (1948), Shane (1953), The Redhead from Wyoming (1953), The Violent Men (1955), Jubal (1956), The Big Country (1958), The Sheep-man (1958), The Ballad of Josie (1967), Heaven’s Gate (1980), Chisum (1970), Open Range (2003).



	
Imperium (Empire) historien, hvor opbygning af en kvægejendom eller et olie-imperium fra grunden er omdrejningspunktet og dermed eksemplificerer civilisationens indtog i ”Grænselandet”. Cimarron (1931), Boom Town (1940), Giant (1956), The Missouri Breaks (1976), Comes a Horseman (1978), There Will Be Blood (2007).



	
Kavaleri og indianere10. Handlingen kredser omkring bosætternes tæmning af ødemarken og deres kamp mod indianerne, hvor kavaleriet ofte kommer bosættere til undsætning. Forholdene omkring skildringen af indianerne i westerns er en historie for sig og uddybes særskilt senere i dette afsnit. Fort Apache (1948), Rio Grande (1950), Little Big Horn (1951), Ulzana's Raid (1972), Dances with Wolves (1990), Geronimo: An American Legend (1993), Hostiles (2017).



	
Hævn er et ofte brugt tema, som indeholder jagt og forfølgelse, men også elementer af mysterier.


Coroner Creek (1948), Winchester ’73 (1950), The Naked Spur (1953), Ride Clear of Diablo (1954), 7 Men from Now (1956), The Searchers (1956), The Bravados (1958), Ride Lonesome (1959), Once Upon a Time in the West (1968), Unforgiven (1992), The Revenant (2015).



	Historier om lov og orden. Med loven på sin side følges en lovmand og hans udfordringer. Destry Rides Again (1939), Frontier Marshal (1939), Dodge City (1939), High Noon (1952), Warlock (1959), Rio Bravo (1959), Lawman (1971), Blazing Saddles (1974), Tombstone (1993).





7. Sluttelig, historien om den fredløse forbryder, hvor fredløse bander og deres leder dominerer handlingen.


The Great Train Robbery (1903), Jesse James (1939), Billy the Kid (1941), 3:10 to Yuma (1957), Day of the Outlaw (1959), The Wild Bunch (1969), Butch Cassidy and the Sundance Kid (1969), Cattle Annie and Little Britches (1980), Young Guns (1988), The Assassination of Jesse James by the Coward Robert Ford (2007).


Den enkelte historie kunne skærpes yderligere, hvis fortællingen ud over brugen af de 7 elementer, alene eller i sammenhæng, også tager udgangspunkt i historiske legender og/eller historiske begivenheder. På samme måde er landskaber, heste, kvæg, minebyer, diligencer, våben og indianere grundlæggende elementer i fortællingerne. Selvom mange af historierne har en specifik tidsperiode som omdrejningspunkt, er det på en eller anden måde disse overordnede elementer, der benyttes til at kategorisere en western. Hvis ikke et eller flere af disse er til stede, kommer fortællingen hurtigt til at virke utroværdig.


Et andet mere holistisk syn på kategoriseringen af westernhistorier er fremført af professor og forfatter Gary J. Hausladen: ”… uanset hvorledes historierne kategoriseres, er skildringen af ”Det Vilde Vesten” fokuseret på imperialismens processer, modsætninger mellem civilisation og vildskab, fremskridtets og moderniseringens overtag samt erobringen af frihed og individualisme. Inden for rammerne af fremskridt og erobring, skabtes nøgletemaet for westerns hvilket især ses med foryngelsen af cowboyhelten, der fremstod som et ikon for det amerikanske samfund. Det var frontier-oplevelsen, der tillod ham at forny sig selv og etablere retfærdighed på kanten af samfundet. Og det var kun gennem vold at lov og orden kunne genoprettes hvorved ”Det Vilde Vesten” blev forvandlet”11.


Uanset hvilke kategoriseringer eller ikke-kategoriseringer, der er behov for i analyser af fortællinger om ”Det Vilde Vesten”, vil fortællingerne primært være drevet af hævn eller overlevelse iscenesat i en given ramme som kan henføres til en bestemt tidsperiode i specifikke miljøer.

a) Heste og kvæg


Heste og kvæg har nogle afgørende roller som elementer i western-fortællingen og bidrager både til genrens æstetik, karakterudvikling og temaer. På samme måde spiller kvæg ligeledes en vigtig rolle i western-genren, især i historier om kvægdrift og ranchliv. Disse historier fokuserer på de hårde arbejdsforhold på ranchen, kvægdriftens udfordringer og de sociale interaktioner mellem cowboyer og kvæg. Kvægdriften fungerer også som et centralt element i mange western-fortællinger, hvor konflikter om land, vand og græsningsrettigheder opstod.


Heste og kvæg var dog ikke kun symbolske; de udgjorde også en væsentlig del af økonomien og eksistensgrundlaget i ”Det Vilde Vesten”. Ranches og kvægdrift var vigtige for økonomien og hestene var afgørende for transport, landbrugsarbejde og beskyttelse mod rovdyr. Både heste og kvæg bidrog til det visuelle æstetik i western-genren. Scener med store kvægdrifter, der drives over prærien, og hurtige hesteryttere i jagt eller på flugt, er ikoniske billeder, der har været med til at definere genrens visuelle identitet. Samlet set er heste og kvæg ikke kun praktiske og symbolske elementer i western-fortællinger; de er også centrale for genrens æstetik, karakterudvikling og tematiske udforskninger af individuel frihed, kampen mod naturen og kulturelle konflikter. Deres tilstedeværelse understreger den historiske og kulturelle dybde, som definerer det vilde vesten i den kollektive fantasi.


Hestenes oprindelse på det amerikanske kontinent, stammer fra den spanske kolonisering og med tiden kunne den lokale befolkning se fordelene ved at eje og avle heste. Eksempelvis udspringer begrebet Comanche Moon fra den tid på året (september), hvor Comanche-indianerne lavede plyndringstogter ind i det spansk koloniserede Mexico. Togter hvor de tog slaver og heste med sig tilbage.

”THE COWBOY” Fred Pierce a Noted Wyoming Cowboy - John C. H. Grabill (1887)






Stille og roligt blev de indianske områder nord for det nuværende Mexico befolket med spanske nybyggere, der på fredelig vis slog sig ned ide indianske områder – præcis som de engelske, franske, hollandske og tyske nybyggere gjorde andre steder på kontinentet. For at bibeholde noget af den europæiske suverænitet i de koloniserede områder, forbød den spanske regering i slutningen af 1600-tallet, indianerne at eje eller ride på heste. Som slaver eller arbejdere på de spanske gårde havde en stor del af de lokale dog lært at håndtere heste. Og som et resultat af et indiansk oprør i 1680 (The Pueblo Revolt), hvor de spanske nybyggere blev fordrevet fra det område som nu kendes som New Mexico, overtog indianerne de heste som spanierne ikke kunne tage med. Hesten blev hurtigt en fast del af indianernes liv og bredte sig hurtigt til andre stammer på kontinentet.


En del ord og begreber, som i dag naturligt er forbundet med den amerikanske cowboykultur, stammer oprindeligt fra spansk; Vaquero kommer fra det latinske ord vacca som betyder cow. Buckarro skulle være en fejludtalelse af det spanske ord Vaquero som betyder cow-man. Bronco er den amerikanske version af det spanske Broncho som betyder vild eller rå. Lasso eller Lariat kommer af la reata. I det hele taget er det meste af cowboykulturen, mad, tøj, sprog, udstyr og værdierne omkring det hårde liv med heste- og kvægavl udsprunget fra Mexico og Sydamerika.


I de spansk dominerede områder, Californien, New Mexico, Arizona og Texas, havde der i begyndelsen af 1800-tallet udviklet sig en moderat kvægindustri. En industri, der var tæt knyttet til de spanske missioner og som formåede at gøre læder, kød og talg (til lys) til en eftertragtet handelsvare på linje med sukker og metaller fra minerne. Den oprindelige arbejdskraft i den spanske kvægindustri var indianere, folk af blandet race (Mestiz) samt stavnsbundne mexicanere. Efter den Mexicanske / Amerikanske krig (1846-48) blev det sydvestlige USA befolket af amerikanske nybyggere som i høj grad tilegnede sig en mexicansk livsstil. Efterhånden som den amerikanske kvægindustri, vandt mere og mere indpas og indianerne blev holdt nede og deporteret, blev deres arbejde som cowboys overtaget af tidligere sorte slaver og europæiske efterkommere. Efter en lang kulturel udvikling fra den spanske kolonimagt over fattige mexicanske daglejere og tidligere sorte slaver til den ”hvide cowboy” - udviklede det sig til det populærkulturen senere dyrkede som den frie cowboy. På trods af dette var 1 ud af 3 cowboy reelt af mexicansk oprindelse og 1 ud a 4 var afroamerikaner.

Siden europæerne begyndte at bosætte sig på det amerikanske kontinent, havde kvægavl været en fast bestanddel af en nybyggerfamilies hushold, da man således kunne være selvforsynende. Efterhånden som de enkelte bosættelser blev større og større, var der lokale markeder, som kunne bruges til afsætning af de kvægprodukter og skabte dermed muligheden og grundlaget for kvægavl i stor målestok. De store åbne vidder i det sydvestlige USA blev stille og roligt fyldt med fritgående kvæg og det at være cowboy blev en profession i sig selv. Ved afslutningen af Den Amerikanske Borgerkrig var de sydlige delstater under økonomisk pres og kvægpriserne var meget lave, mens der samtidig var opstået en stor efterspørgsel på kød i de østlige delstater. Udfordringen var at få transporteret kvæget til de rige østlige delstater. Kvægavlerne i Texas løste udfordringen ved at drive kvæget nordpå til de nyetablerede jernbanestationer i Kansas. I løbet at nogle få år blev der etableret flere nordgående ruter, her iblandt det kendte Chisholm Trail. Den økonomiske succes gjorde at lignende ruter hurtigt blev etableret længere mod nord, således at andre markeder også kunne forsynes med frisk kvæg. Den massive kvægdrift gennem områder som indianerne betragtede som deres og hvor nybyggere havde etableret sig for at opdyrke jorden, skabte en hel del konflikter. Efter en periode med sygdom blandt kvæget, en hård vinter i 1888-87 samt introduktionen af pigtråd, der blev brugt til at afgrænse og forsvare jord, mistede de store kvæghorde deres betydning og med udgangen af 1880’erne var en kort, men succesfuld æra for kvægdrivning forbi. Historierne fra denne periode har været til stor inspiration for de filmiske genfortællinger om livet som cowboy i film som Canyon River (1956), Cowboy (1958), The Cowboys (1972), The Culpepper Cattle Co. (1972), The Longhorn (1951), The Rare Breed (1966), Red River (1948), 1988), The Tall Men (1955), The Texans (1938) og The Untamed Breed (1948).


Generelt har brugen og håndteringen af dyr i forbindelse med filmproduktion gennemgået en udvikling med et par vigtige historiske milepæle. I filmindustriens start blev dyr i film generelt betragtet rekvisitter, der kunne håndteres som det passede ind i historierne. Blandt andet døde omkring 100 heste under optagelserne af Ben Hur (1926), men efterhånden som enkelte dyr i 1920’erne og 1930’erne blev en mere fast del af filmenes handling og en tro følger for filmenes stjerner, var det naturligt at disse blev behandlet som selvstændige stjerner, og publikum fik et andet syn på dyrevelfærd i forhold til filmproduktion.


Heste fungerede som et primært transportmiddel i de fleste westerns. De tillod karaktererne at bevæge sig hurtigt og effektivt gennem det ofte ufremkommelige landskab, hvilket var afgørende for overlevelse og kommunikation. Western-fortællinger indeholdt ofte scener med lange ridescener, ryttere på jagt og dramatiske flugter, som understregede hestens centrale rolle i genren. Derudover havde heste ikke kun praktiske funktioner, de symboliserede også status og færdigheder. En dygtig rytter var ofte respekteret, og hesten kunne være en forlængelse af karakterens identitet og styrke. I western-fortællinger ses ofte scener, hvor hest og rytter dannede en uadskillelig enhed i deres kamp mod lovløshed og fare. Heste blev således et middel til at skabe dramatik i fortællingerne.

Trigger og Roy Rogers






I en periode, hvor B-westerns dominerede markedet, fik flere navngivne heste endda hovedroller, eksempelvis; Fritz med William S. Hart, Duke med John Wayne, Tony med Tom Mix, Silver med The Lone Ranger, Tarzan med Ken Maynard, Topper med William L. Boyd (Hopalong Cassidy), Loco med Duncan Renaldo, Pie med James Stewart, Champion med Gene Autry, Buttermilk med Dale Evans og Trigger med Roy Rogers som var med i 81 film og 101 TV-shows.


Filmåret 1939 blev et vendepunkt i forhold brugen af dyr på filmoptagelser. Under optagelserne til 2 film; Jesse James og North West Mounted Police, døde 4 heste og da omstændighederne kom ud, skabte det ballade i offentligheden. Dette fik American Humane Association (AHA) og Motion Picture Producers and Distributors Organization (The Hays Office) til at udfærdige retningslinjer for brug af dyr i film. Fremover fik AHA adgang til alle filmproduktioner og enhver film skulle herefter godkendes og certificeres af The Hays Office før udgivelse – med prædikatet ”No animal was harmed in the making of this film”. The Hays Code omhandlede dog ikke kun håndtering af dyr og blev i 1968 taget ud af brug, fordi den ikke var tidssvarende i andre forhold – hvilket i nogen tilfælde efterfølgende tilskyndede nogle filmskaberne til at gennemføre deres filmvisioner for enhver pris – som eksempel skulle adskillige dyr være blevet dræbt og kommet til skade under indspilningen af Heaven's Gate (1980) – og da offentligheden endnu engang lagde pres på filmindustrien, blev der sat gang i forhandlingerne mellem Actors Guild (SAG) og Association of Motion Picture and Television Producers (AMPTP), hvorved der blev aftalt et nyt sæt regler og i 1980’erne fik AHA som en af filmindustrien uafhængig instans, igen adgang til filmproduktioner.


Når alt dette er nævnt, skal det for god ordens skyld også nævnes at filmindustrien op gennem filmhistorien har gjort flittigt brug af dygtige dyre-trænere og stuntmænd, som har været med til at skabe en masse unikke og troværdige scener uden at skade de involverede dyr.

b) Landskabet


Landskabet og menneskets brug, udnyttelse af og sameksistensen med naturen samt konflikterne med den oprindelige befolkning, har betydet meget for forestillingen af livet i ”Det Vilde Vesten”. Da de spanske erobrere introducerede hesten til det amerikanske kontinent, ændrede indianernes levevis og kultur sig dramatisk. Efterspørgslen efter skind og pels bragte jægere og pionerer længere og længere mod vest, hvorved kontinentet hurtigt blev udforsket og bosat af europæiske nybyggere. Nybyggernes jagt på bisonen, der betød at de store dyr næsten blev udryddet, ændrede livet markant for de indianere hvis levevis var afhængig af kødet og skindet fra de store bisoner. Samtidig fik kvæget en hovedrolle i midten af det 19-århundrede, da efterspørgslen efter kød på USAs østkyst steg. Udnyttelsen af naturen fik ofte en ekstrem karakter i jagten på guld, sølv og kobber. I kølvandet på fund af guld og sølv, opstod byer næsten ud af ingenting og når minerne var tomme, blev byerne hurtigt efterladt.

Cathedral Rock, Sedona, Arizona - kendt fra blandt andet åbningsscenen i The Last Wagon (1956)






Et landskab og måden det præsenteres på, er ofte et udtryk for et samfunds kulturelle værdier og dets politik. Det amerikanske landskab, som præsenteres i westerns, er ingen undtagelse. Og måske mere end ide fleste andre kulturer, repræsenterer selve landskabet i westerns en tilstand mellem at være til stede i nuet og i intetheden. I forhold til de litterære historier fra ”Det Vilde Vesten” har forfattere typisk beskrevet de stemningsmæssige rammer for en given historie ved at beskrive landskaberne og dermed været med til at skabe de mytiske billeder i læsernes hoveder om hvordan ”Det Vilde Vesten” skulle se ud. Samtidig har billedkunstnere gennem årene nedfældet deres indtryk af de storslåede landskaber, når de på deres rejser gennem landet har produceret mange af de værker, der kendes i dag fra kunstnere som Seth Eastman, George Catlin, Alfred J. Miller, Karl Bodmer, Thomas Cole, Karl Wimar, Albert Bierstadt, Charles Schreyvogel, Frederic Remington og Charles M. Russell. Samlet set fungerer landskabet ofte som en levende karakter i western-fortællingerne, hvor det ikke kun danner baggrund for handlingen, men også intensiverer temaerne om frihed, isolation, fare og den menneskelige kamp med naturen og samfundet. Landskabets betydning i genren er afgørende for at skabe dybe og engagerende fortællinger.


Forfattere og billedkunstnere har dermed givet filmindustriens instruktører, manuskriptforfattere og fotografer, den nødvendige inspiration til at finde, benytte og videreformidle relevante landskaber og lokationer til filmoptagelser. Det bemærkelsesværdige er, at der faktisk ikke kan defineres et entydigt landskab, som kan betegnes som et stereotypt western-landskab. Westerns foregår i alle landskaber; i dybe skove, snerige bjerge, langstrakte prærievidder, tørre kaktusørkener og på de vandrige floder – steder hvor grænser kan udforskes og besejres. De storslåede amerikanske landskaber spiller ofte fremtrædende roller ide enkelte fortællinger og er blevet hyldet i film som blandt andet Across the Wide Missouri (1951), Along the Great Divide (1951), The Badlanders (1958), The Big Trail (1930), The Big Sky (1952), Breed of Men (1919), The Burning Hills (1956), The Far Country (1954), The Last Wagon (1956), Lawless Valley (1951), My Darling Clementine (1946), Once Upon a Time in the West (1968), Pale Rider (1985), The Rough Riders (1927), Shane (1953), The Searchers (1956), She Wore a Yellow Ribbon (1949), Stagecoach (1939), Sundown (1924), True Grit (1969), The Wind (1928) med flere hvor landskabet var en markant del af fortællingen.


Landskabet er essentiel for en westerns visuelle æstetik, og det gav en indsigt der bragte ”Det Vilde Vestens” vildmarkslandskaber ud til publikum i hele verden. Både filmskabere og publikum blev tiltrukket af landskaberne fra ”Det Vilde Vesten”. Visualiseringen af vildmarken som landskab var derfor mindst lige så afgørende for filmenes popularitet som deres fortællinger.


John Ford malede portrætter af ”Det Vilde Vesten” lige så meget med scenerne af Monument Valley, som han gjorde med John Waynes mere og mere omsorgsfulde hærdede ansigt. At optage westerns ”on-location”, blev derfor en vigtig del af fortællingerne og deres autencitet.




[image: ]


The Searchers (1956) – Åbningsscene fra Monument Valley

c) Minebyen


Minebyen er et essentielt element i western-fortællingen og tjener som en vigtig kulisse, der ofte fungerer som en katalysator for handlingen og karakterernes udvikling.


Minebyer i ”Det Vilde Vesten” opstod ofte omkring miner, hvor guld, sølv eller andre kostbare mineraler blev udvundet. Disse byer fungerede som økonomiske centrum, hvor minerne tiltrak investorer, arbejdere og handlende. Økonomiske interesser og konflikter omkring udnyttelsen af resurser var derfor centrale temaer i western-fortællinger. Minebyer i western-fortællingerne havde typisk en forskelligartet befolkning, som minearbejdere, handlende, hotelejere, saloon-ejere, lovløse og lovhåndhævere. Denne mangfoldighed skabte komplekse sociale strukturer og hierarkier, der dannede grundlag for intriger, konflikter og alliancer i fortællingen. I minebyerne blev der ofte etableret juridiske og sociale normer, som var forskellige fra de mere etablerede byer i øst. Lovløshed og korruption var konstante temaer i western-fortællinger, hvor sheriffer og lovhåndhævere kæmpede for at opretholde orden og retfærdighed. Samtidig fungerede minebyerne også som symboler på civilisationens grænse i ”Det Vilde Vesten”, byer som samtidig ofte var præget af midlertidighed, improvisation og en følelse af usikkerhed, hvilket var med til at give minebyerne en vis visuel æstetik som en central del af western-genrens ikonografi.


Minebyerne afspejler den historiske og kulturelle kontekst i det 19. århundredes Amerika, hvor jagten på mineraler og udnyttelsen af vestlige territorier var afgørende for nationens vækst og udvikling. Samlet set er minebyen en central kulisse i western-fortællingen, der ikke kun skaber en spændende og visuel atmosfære, men også tjener som et symbol på udfordringer og muligheder i ”Det Vilde Vestens”. Minebyernes tilstedeværelse i genren bidrager til at forme karakterernes skæbner og fortællingens overordnede temaer om kampen mellem lovløshed og civilisation.




[image: ]


Deadwood, South Dakota - Daniel Hagerman (1876)






Byer som Bisbee, Cripple Creek, Carson City, Dawson City, Deadwood, Denver, Helena, Jerome, Nome, Klondike, Leadville, Silver City, Tombstone, Virginia City, Yuma, er bare nogen af de mere kendte byer, der direkte opstod på grund af minedrift. Livet i minebyerne var ofte tragisk og fattigt. Langt de fleste lykkejægere fik kun et meget lille udbytte af deres indsats, som hurtigt blev brugt på spil, alkohol og prostitution. De egentlige vindere i minebyerne, var dem som forstod at tjene penge på alt andet end minedrift; saloonejere, jord- og ejendomsspekulanter, proviantsælgere, banker med mere. Guld, sølv og kobber blev fundet i forskellige områder i forskellige tidsperioder og gjorde at mange, både forretningsfolk og minearbejdere flyttede fra sted til sted gennem flere årtier.


I slutningen af 1840’erne blev der fundet guld i Californien, i 1859 var det Colorado og Nevada, der stod for tur, Idaho og Montana i 1860’erne, Colorado og Dakota i midten af 1870’erne, i slutningen af 1870’erne blev der fundet sølv i det sydlige Arizona, Colorado igen i 1890 og endelig kom de store guldfund i Alaska i slutningen af 1890’erne. Historierne, der beskriver livet i minebyerne, var ofte mørke, tragiske, fyldt med triste skæbner, der fortæller om grådighed, lovløshed og hurtigt forfald. Disse historier blev i starten ikke betragtet af filmindustrien som værende passende materiale for westerns – dette på trods af at de 2 første kendte filmstrimler som er karakteriseret som westerns; Cripple Creek Bar-Room Scene (1889) og Poker at Dawson City (1889), rent faktisk er fortalt som værende minebyscenarier. Stille og roligt fandt historierne dog deres vej ind western-genren, hvor de fortællemæssigt udgjorde et alternativ til de traditionelle historier om livet på prærien og er løbende blevet afspejlet i mange film som eksempelvis Battle of Greed (1937), Bend of the River (1952), Call of the Wild (1923, 1935, 1972, 1992, 1997,2000 og 2020), The Gold Rush (1925), Hell Hounds of Alaska (1973), Jack London (1943), North to Alaska (1960), Pale Rider (1985), Ride the High Country (1962), River of No Return (1954), Road to Utopia (1945), Silver City (1951), Silver City Bonanza (1951), Silver City Raiders (1943), Silver River (1948), Virginia City (1940) samt TV-serierne Bonanza, Deadwood og Klondike.

d) Diligencen


Diligencen var som et ikonisk transportmiddel og forbindelsesled mellem bosættelserne i ”Grænselandet”, en vigtig del af livet i ”Det Vilde Vesten” fra omkring 1850 til starten af 1880’erne. Diligencerne transporterede mennesker, varer og ikke mindst post gennem de barske landskaber fra sted til sted. Historierne om oplevelserne på disse rejser, med overfald af såvel forbrydere som indianere blev ofte en fast bestanddel af både de nedskrevne og de overleverede beretninger om livet i ”Det Vilde Vesten”, hvilket gjorde den til et centralt element i western-fortællingernes rejsefortællinger.


Diligencen repræsenterede ofte ankomsten af civilisationen til ”Det Vilde Vesten”. Når diligencen ankom til en ny by eller bosættelse, bragte den med sig ikke kun passagerer og varer, men også ideen om orden, lov og forbindelse til den øvrige verden. Rejser med diligencen var dog ikke uden risiko; vejene var ofte farlige på grund af lovløse banditter, indianerangreb, naturkatastrofer og tekniske problemer. Diligencens rejse gennem det barske landskab skabte spænding og drama i western-fortællinger, hvor passagerernes skæbner hang i en tynd tråd. Diligencen fungerede på sin vis også som social knudepunkt, hvor passagererne fra forskellige baggrunde blev tvunget til at dele en begrænset plads under en farlig rejse. Dette skabte spændinger, konflikter og muligheder for karakterudvikling og interaktion i fortællingerne. Den visuelle æstetik af diligencen, med dens robuste trækonstruktion, store hjul og hestetrukne kraft, er en vigtig del af western-genrens ikonografi. Diligencen er ofte portrætteret som en symbolsk og visuelt imponerende del af ”Det Vilde Vesten”, der understreger fortællingens historiske autenticitet om det 19. århundredes Amerika, hvor transport og kommunikation var afgørende for nationens vækst og udvikling. Western-genren udforsker disse historiske temaer og deres konsekvenser for samfund og individ, ofte gennem fortællinger om diligencerejser.

The Deadwood Coach - John C. H. Grabill (1889)






Samlet set er diligencen en central del af western-fortællingen, der ikke kun tilføjer visuel og historisk autenticitet, men også symboliserer temaer som rejse, risiko og ankomsten af civilisationen til ”Det Vilde Vesten”. Dens tilstedeværelse i genren bidrager til at forme karakterernes skæbner og fortællingens overordnede temaer om kampen mellem lovløshed og civilisation.


Selvom der i 1800-tallets USA var mange firmaer, der drev diligenceservices, var der specielt én virksomhed som for mange er et synonym for diligencerne i ”Det Vilde Vesten” – Wells Fargo. Oprindeligt startede firmaet American Express i 1850 en service for transport af penge, post og varer i New York området på østkysten. I 1852 dannede de fremsynede ejerne et nyt selskab Wells, Fargo and Company, der skulle operere i Californien, hvor formålet var transport og bankvirksomhed. I Californien, hvor der endnu ikke eksisterede jernbaner, tilbød Wells, Fargo & Co Express, diligenceservice og varetransport til de mange virksomheder og deres minearbejdere, som strømmede til området. Wells, Fargo & Co Bank tilbød finansielle tjenesteydelser og services for transport af post, værdier (guld/penge/løn) og varer til områdets virksomheder.


Omkring 1855 var minedrift ved at blive en urentabel aktivitet i Californien og flere banker gik konkurs. Men Wells Fargo overlevede og blev den dominerende bank i det vestlige USA. De var det eneste selskab, der foretog store overførsler af guld og fortsatte med at yde post- og forsyningsservice til minearbejderne. I 1857, dannede Wells Fargo sammen med flere andre lignede virksomheder firmaet Overland Mail Company, der sørgede for regelmæssig post-tjeneste to gange om ugen mellem St. Louis og San Francisco. Ruten for den nye Butterfield Line var på 4.400 kilometer gennem den sydvestlige USA via El Paso, Tucson over Los Angeles til San Francisco. Den barske tur, ofte i åbne diligencer gennem ørkener og bjerge, tog omkring 25 dage og stoppede kun for udskiftning af heste, overnatning og planlagte måltider.


Ved begyndelsen af 1860-erne havde Wells Fargo, med 147 kontorer i Californien monopol på denne type virksomhed. De fleste af diligencerne, af mærket Concord deluxe, kunne medtage 15 passagerer, 9 indenfor og 6 udenfor, herunder føreren og en Wells Fargo ansat, og blev i det sydvestlige USA oftest trukket af 6 heste.


Da borgerkrigen brød ud, blev ruten ændret til en mere nordlig rute mod Californien. En rute som løb på tværs af Great Plains og over Rocky Mountains og som konsekvens heraf blev Butterfield Line nedlagt i 1861. Med jernbanens hastige ekspansion blev betydningen af de services som diligencerne kunne tilbyde mindre og mindre og diligencens betydning som et transportmiddel og forbindelsesled mellem bosættelserne i ”Grænselandet” sluttede i 1880’erne. Den sidste hestetrukne Wells Fargo fragtservice blev foretaget mellem Tonopah og Manhattan, Nevada, i 1909 - og dermed var diligencens æra som et af ”Det Vilde Vestens” ikoniske transportmidler slut.


I diligencernes storhedstid, var Wells Fargo det primære fokus for mange kriminelle. En af de mest berømte af disse var Black Bart, der røvede mindst 27 diligencer, før han blev pågrebet. Black Bart var blot en af de mange røvere, der forsøgte at gøre karriere på at plyndre diligencer; James-Younger banden, The Red Jack banden, ”Rattlesnake Dick” og snesevis af andre forsøgte også at leve af denne type kriminelle aktiviteter. I perioden 1870-84 led Wells Fargo et tab på omkring $ 415.000 ved 313 succesfulde diligence plyndringer12. Historierne om diligencerøverierne har ofte været populære i genfortællingerne om det barske ”Det Vilde Vesten” med blændende eksempler i film som Along Came Jones (1945), Dakota Incident (1956), The Desperado (1910), The Grey Fox (1982), Heart of a Bandit (1915), Hombre (1967), The Man Who Shot Liberty Valance (1962) Stagecoach (1939, 1966), Stagecoach to Denver (1946), Stagecoach to Fury (1956), The Tall T (1957), 3:10 to Yuma (1957, 2007), Wells Fargo (1937) samt TV-serien Stagecoach West.

e) Våben


En stor del af historien om ”Det Vilde Vesten”, er også de værktøjer, som blev brugt og i særdeleshed de våben som blev benyttet. For mange film- og historie-entusiaster er netop dette emne ofte til debat når film evalueres og når diskussionen går på hvilke våben, der havde størst betydning for tæmningen af ”Det Vilde Vesten”. Sandheden er dog, at det ikke var en enkelt model eller type, men mere et samlet sortiment af rifler, geværer og håndvåben, der i hænderne på en mangfoldig skare af både kvinder og mænd som var med til at bringe både vold og lov og orden i det amerikanske ”Det Vilde Vesten”.


Våben spiller en betydningsfuld rolle som et centralt element i western-fortællinger, og de er ofte symboler på magt, konflikt og karakterstyrke. I ”Det Vilde Vesten”, hvor loven ofte var fraværende eller ineffektiv, var våben afgørende for enkeltpersoners beskyttelse og selvstændighed. Skydevåben som revolvere og rifler blev båret af cowboys, sheriffer, lovløse og andre figurer som et symbol på deres evne til at håndtere farer og trusler på egen hånd. I western-fortællinger anvendes våben ofte til at løse konflikter. Disse scener skabte spænding og intensitet i fortællingen, hvor karakterernes evner og mod bliver sat på prøve i en kamp om ære, retfærdighed eller overlevelse.


Våben, især revolvere og rifler, udgør en vigtig del af western-genrens visuelle æstetik. Deres rustikke design, blankpolerede overflader og mekaniske detaljer bidrager til genrens ikoniske billeder af hesteryttere, sheriffer og lovløse i det udfordrende og barske landskab. For sheriffer og lovhåndhævere er våben symboler på deres autoritet og evne til at opretholde orden. Deres tilstedeværelse og evne til at bruge våben effektivt understreger deres rolle som beskyttere af loven og civilisationens grænser. Våben i western-genren repræsenterer også dybere temaer som retfærdighed, voldens konsekvenser og kulturelle værdier. Brugen af våben i fortællingerne reflekterer ofte karakterernes moralske kompas og deres evne til at navigere i en verden, hvor loven ofte er relativ og moralske dilemmaer er komplekse. I det 19. århundredes Amerika var våben også en integreret del af den daglige sikkerhed og overlevelse, især ide vestlige territorier, hvor konflikter mellem nybyggere, indianere, lovløse og andre grupper var hyppige. Western-genren udforsker disse historiske realiteter gennem sine våbenscener og konflikter.

Hawken Rifle






Samlet set udgør våben et afgørende element i western-fortællinger, der ikke kun tilføjer spænding og drama, men også bidrager til genrens æstetik, symbolik og tematiske udforskninger af retfærdighed, autoritet og individualisme i det vilde vesten. Deres tilstedeværelse er med til at forme karakterernes skæbner og fortællingens overordnede temaer om kampen mellem lovløshed og civilisation.


Fra den Amerikanske Revolution i slutningen af 1700-tallet til første del af 1800-tallet var det forladervåben med flintelås, der prægende erobringen af vesten, som eksempelvis de langløbede Kentucky-rifler, der primært blev produceret i Pennsylvania. Disse rifler var meget præcise men meget langsomme at lade. På tilsvarende vis var flintelåspistolen det første praktiske håndvåben og blev lanceret allerede i 1600-tallet som en miniudgave af forladegeværet.


Efterhånden som eventyrere og nybyggerne bevægede sig længere mod vest ændrede landskabet sig fra skov til prærie og bjerge og dermed var det typisk kraftigere våben med længere rækkevidde der var behov for. Nu skulle man forholde sig til bison, bjørne, ulve og ikke mindst indianere. Til dette formål blev Hawken-riflen skabt i starten af 1820’erne, en effektiv riffel som blev brugt af blandt andet Daniel Boone, David Crockett, Jim Bridger og Kit Carson13 - og dermed blev Hawken-riflen et af symbolerne på udforskningen af Amerika fra Mississippi til Stillehavet. Hawken-riflen er typisk brugt i film med pelsjægere og bjergmænd, som eksempelvis portrætteringer af de førnævnte legender samt i film som Jeremiah Johnson (1972), The Mountain Men (1980) og The Revenant (2015).


Allerede som 21-årig, i 1836, tog Sam Colt patent på det håndvåben, der i høj grad er blevet symbolet på mange af myterne om ”Det Vilde Vesten” – en revolver med en patron-cylinder, der roterede når hanen blev spændt. De tidlige modeller var stadig forladere, tunge og ikke særlig præcise, men gav helt klart en fordel i nærkamp. Med udløb af Colts patent i 1856 meldte Smith & Wesson sig på banen med nye ideer, der blandt andet betød et farvel til forladerne. De nye revolvere skulle nu være bagladere med patroner i metalhylstre –en ide som Colt også tog til sig. Indtil da var de fleste håndvåben betegnet som ”single action guns”, hvilket betød at hanen på revolveren skulle spændes for hvert skud – først i 1877 kom de første ”double action guns” som indebar at tromlen roterede samtidig med at hanen blev spændt, når man trykkede på aftrækkeren.


På samme måde var der også en løbende udvikling for rifler og her var det producenter som Henry, Winchester, Springfield og Sharp, der på hver deres felt bidrog til historien om erobringen af ”Det Vilde Vesten” –en ting synes dog sikkert, det var ikke et enkelt våben der skabte vesten. Tværtimod, for selvom seksløberen og riflen er de våben, som er fremhævet mest, så var det mest effektive våben, som de fleste foretrak hvis der skulle sættes handling bag ord på en effektiv måde – en ”shotgun”, et dobbeltløbet jagtgevær. Håndvåben brugtes sjældent og riflen blev mest brugt til præcisionsskydning.

Sheriff John Horton Slaughter (ca. 1880) udstyret med datidens shotgun og revolver






Til listen over ikoniske våben hører våben som: Paterson Colt Revolver fra 1836, der blev brugt i den Mexicanske krig og var et af standardvåbnene sammen med Dragoon Colt under guldfeberen i Californien i slutningen af 1840'erne. 1851 Colt Navy Revolver, der skulle have været en af Wild Bill Hickoks favorit-revolvere. Slant-Breech Sharps Carbine fra 1852 – et kraftfuldt gevær, der blandt blev brugt af John Brown og hans følgere i hans anti-slave oprør. Smith & Wesson Model 3 Revolver, der blev introduceret i 1870, blev benyttet af Buffalo Bill, Dallas Stoudenmire, John Wesley Hardin, Charlie Pitts og Pat Garrett. Springfield Allin Conversion 1866 Rifle, var Buffalo Bills favoritgevær i årene hvor han levede af at skyde bison. Et par af de fremtrædende våben fra perioden var: Winchester Model 1873 repetér-riflen, der blev benyttet af blandt andet Pat Garrett, Buffalo Bill, Butch Cassidy, Belle Starr, Pearl Hart og Billy the Kid og den legendariske Colt


Single Action Army revolver fra 1873 (The Peacemaker), der var favoritten hos blandt andet Wyatt Earp, Bat Masterson, Texas og Arizona Rangers, John Selman, John Wesley Hardin, The Daltons m.fl. Et af de vigtige elementer i disse våbens succes var blandt andet at samme ammunition kunne benyttes i både revolver og riffel og dermed var man ikke afhængig af at have flere typer ammunition med sig. Både Winchester-riflen og Peacemaker-revolveren blev i øvrigt flittigt brugt i film som Winchester ’73 (1950), The Searchers (1956), Tombstone (1993) og understreger dermed illustrativt, at den typiske western foregår i perioden efter Den Amerikanske Borgerkrig. Som en tilføjelse skal det nævnes at Davy Crocketts originale flintelåsgevær, som han kaldte ”Ol’ Betsy”, blev brugt som rekvisit af Fess Parker under indspilningerne af TV-serien Davy Crockett (1954-56). Når det er sagt så er der mange tilfælde hvor de valgte våbenrekvisitter, ikke har passet til den tidsperiode som den enkelte film afspejlede.


Grundlæggende er dog, at der i western-filmens storhedsperiode fra 1930’erne til 1950’erne ikke var den store fokus på autenticiteten af de våben, der blev brugt til film- eller TV produktion i forhold til hvilken tidsperiode produktionen afspejlede. Således var Randolph Scott, i filmen Abilene Town (1946) der foregår i 1870, udstyret med en Peacemaker, der først blev produceret i 1873. I det hele taget blev netop denne revolver brugt i mange westerns uanset tidsperiode. På samme måde optræder Winchesterriflen model 1873 også i tidsperioder før 1873 og tilmed som et standardvåben for militæret, selvom riflen aldrig var et officielt våben i den amerikanske hær. Dertil blev Winchester Model 1894 ofte brugt til at illudere model 1873.

Colt Single Action 1897 brugt i TV serien Bonanza - Udstillet på Cody Firearms Museum, Wyoming






Brug af ”fejlplacerede” våben var dog ikke altid det eneste ukorrekte i westerns gennem tiden, brugen af dem kan i høj grad også være lidt ud over det sædvanlige. Eksempelvis formår Hickok, spillet af Jeff Bridges, i Wild Bill (1995) at affyre en serie på 25 skud fra sine 2 revolvere – uden at genlade. Således er der mange eksempler på historiske og realistiske ukorrektheder (våben, tøj m.m.) i historien om westerns, som nogle betragter som underholdende og andre som forstyrrende detaljer i deres vurdering og holdning til de enkelte film.




[image: ]








f) Indianerne


De oprindelige folk –de indfødte eller de amerikanske indianere, som er det generelle begreb vi har kendt dem under siden ”den hvide mand” satte foden på det amerikanske kontinent, har altid været og vil altid være en vigtig del af genfortællingerne om ”Det Vilde Vesten”, dels på grund af det faktum, at de som Amerikas oprindelige befolkning blev nedslagtet og fordrevet fra deres land og dels fordi deer blevet afbilledet meget forskelligt gennem western-filmens historie. Betegnelserne indianer eller indfødt benyttes herefter med udgangspunkt i at det, gennem filmenes historie, har været det mest benyttede udtryk for det som i dag oftest kaldes The Indigenous People (den oprindelige befolkning) eller Native Americans (indfødte amerikanere). Dertil kommer First Nations som er det tilsvarende begreb brugt i Canada for deres oprindelige befolkning som også omfatter inuitter og mestiser (afkom af fransk-canadiere og indfødte). Det er dog vigtigt samtidig at pointere at westerns oprindeligt var den ”hvide mands” historie fortalt af ”den hvide mand” for ”den hvide mand”, hvilket allerede som udgangspunkt betyder at portrætteringen af de amerikanske indianere var og er meget subjektiv. En meget generalistisk betragtning set i lyset af der var og er over 570 individuelle stammer med hver deres særegenhed og individuelle sprog samt at de enkelte stammer foretrækker at blive identificeret ved deres stammenavn og ikke under en fællesbetegnelse, hvilket i høj grad er dokumenteret blandt andet af datidens fotografer og etnologer.

Assiniboin Boy Atsina - Edward S. Curtis (1908)






Western-genren udforsker delvist den mangfoldighed, der eksisterede blandt indianerstammerne, og hvordan forskellige stammer havde deres egne traditioner, sprog og levesteder. Disse nuancerede skildringer bidrager til at give dybde til karakterer af indianere i fortællinger, som ikke blot er stereotyper, men komplekse enkeltpersoner. Indianere bidrager til western-genrens visuelle æstetik med deres traditionelle dragter, våben som buer og pile, og deres forbindelse til naturen. Scener med indianere på hesteryg, i jagt eller i traditionelle ceremonier, er ikoniske billeder, der definerer genren. Western-fortællinger udforsker også muligheden for alliancer mellem nybyggere og indianere, samt interne konflikter inden for indianersamfundene. Disse dynamikker reflekterer de komplekse historiske realiteter, hvor relationerne mellem indianere og de europæisk-amerikanske nybyggere var både samarbejdende og fjendtlige. Indianernes rolle i western-genren afspejler den historiske og kulturelle kontekst i det 19. århundredes Amerika, hvor amerikanske indianere stod over for omfattende territoriale tab, kulturel assimilering og konflikter med den voksende nybyggerbefolkning. Gennem skildringer af indianere udforsker western-genren dybere tematiske spørgsmål som retfærdighed, undertrykkelse, kulturel overlevelse og menneskelig forbindelse til landet. Indianerne repræsenterer ofte en modstand mod modernisering og en nostalgisk tilknytning til traditionelle værdier og levesteder. Samlet set udgør indianerne et afgørende element i western-fortællinger, der bidrager til at forme karakterernes skæbner og fortællingens overordnede temaer om kampen mellem lovløshed og civilisation, samt om samfundets udvikling og forholdet til naturen. Deres tilstedeværelse er med til at fremhæve kompleksiteten og dybden i ”Det Vilde Vestens” historie, samtidig med at den udfordrer og udforsker genrens traditionelle fortælling og stereotyper, hvilket dog ikke altid har vist et retfærdigt og sandfærdigt billede af de indfødte


Indianeren som portrætteret af Hollywood, var fra starten en fiktiv stereotyp karakter, der grundlæggende var baseret på en filmisk mis-repræsentation af den amerikanske indianer, en opfattelse der essentielt var racistisk. Portrætteringen af ”Hollywood-indianeren” afspejlede hverken historiske eller nutidige indianske realiteter, men var derimod baseret på synspunkter, tolkninger og holdninger fra ikke-indianske producere, manuskriptforfattere, instruktører og skuespillere. Med udgangspunkt i myter og billeder skabt om indianere og ”Det Vilde Vesten”, har den stereotype opfattelse dog undergået væsentlige ændringer fra film-æraens begyndelsen til i dag. Fra ofte at være portrætteret som fjender, der var en hindring for fremskridt, den hvide mands ekspanderen i det vestlige Amerika og dermed en trussel for den civiliserede verden eller bare som et tilhørende sceneri, er de både som folk og som individer med tiden mere blevet portrætteret som ofre med en forståelse for deres situation.


Hollywood-indianeren har sine rødder i den litterære western-genre. Idéen om den uddøende eller den ædle og uværdige vilde, blev gjort populær af forfattere som James Fenimore Cooper. Den tidlige populære western-litteratur omhandlede nybyggere og pionerer, der kæmpede mod naturen, lovløsheden og indianerne. Selvom historierne angiveligt udtrykte sympati for indianerne, forenklede og polariserede Cooper indianernes karakterer. Mens han portrætterede nogle af de indianske hovedpersoner som noble høvdinge, portrætterede han dem også som de sidste af deres stamme, og understøttede dermed billedet af den ”uddøende indianer”, der kæmpede for sin berettigelse. Denne overordnede stereotype litterære karakterisering af indianeren som enten ædel eller uværdig, var med til at skabe et negativt billede af indianeren, der i sidste ende var en trussel mod den amerikanske civilisations fremrykning mod vest.


I slutningen af det 19. århundrede portrætterede de store Wild West shows også indianerne som stereotyper og udbredte en generel stereotyp opfattelse af indianerne i den amerikanske offentlighed. Enkelte indianere blev gjort berømte af ikke-indianere, som efterfølgende promoverede den racistiske holdning, at de i showet optrædende indianere repræsenterede alle amerikanske indianere. Den overordnede opfattelse af indianerne undergik en større ændring i det 19. århundrede. Fra, gennem århundreder, at have været portrætteret som halvnøgne uciviliserede mennesker (i forhold til ”den hvide mands” normer), blev indianerne fra midten af det 19. århundrede, portrætteret som et stolt folk, der red på heste, udstyret med imponerende fjerprydelser og var anstændigt klædte krigere. En beskrivelse som sandsynligvis har taget sit udgangspunkt i Buffalo Bills beskrivelser og fremvisninger af Siouxindianerne i hans Wild West show.




[image: ]


Chief Dan George – The Outlaw Josey Wales (1976)






Overordnet portrætteres indianeren filmisk som varierede fra ”den vilde kriger”, der red rundt halvnøgne, opførte sig uciviliseret og som efterstræbte hvide kvinder - til den sympatiske, heroiske og ”noble jæger / kriger”, der oftest fremtrådte behersket, i kontakt med naturen og var fredselskende - som dog også var villig til at kæmpe, når det er nødvendigt. Disse stereotyper er blevet portrætteret af Hollywood siden indianerne fik deres indtog på det store lærred. Samtidig portrætteres også andre stereotypiske indianske bi-rollekarakterer som eksempelvis den berusede, dumme og beskidte indianer samt den religiøse og mystiske shamanen-karakter, der personificerede den spirituelle indianer, som levede i symbiose med naturen. De spirituelle indianere skildres ofte som simple og hedninge.


Hollywood-indianerne var oftest baseret på overordnede stereotyper af ”prærieindianere”, der boede i tipier, jagede bisoner, skød med bue og pil eller riffel, ”skovindianere” med mohawk-frisurer, nøgen overkrop, læderbukser og ingen heste samt ”ørkenindianerne” med skulderlangt hår, tørklæde som hovedbeklædning, korte læderbukser og gamacher - og ignorerede dermed fuldstændig den kulturelle mangfoldighed, som de mere end 570 nordamerikanske stammer var et udtryk for. Filmindustrien har gennem tiden både bevidst og ubevidst ignoreret disse forhold, primært for at tilfredsstille publikums forventninger til de mytiske fortællinger om ”Det Vilde Vesten” og har dermed været med til at styrke den generelle forvrængede opfattelse af den amerikanske indianer. Filmindustrien har været med til at skabe en opfattelse af indianerne, der reelt ikke var funderet i virkeligheden og Hollywood-indianeren fremstår derfor i meget høj grad som et fiktivt produkt skabt af filmindustrien for filmindustrien. TV-dokumentaren Reel Injun (2009) fortæller på glimrende vis historien om Hollywood-indianeren set fra de indfødtes vinkel.

I filmens ungdom var statistrollerne som indianere ofte besat de indianere, der boede i de områder hvor filmene blev optaget, hvilket i flere tilfælde er blevet kommenteret af de stammer, som er blevet fejlagtigt portrætteret. Derudover blev rollerne som indianere ofte besat med hvide eller mexicanske skuespillere; Boris Karloff / Unconquered (1947), Buck Jones / White Eagle (1932), Burt Lancaster, Charles Bronson og Jean Peters / Apache (1954), Charles Bronson / Drum Beat (1954) og Run of the Arrow (1957), Charlton Heston / The Savage (1952), Chuck Connors / Geronimo (1962), Donna Reed / The Far Horizons (1955), Dolores del Rio / Broken Lance (1954), Henry Brandon / The Searchers (1956), Jack Palance og Katy Jurado / Arrowhead (1953), Jeff Chandler og Debra Paget / Broken Arrow (1950) og The Battle at Apache Pass (1952), John Hodiak / Conquest of Cochise (1953), Johnny Depp / The Lone Ranger (2013), Mona Darkfeather / The War Bonnet (1914), Richard Dix / The Vanishing American (1925), Victor Mature og Suzan Ball / Chief Crazy Horse (1955), Rock Hudson / Taza, Son of Cochise (1954), Anne Bancroft / Walk the Proud Land (1956) samt Warner Baxter og Dolores del Rio / Ramona (1928) er bare et nogle få eksempler på hvorledes bærende roller, som indianere er portrætteret af ikke indianere. Selvom mange indianske hovedroller har været spillet af ikke-indianske skuespillere, har rollerne, gennem årene, dog også været besat med indianske skuespillere som Chief Thundercloud, Jay Silverheels, John War Eagle, Chief Yowlachie, Chief Dan George, Graham Greene, Floyd 'Red Crow' Westerman, Michael Greyeyes, Michael Spears, Wes Studi med flere14. Deres indsats var dog ofte begrænset til at portrættere individuelle fremtrædende historiske personer som Geronimo, Sitting Bull, Crazy Horse, Red Cloud, Cochise, Victorio og Mangas Coloradas.


Efter primært at have portrætteret indianere som fjender i mere end 400 westerns15, begyndte filmindustrien omkring 1950, med eksempelvis Broken Arrow, at portrættere indianerne som ofre og ikke kun som fjender og gradvist forsvandt de stereotype indianere fra filmlærredet. Parallelt med at den politiske bevidsthed i USA indfandt sig i årtierne efter 2. verdenskrig – ændrede portrætteringen af indianerne sig også i westerns. Hollywood-indianeren ændrede stille og rolig karakter til en mere realistisk, mangfoldig og mere troværdig indianer, som nu også blev portrætteret af relevante skuespillere med indiansk herkomst i for eksempel film som Dances with Wolves (1990), The Last of the Mohicans (1992), Geronimo: An American Legend (1993), The Missing (2003), Hostiles (2017), Horizon: An American Saga, The Dark Wind (1991), Thunderheart (1992), Skinwalkers (2002) samt TV-miniserien Big Bear (1998).

g) Lov og orden


Nogle af nøgleelementerne i westerns, er opfattelsen af hvad der rigtig og forkert, både i moralsk og lovmæssig forstand. I perioden fra de første bosættelser blev etableret, til et område fik status af territorium og senere delstat, var der ofte usikkerhed omkring hvordan lov og orden skulle tolkes, opretholdes og af hvem.


Efterhånden som USA ekspanderede mod vest gennem opkøb af land og forhandlinger med England, Spanien, Frankrig og Mexico, bosatte flere og flere nybyggere sig ide nye områder og tiden var præget af meget lovløshed. De enkelte bosættelser opretholdt lov og orden efter egen moral og etik, som dog i en vis grad var baseret på normer fra deres kulturelle herkomst. Den enkelte bosættelse valgte typisk en person til at stå for lov og orden og byrådet fungerede ofte som domsmænd, når der skulle udmåles straf for en forbrydelse. For at et område kunne opnå status som territorium skulle området have en befolkning på over 5.000 indbyggere. Med status som territorium kom behovet for strukturer og regler, der blev styret af en regeringsudnævnt guvernør, et antal dommere, én U.S. marshal samt et antal lokalt valgte sheriffer. Selvom et territorium var underlagt regler for lov og orden, var lovløshed stadig en del af dagligdagen – ikke mindst i kraft af mange af lovens mænd havde mange andre interesser og jobs, der gjorde, at de ikke altid var upartiske i udførelsen af der erhverv.


Retssystemet i territorierne var oprettet med en territorial højesteret, bestående af tre dommere, der blev udpeget af USA's præsident. Udnævnelsen som territorialdommer, blev ikke altid betragtet som en ære, men som at blive forvist til et uciviliseret område. Derfor var mange ligeglade deres arbejde og behandlede ikke arbejdet med den respekt, det fortjente. Disse dommere var territoriets eneste dommere. Hvert territorium blev typisk opdelt i tre dele, hvor hver dommer også var en rejsende dommer (Circuit Judge), der behandlede sager lokalt i sit distrikt. Hver dommer havde udpeget en U.S. marshal, der arbejdede tæt sammen med ham for at forfølge og planlægge retssager. Hvis en sag skulle for retten, sørgede den udpegede U.S. marshal for at få sagen på dommerens sagsliste, som derefter tog sagen op, når han på sin rundrejse ankom til den by hvor sagen hørte til. De fleste byer havde ikke en dedikeret retsbygning. Så retssagerne blev afholdt hvor det var muligt; i en skole, i en kirke, i en forsamlingssal, i en saloon eller endda på en åben mark og uanset hvor var det ofte et stort tilløbsstykke.

Judge Roy Bean (1885)






Hver rejsende dommer medbragte ofte en hel gruppe mennesker for at kunne udføre sine handlinger; anklagere, forsvarsadvokater, retsreporter, efterforskere med flere. Alle, som dommeren skulle bruge for at behandle en sag, var i det selskab, bortset fra de tiltalte og vidnerne. Da den rejsende domstol kunne tage måneder om at nå frem til en by og behandle en sag, førte det ofte til udbredelsen af selvtægtsgrupper, der bragte retfærdighed uden for domstolene.


Fredsdommere (Justice of Peace) derimod, var lokale, ofte selvudnævnte eller valgte embedsmænd uden juridisk uddannelse, der fungerede som den primære juridiske lokale myndighed. De håndterede mindre forbrydelser, jordtvister og andre administrative anliggender ved til tider vilkårlige fortolkninger af loven, et eksempel herpå er Roy Bean i Texas.


Når befolkningen i et territorium nåede 60.000 indbyggere, kunne territoriet opnå status som delstat i USA med egen regering, økonomi og love. Den udførende lovpraksis forblev dog ofte uændret, hvilket betød at konstruktionen med folkevalgte sheriffer, udnævnte Town eller City marshal og statsudnævnte U.S. marshal i store træk fortsatte.


Lov og orden udgør fundamentale og komplekse elementer i western-fortællingen, der afspejler ”Det Vilde Vestens” sociale strukturer, retfærdighedssystem og moralnormer. Dommere og lovhåndhævere spiller centrale roller i western-fortællinger som symboler på civilisationen. De repræsenterer loven i forsøget på at opretholde orden og retfærdighed i et ofte lovløst og udfordrende miljø. Lov og orden i western-fortællinger udforsker ofte komplekse moralske dilemmaer, hvor karakterer står over for valget mellem at søge personlig hævn eller at lade retssystemet håndtere konflikter og afspejler den konstante kamp mellem individuelle og kollektive interesser. Western-genren udfordrer ofte ideen om retfærdighed og lovens effektivitet i en grænsebaseret samfundskontekst. Spørgsmål om retfærdighedens grænser og dens evne til at beskytte sårbare samfund er centrale i mange historier, hvor sheriffer og lovhåndhævere står over for overvældende odds.


Lov og orden i det vilde vesten omfatter også lokalsamfundets rolle i at opretholde og støtte retfærdighed. Byråd, dommere og borgere spiller ofte en aktiv rolle i beslutningsprocessen om straf og orden, hvilket viser samfundets kollektive ansvar og rets forvaltning. Lov og orden i western-genren afspejler den historiske og kulturelle kontekst i det 19. århundredes Amerika, hvor territorielle udvidelser, juridiske reformer og kulturelle forskelle spillede en stor rolle i udviklingen af retfærdighedssystemer og lov og orden. Samlet set udgør lov og orden afgørende elementer i western-fortællinger, der ikke kun tilføjer spænding og drama, men også bidrager til genrens dybere udforskning af retfærdighed, moral og individuelle og samfundsmæssige konflikter i ”Det Vilde Vesten”.

I det vilde vesten i det 19. århundrede havde sheriffer og marshals en central rolle i opretholdelsen af lov og orden i de nye områder. Deres tilstedeværelse er med til at forme karakterernes skæbner og fortællingens overordnede temaer om kampen mellem lovløshed og civilisationens fremvækst.


De filmiske genfortællinger om livet i ”Det Vilde Vesten”, har dog forskellig tilgang til hvordan de enkelte roller forholder sig til hinanden når lov og orden skulle opretholdes. En sherif var en lokal embedsmand, der var ansvarlig for håndhævelsen af loven og retfærdigheden inden for sit distrikt eller amt og så snart han krydsede grænserne for amtet, forsvandt hans autoritet. Sheriffer blev normalt valgt af lokalsamfundet eller udnævnt af den statslige regering. Deres opgaver omfattede arrestationer, retshåndhævelse, domstolsvirksomhed og beskyttelse af borgere mod kriminalitet. Town eller City marshals blev enten valgt eller udnævnt af byens byråd eller borgmester og havde kun hjemmel til at udføre sine pligter inden for bygrænsen. En U.S. marshal var derimod ansat af regeringen og da grænserne mellem byer og amter ikke var så klart defineret i ”Det Vilde Vesten”, som deer i dag, opstod der ofte tvister om ansvar og autoritet. U.S. marshals havde autoritet overalt, men dog kun til at udføre de opgaver, som de var blevet givet af territoriets dommer. Typisk var en af disse opgaver at pågribe personer på flugt og hjælpe med at få forberedt sager til domsførelse. En marshal, eller i amerikansk kontekst ofte kaldt en U.S. Marshal, var en føderal embedsmand, der var udnævnt af den amerikanske regering via en dommer til at håndhæve statslig lov og retfærdighed i et bestemt geografisk område. Marshals blev ofte udnævnt til at håndtere mere komplekse sager, der involverede statslige love, såsom postsvindel, grænsekontrol og forsvaret af indianer reservater. De kunne også være ansvarlige for at arrestere forbrydere, der krydsede statsgrænser. Sheriffer og marshals kunne udpege en eller stedfortrædere (Deputy) til at hjælpe med deres opgaver.


Sheriffer og marshals (og deres stedfortrædere) arbejdede tæt sammen med lokalsamfundet og andre retshåndhævende myndigheder for at opretholde ro og orden i en tid med hurtig befolkningsvækst, økonomiske konflikter og etablering af nye samfund i det vilde vesten.

Canyon Diablo Posse - Edward St. Clair, Carl Holden, County Sheriff William Buckey O'Neill og Jim Black (1889)






Dertil kom Arizona og Texas Rangers, som var korps af politifolk udnævnt direkte af delstatens guvernør, med myndighed over det lokale politi.


Dusørjægere var ikke direkte udnævnt af nogen formel autoritet, men var ofte hyret af en officiel myndighed (Sherif eller U.S. marshal) til at fange forbrydere, som de ikke selv havde tid til at jage. Pinkerton detektiverne opererede typisk som vagter og bodyguards for jernbanerne og blev blandt andet hyret som bodyguards for Abraham Lincoln under hans sidste præsidentkampagne. Selvtægts-komitéer gav byerne med en forholdsvis nem metode til håndtering af kriminelle i en tid, hvor ingen anden organiseret retfærdighed eksisterede. De fleste selvtægts-komitéer, nedsat af byens borgere, blev styret med militær-ledelsesstil og som sådan håndterede de hurtigt og effektivt kriminelle problemer og skabte derved stabile tilstande i byerne. Selvtægts-komitéerne var en organiseret form for et dømmende og udførende organ og skal ikke forveksles med lynchning, som var spontan og uorganiseret. I de tidlige år i ”Det Vilde Vesten”, hvor der ikke var indført officielle regler for lov og orden, oprettede de enkelte bosættelser ofte komitéer af denne art af ren og skær nødvendighed. Selv efter der var kommet struktur på hvorledes lov og orden skulle opretholdes – ved ophøjelse til territorium eller delstat, kunne der ved tilspidsede situationer spontant blive etableret sådanne komitéer, som tog loven i egen hånd. Nogle af de senere eksempler på at grupper af borgere sætter sig højere end loven og etablerer deres eget korps af lovmænd ved konflikterne Lincoln County og Johnson County i 1890’erne.


Sheriffer og marshals er blevet ikoniseret i western-genren som symboler på retfærdighed og af lovløshed. Deres portrættering i film, litteratur og populærkultur har ofte stærkt påvirket offentlige opfattelser af det vilde vesten og retshåndhævelsen i denne periode. Samlet set spillede opretholdelsen af lov og orden en vital rolle i udviklingen af civiliseringen af ”Det Vilde Vesten”, og lovhåndhævernes arbejde og bedrifter har været en central del af den amerikanske kultur og historie, der er blevet fejret og udforsket i generationer af westernfortællinger og historiske studier.

Henry Fonda - Tin Star (1957)






Både film og TV har fortalt utallige historier om ”Lovens mænd”, der må så mange udfordringer igennem for til slut at få oprejsning i lovens tjeneste. Til forskel fra historierne om ”den hvide amerikaners” trængsler mod naturen og indianerne, som det blev fortalt af James Fenimore Cooper var historierne om ”Lovens mænd”, mere fortællinger om ”den hvide amerikaner” som sin egen fjende. En fortælletradition, der startede med Owen Wisters roman The Virginian og som indgår i en masse film både med fiktive fortællinger og med genfortællinger om virkelige personer, der har været i lovens tjeneste. Næsten alle de typiske hovedrolleskuespillere har gennem tiden givet der bud på hvordan en sådan rolle skal spilles; Gary Cooper, Randolph Scott, John Wayne, Henry Fonda, Richard Widmark, Errol Flynn, Ronald Reagan, James Garner, James Stewart, Kevin Costner, Kurt Russell, William S. Hart, Joel McCrea, Burt Lancaster, Kirk Douglas og mange, mange flere i film som eksempelvis Abilene Town (1946), Death of a Gunfighter (1969), Dodge City (1939), Frontier Marshal (1939), The Quiet Gun (1957), High Noon (1952), Hour of the Gun (1967), My Darling Clementine (1946), The Tin Star (1957), Tombstone (1993), Wichita (1955), Wyatt Earp (1994).


Generelt er det vigtigt at nævne, at den filmiske gengivelse af denne tidsperiode har betydet meget for USAs selvforståelse på godt og ondt. I et vist omfang kan det endda postuleres at filmene har bidraget til en misforstået selvforståelse – da disse til enhver tid vil være tidsbestemte tolkninger af fortiden, baseret på afsenderens (forfatteren / instruktøren) fremhævning og nedtoning af elementer som han/hun finder vigtige og som efterfølgende bliver modtaget af publikum baseret på deres evne til at modtage, gennemskue og frasortere motiver, der ikke er i overensstemmelse med deres kulturelle, religiøse og politiske moralbegreber.

9 West of Everything (1992) / Jane Tompkins


10 Betegnelsen Indianer benyttes i teksten med udgangspunkt i at det gennem western-filmens historie har været det mest benyttede udtryk for det, som ofte kaldes The Indigenous People (den oprindelige befolkning) eller Native Americans (indfødte amerikanere).


11 Western Places, American Myths: How We Think about the West (2003) / Gary J. Hausladen


12 Wells, Fargo & Co. Stagecoach and Train Robberies, 1870–1884 / James B. Hume and John N. Thacker


13 Guns of the Old West / Jeff Cooper


14 The BFI Companion to the Western / Edward Buscombe og The Only Good Indian...The Hollywood Gospel / Ralph E. og Natasha A. Friar


15 Westerns, A Guide to the Best (and Worst) Western Movies on DVD / John Howard Reid










4) Western-filmens historie




a) Genrer


Western-genren opstod i en tidlig fase af filmmediets historie som et resultat af flere faktorer. En af de primære drivkræfter var den amerikanske fascination af de mytiske fortællinger om ”Grænselandet” og dets historiske perioder med udforskning, nybyggeri og konflikter mellem forskellige grupper af mennesker. Disse fortællinger var allerede etablerede i populærkulturen gennem romaner, teaterforestillinger og senere også radiodramaer, hvilket gjorde dem til oplagte emner for den unge filmindustri at udforske. Westerns var ikke kun historier om konflikter mellem loven og lovløsheden, men også om individets kamp mod naturens kræfter og mod de sociale strukturer, der forsøgte at forme de nye samfund i ”Grænselandet”. Temaer der appellerede bredt til et publikum, der søgte spænding, heroiske figurer og moralske dilemmaer.


Fra de første år med stumfilm som The Great Train Robbery (1903), var westerns en naturlig genre at udforske på det store lærred. Den visuelle stil og fortællingerne i disse tidlige film blev formet af både historiske begivenheder og den romantiserede version af ”Det Vilde Vesten”, der allerede var udbredt i amerikansk populærkultur.


I løbet af 1930'erne og 1940'erne konsoliderede western-genren sin position med film som Stagecoach (1939), der ikke kun cementerede John Wayne som en ikonisk western-helt, men også viste, hvordan genren kunne bruge det storslåede landskab som en central del af sin visuelle fortælling. Denne periode så også udviklingen af subgenrer som "B-Westerns", der ofte var mere lavbudgetproduktioner rettet mod hurtig underholdning.

Gary Cooper - High Noon (1952)






I 1950'erne og 1960'erne oplevede western-genren en anden bølge af popularitet med film som High Noon (1952), der udforskede temaer som samfundets retfærdighed og individets mod. Samtidig begyndte italienske instruktører som Sergio Leone at eksperimentere med spaghettiwesterns som A Fistful of Dollars (1964), der tilføjede en ny stilistisk og fortællemæssig kompleksitet til genren.


Western-genren har ikke været uden kritik. Den er blevet beskyldt for at romantisere eller endog forvanske historiske begivenheder og kulturelle realiteter, især i dens behandling af forholdet mellem de oprindelige amerikanere og nybyggerne. Alligevel har dens vedvarende popularitet og evne til at tilpasse sig moderne fortællestil og sociale spørgsmål sikret dens plads som en af filmhistoriens mest vedvarende og indflydelsesrige genrer.


I dag fortsætter western-genren med at tiltrække filmskabere og publikum, der ønsker at udforske både fortidens og nutidens kompleksiteter gennem den symbolik, der er forbundet med det amerikanske vestens ikoniske billeder og temaer. På den måde fortsætter westerns med at fungere som et spejl for vores samfundsmæssige og menneskelige udfordringer, hvilket gør dem til en vital del af filmmediets landskab.


Som alle andre filmgenrer opstår der undergenrer, afhængig af den enkelte forfatters og instruktørs vinkel på en historie, eller historien selv. Genren opdeles ofte i en del undergenrer, der typisk tager udgangspunkt i en specifik visuel fortælleform eller et specifikt tema-univers som for westerns eksempelvis er; Klassiske westerns, Episke westerns, Musik-westerns, Euro-westerns, Noir-westerns, Moderne westerns (Neo-westerns), Revisionistiske westerns, Western-komedier samt Science Fiction og Horror-westerns.


Klassiske westerns. Ofte kaldes perioden fra 1939 til starten af 1960’erne for de klassiske westerns periode. Det startede i 1939, da westerns blev anerkendt som en seriøs filmgenre med stærke westerns som Stagecoach, Jesse James, Dodge City, Drums Along the Mohawk, Union Pacific, Man of Conquest og endte mere eller mindre i 1962 med film som The Man Who Shot Liberty Valance og Ride the High Country, der begge var film som på hver sin måde beskrev en verden i forandring, hvor de gamle dyder måtte vige for nye. Fortællemæssigt fokuserede de klassiske westerns på kampen mellem lovløshed og lovhåndhævelse i det vilde vesten. Typiske elementer omfatter sheriffer, cowboys, dueller, indianere og den amerikanske ekspansion vestpå. Hvilket var en udpræget romantisering af livet i 1800-tallets USA, hvor de gode altid vandt til sidst.

Den episke western er historier som ofte foregår over flere tidsperioder og fokuserer ofte på store historiske begivenheder, som f.eks. koloniseringen af det vilde vesten eller konflikter mellem indianere og nybyggere. Eksempler inkluderer The Covered Wagon (1923), The Iron Horse (1924), Red River (1948)), The Big Country (1958), Cimarron (1960), How the West Was Won (1962), Dances with Wolves (1990) og Brimstone (2016) samt selvfølgelig Giant (1956), som dog af mange ikke betragtes som en western, men mere som en moderne episk western, da den netop indeholder mange elementer fra den klassiske western, men hvor handlingen dog primært foregår uden for den klassisk definerede periode for westerns.


Musik-westerns (Western-Musicals, Singing Cowboys, Horse Operas) var typiske western historier, hvor musik og sang var med til at drive handlingen frem. Filmene var produceret på lave budgetter og havde ukomplicerede historier, der både kunne foregå i nutiden og i ”Det Vilde Vesten”. Denne form for westerns blev ofte brugt til at profilere datidens sangstjerner visuelt for et bredt publikum. Sangere som Ken Maynard, Gene Autry, Roy Rogers, Tex Ritter, Dorothy Page, Rex Allen og Eddie Dean havde stor succes i denne genre fra 1930’erne til 1950’erne. Derudover gjorde musicalstjerner som Ann Blyth, Betty Hutton, Debbie Reynolds, Dinah Shore, Doris Day, Eddy Nelson, Howard Keel, Irene Dunne, Jeanette MacDonald, Judy Garland, Kathryn Grayson og Rosemary Cloony, og også deres indtog i western-musicals som blandt andet Annie Get Your Gun (1950), Calamity Jane (1953, The Girl of the Golden West (1938), The Harvey Girls (1946) og Show Boat (1951) med flere.


Euro-westerns (Spaghettiwesterns) opstod i kølvandet på en vigende amerikansk produktion af westerns, hvor man i Europa så en mulighed for at producere lav-budget film med henblik på at tilfredsstille det europæiske filmpublikum, hvor der stadig var interesse og efterspørgsel efter genren. Produktionen af disse film startede i begyndelsen af 1950’erne i Spanien, Frankrig, Italien og Tyskland med film, som ofte havde amerikanske B-skuespillere som trækplaster, herunder blandt andet Clint Eastwood, Lee Van Cleef, Eli Wallach, Charles Bronson, Lex Barker, Stewart Granger, Gordon Scott, Richard Harrison, Hunt Powers, Mark Damon, Robert Woods, som derigennem fik et løft i deres western-karriere. Samtidig fik en hel del ikke-amerikanske filmskabere og skuespillere deres gennembrud gennem disse film som eksempelvis Sergio Leone, Sergio Corbucci, Ennio Morricone, Tonino Valerii, Giulio Questi, Giorgio Capitani, Damiano Damiani, Sergio Sollima, Franco Nero, Gianni Garko, Giuliano Gemma, Terence Hill, Bud Spencer, Anthony Steffen, Gian Maria Volonté, Anthony Ghidra, George Hilton, Peter Lee Lawrence, Tomas Milan, Klaus Kinski… og mange, mange flere.

Anthony Steffen (Antonio Luiz De Teffè) - Il pistolero segnato da Dio / Two Guns and a Coward (1968)






Succesen i Europa tog rigtigt fart med Karl Mays Winnetou historier i 1963 og Sergio Leones Dollartrilogi, og blev starten på en strøm af masseproducerede spanske og italienske westerns – hvor konceptet var en del anderledes end de amerikanske. Filmene var på samme tid kyniske og stilistiske, blodige og barokke. Euro-westerns erstattede regelrette sheriffer og modige cowboys - med amoralske antihelte, hvis morderiske metoder var direkte chokerende for Hollywood. Fortællingerne var ikke som i Amerika, baseret på historiske myter og sammenhænge, de tog derimod udgangspunkt i rammerne for det univers som de amerikanske film havde skabt og lavede deres egen fortolkninger. Filmene hyldede volden for voldens skyld og som årene gik, blev volden mere og mere ekstrem og overdrevet. Mange af disse film fandt også deres vej til det internationale marked, hvor den lokale dialog blev synkroniseret til engelsk. Euro-westerns havde deres storhed i 1960’erne og stagnerede med introduktionen af western-komedier som Trinity og Nobody filmene, med Terence Hill og Bud Spencer i slutningen af 1970’erne. I nyere tid har den amerikanske filmmager Quentin Tarantino lavet en hyldest til denne undergenre med produktionen af Django Unchained (2012), i hvilken den oprindelige Django-skuespiller Franco Nero, har en cameorolle.


Noir-westerns. Film noir er en filmgenre eller en visuel stil, der ofte forbindes med kriminalfilm, hvor handlingen har en dyster og tung stemning, og hvor filmens personer lever i en kynisk og usympatisk verden. Som udgangspunkt ser westerns ud til at ligge langt væk fra film noir. Hollywood har dog haft en tendens til at forsøge at gentage sine succeser. Så da film noir var på sit højeste i 1940'erne, var det næsten uundgåeligt, at noir-teknikker og -motiver ville finde deres vej til andre populære genrer, herunder westerns. Da flere af disse nye noir inspirerede westerns også fik succes, inspirerede de til endnu flere, og noir-western som undergenre blev en realitet.

En del westerns kan inden for denne definition tolkes som noir-westerns, herunder film som Blood on the Moon (1948), Colorado Territory (1949), Day of the Outlaw (1959), The Furies (1950), The Gunfighter (1950), The Ox-Bow Incident (1943), Pursued (1947), Rancho Notorious (1952), Ramrod (1947), Rimfire (1949), Roughshod (1949), Station West (1948), Terror in a Texas Town (1948) og The Walking Hills (1949), er blot nogle af de mere anerkendte eksempler på westerns med noir-elementer. Herudover kan tilføjes at Anthony Manns samarbejde med James Stewart over 5 film, som eksempelvis The Naked Spur (1953) samt John Fords The Searchers (1956) der også kan kategoriseres som noir-westerns.


Moderne westerns eller Neo-westerns forgår handlingsmæssigt udenfor den klassiske tidsperiode, men er karakteriseret ved at handling og personer omfattes af typiske western temaer og fortællinger. Bad Day at Black Rock (1955), The Giant (1956), Hud (1963), Junior Bonner (1972), When The Legends Die (1972), The Dark Wind (1991), Thunderheart (1992), Lone Star (1996), Skinwalkers (2002), No Country for Old Men (2007), There Will Be Blood (2007), Hell or High Water (2016) og Killers of the Flower Moon (2023), er nogle få eksempler på hvorledes western fortællingerne kan overføres til et nutidigt set-up.


Den revisionistiske western er ofte mere kompleks i sin karakterudvikling og historiefortælling, og udforsker ofte temaer som racisme, kulturel konflikt og moralens relativitet. De udfordrer som sådan de klassiske fortællinger om ”Det Vilde Vesten” ved blandt andet at fortælle historierne ud fra mere realistiske vinkler; indianere og mexicanere, der typisk var gengivet som onde eller svage, blev vist mere sympatiske og positive og kvinder fik mere fremtrædende og karakterstærke roller. Allerede i 1950’erne startede denne trend med film som Broken Arrow (1950), Westward the Women (1951) og The Last Wagon (1956) og tog fart i 1960’erne hvor filmene også indeholdt samtidige samfundskritiske elementer som en del af handlingen; Ride the High Country (1962), The Wild Bunch (1969), Cat Ballou (1965), Little Big Man (1970), McCabe & Mrs. Miller (1971), Heaven's Gate (1980) og Dances with Wolves (1990) er typiske eksempler på dette.


Western-komedier har eksisteret siden stumfilmenes dage. Som alle andre filmgenrer, har westerns løbende været genstand for komiske og satiriske kommentarer – ikke kun på film men også i TV-serier. Gode eksempler indenfor film er: Out West (1918), Go West (1925), Way Out West (1937), Destry Rides Again (1939), Go West (1940), The Paleface (1948), Fancy Pants (1950), Calamity Jane (1953), Pardners (1956), Alias Jesse James (1959), McLintock! (1963), Carry on Cowboy (1965), Big Deal in Dodge City (1966), Support Your Local Sheriff! (1969), Support Your Local Gunfighter (1971), Cat Ballou (1965), The Ballad of Cable Hogue (1970), They Call Me Trinity (1971), My Name is Nobody (1973), Blazing Saddles (1974), The Apple Dumpling Gang (1975), Goin’ South (1978), The Frisco Kid (1979), Three Amigos (1986), Rustlers' Rhapsody (1985), City Slickers (1991), Maverick (1994), Lightning Jack (1994), Shanghai Noon (2000), Bandidas (2006), The Good, the Bad, the Weird (2008), Rango (2011), A Million Ways to Die in the West (2014) og senest The Ballad of Buster Scruggs (2018) er bare nogle af de film, der har taget western-genren under kærlig og respektfuld humoristisk behandling.


Derudover er der en del undergenrer, som benytter western-genren som udgangspunkt for fortællinger i andre genrer; Science Fiction-westerns - Cowboys & Aliens (2011), The Phantom Empire (1935), Radio Ranch (1940), Westworld (1973) samt TV-serien Westworld; Horror westerns - 1313: Billy the Kid (2012), Billy the Kid Versus Dracula (1966), Bone Tomahawk (2015), Brimstone (2016), Curse of the Undead (1959), Dead in Tombstone (2013), Gallowwalkers (2012), Purgatory (1999), The Rawhide Terror (1934), West of Hell (2018) og The Wind (2018).


Disse undergenrer og variationer demonstrerer western-genrens fleksibilitet og evne til at tilpasse sig forskellige kulturelle og kunstneriske kontekster gennem årene, hvilket gør den til en af de mest ikoniske og varierede filmgenrer i filmhistorien.

b) Westerns gennem tiden


Som beskrevet tidligere, eksisterede der ikke bare ét ”Det Vilde Vesten” og dermed heller ikke bare én slags western. Western-filmens stil og indhold har gennem årene ændret sig flere gange, dels for at imødekomme publikums ønsker, præferencer og efterspørgsel og dels filmindustriens ideer og tekniske udvikling gennem årene. En forståelse for hvordan og hvornår westerns har udviklet og ændret sig vil give en bedre forståelse for de enkelte films udtryk og indhold.


Selvom westerns har været meget populære gennem hele filmhistorien, er genrens udbredelse og betydning mindsket siden slutningen af 1960'erne. Fra at være en af de mest populære film genrer i første halvdel af det 20. århundrede, med i gennemsnit 100-150 film om året til en produktion af kun et par håndfulde.

George Barnes - The Great Train Robbery (1903)








[image: ]





Stumfilm – Western-filmen tager sit afsæt


I 1902 flygtede et par af datidens mest eftersøgte forbrydere til Sydamerika. Robert Leroy Parker og Harry Longbaugh, også kendt som Butch Cassidy og Sundance Kid, havde erkendt at deres livsstil som tog- og bankrøvere var forbi og dermed sluttede en æra med legendariske ”outlaws” i ”Det Vilde Vesten”. Med en, sandsynligvis tilfældig, timing instruerede Edwin S. Porter, den første film med et genkendeligt western-tema – The Great Train Robbery (1903). I årene optil var der lavet et par korte film-vignetter med kvægdrivning og bisonflokke samt Buffalo Bill, vignetter hvor formålet var at dokumentere filmmediets formåen i forhold til at vise levende billeder. På den dramatiske side var der også lavet et par film-vignetter med western-lignende scener; Cripple Creek Bar-Room Scene (1899) en mindre end 1 minutlang film-sekvens, der viser en typisk bar scene i minebyen Cripple Creek med en flok brovtende cowboys, og som et kuriosum en barpige spillet af en mand samt Poker at Dawson City (1899), der foregår under Alaska Gold Rush og handler om et pokerspil med snyd, der fører til en slåskamp - begge produceret af Thomas Edisons Manufacturing Company.


The Great Train Robbery (1903), der trods alt kun varede 12 minutter, var det første filmiske drama lavet i USA og tilfældigvis også en western. På trods af den simple historie var det en enestående film for sin tid med sin handlingsmættede historie, stram klipning, panoreringer, dramatiske nærbilleder samt en indendørs scene med en parallel udendørs scene i bevægelse set gennem et vindue. Udover filmens dramatiske elementer, hvor af mange blev standarden for westerns fremover –er filmen kendt for det dramatiske nærbillede af røvernes leder (George Barnes), der peger sin revolver direkte mod kameraet. Generelt betegnes The Great Train Robbery, som værende det første filmiske drama, men der er dog et par film som hævdes både at være indspillet og udgivet før; Kit Carson (1903) og The Pioneers (1903), der blev udgivet i oktober 1903, hvor The Great Train Robbery først blev udgivet i december 1906. Men uanset hvem der kom først, var det Edwin S. Porters film, der fik den største kommercielle succes og dermed publikums anerkendelse. Porter instruerede i perioden fra 1898 til 1915 mere end 300 film og betragtes dermed som en af filmens første pionerer. 22 af disse var westerns, men ingen af dem nåede samme popularitet som The Great Train Robbery.

D. W. Griffith (1918)






David Llewelyn Wark Griffith, kendt som D.W. Griffith, var en anden af filmens første pionerer. Griffith, der arbejdede for Biograph Studios i New York, instruerede i perioden 1908 til 1913, mere end 45 westerns. En del af dem endte som regulære publikum succeser, herunder; The Heart of an Outlaw (1909), That Chink at Golden Gulch (1910), In Old California (1910), The Twisted Trail (1910), A Romance of the Western Hills (1910), The Last Drop of Water (1911), Fighting Blood (1911), The Massacre (1912) samt The Battle of Elderbush Gulch (1913) – som selv i dag er seværdige og repræsentative for stumfilmperiodens tidlige westerns.


De korte film, der i starten var begrænset til 1 filmspole (one-reeler), varede kun 6-10 minutter og blev hurtigt populære i datidens Vaudeville teatre. I takt med at filmindustrien producerede flere og flere film, blev der indrettet specielle sale med stole, filmlærred og projektor. Disse sale eller bygninger gik under navnet Nickelodeons. Ordet Nickelodeon er sammensat af ordene Nickel som var den pris det kostede at komme ind og Odeon der er betegnelsen for et hus hvori der dyrkes kultur; teater, musik og oplæsning. Omkring 1908 var der mellem 8 til 10.000 Nickelodeons alene i USA og 10 år efter i 1928 var antallet steget til omkring 20.000. Filmindustrien var i en rivende udvikling og efterspørgslen for længere og bedre film voksede stødt.


I spillefilmens tidlige ungdom var westerns blandt de første film-genrer. Filmene fortalte historier og myter fra en ikke så fjern fortid, som publikum nemt kunne relatere sig til, og var til at skabe fundamentet for udviklingen af Hollywoods hastigt voksende filmstudier. Allerede fra starten indeholdt filmene de typiske rolle-arketyper, som er grundstenene i enhver western. Ved udgangen af filmens første årti, var omkring tyve procent af alle af Hollywoods film westerns. Den første western i normal spillefilmslængde (seks spoler - ca. 60 minutter) var Arizona (1913) instrueret af Lawrence B. McGills. Samme år blev filmen Hiawatha (1913) udgivet af Colonial Motion Picture Corporation. Filmen var baseret på et digt af Henry Wadsworth Longfellow og var den første film hvor alle roller udelukkende var besat af indianere.

Dustin Farnum og Red Wing - The Squaw Man (1914)






Filmens tidlige år var fyldt med dygtige entreprenører indenfor næsten alle fagets aspekter. Thomas H. Ince var en af de første studieejere, der var med til at etablere det senere forhadte Studio-system, hvor det enkelte filmstudie stavnsbandt medarbejdere for en periode eller for et bestemt antal film. I årene fremover etablerede han sig som næsten enerådig producer/instruktør af masseproducerede westerns og var i 1915 respekteret på samme niveau som D. W. Griffith. En anden af de store producer/instruktører Cecil B. DeMille, startede sin succesfulde karriere med filmen The Squaw Man (1914) -en film i fuld længde (6 spoler), som var med til at sætte Hollywood på landkortet som det nye filmproducerende sted i USA.

En æra nærmede sig sin afslutning, ”Det Vilde Vestens” virkelige legender blev færre og færre - men heldigvis kunne de sidste legender stadig bidrage med viden og inspiration i filmens forår. Således optrådte blandt andet Wyatt Earp i The Half-Breed (1916), Buffalo Bill i The Life of Buffalo Bill (1912) og The Adventures of Buffalo Bill (1917), Emmett Dalton i Beyond the Law (1915), Bill Tilghman, Al Jennings og Quanah Parker i The Bank Robbery (1908) blandt flere. Wyatt Earp var efterfølgende konsulent for Tom Mix på flere af hans film. Selvom det ide tidlige år var et hit at kunne vise virkelige personer genfremstille egne historier på film, så var tiden fra 1910 til 1920 også tiden hvor de første rigtige filmstjerner så dagens lys. Gilbert M. ”Broncho Billy” Anderson optrådte første gang i The Great Train Robbery og arbejdede ide efterfølgende år dog mere bag kameraet end foran, indtil han i 1908 efter flere dårlige auditions med håbefulde skuespillere, besluttede selv at påtage sig rollen som Bronco Billy i The Bandit Makes Good (1908)16, og dermed var filmens første film western-helt født. Gilbert M. ”Broncho Billy” Anderson optrådte mere 140 gange som Broncho Billy, og lavede sin sidste western-stumfilm i 1919 med filmen The Son-of-a-Gun. Karakteren Broncho Billy introducerede western-filmens ”good badman”, skurken der altid ender med at ”gøre det rigtige” uden personlig vinding. De mange hurtigt producerede Broncho Billy film, skabte samtidig formlen for de fremtidige filmserier.


Western som industri. Filmmediet tiltrak i starten ikke umiddelbart teaterscenes seriøse skuespillere. Men filmenes succes ændrede dog langsomt skuespillernes holdning til det nye medie. Teaterskuespilleren William Surrey Hart havde gennem et par år haft kontakt med Thomas H. Ince og i 1914 fik Hart chancen for at skabe sig en karriere indenfor filmen, både som instruktør og skuespiller. William S. Hart gjorde sit indtog i western-genren med filmen His Hour of Manhood (1914) og fandt hurtigt sin karakter, som den mutte ”good badman”, en karaktertype som Broncho Billy havde introduceret nogle år tidligere. Hart tilføjede også sine film en ekstra dimension ved at insistere på at filmenes historier skulle være realistiske og troværdige. På trods af filmenes succes mente producenterne dog at Harts film fremstod som gammeldags og ville gerne have tilføjet mere action til handlingerne. På grund af disse uoverensstemmelser og en faldende publikumsinteresse sluttede Harts karriere som filmstjerne efter 11 år og lidt over 60 film. Filmen Tumbleweeds (1925) blev således Harts sidste film og ironisk nok samtidig også en hans største succeser. Næste store stjerne på western-scenen var Tom Mix, en tidligere entertainer og showman, der havde optrådt i flere Wild West shows, startede med at lave film allerede i 1909. Mix havde netop det som Hart ikke havde og som producenterne efterspurgte – Showmanship. Han var en god rytter, god til reb-tricks, selvsikker personlighed og var iklædt et pletfrit cowboy-kostume – Tom Mix var arketypen på den nye stilistiske western-helt, der ikke havde hang til druk, spil og banden og som nødigt trak sine revolvere, men foretrak at klare konflikterne med sine næver. Publikum elskede ham fra hans første film Ranch Life in the Great Southwest (1910) til hans sidste i The Miracle Rider (1935). Filmene med Broncho Billy og Tom Mix betragtes som forløberne til de senere B-westerns - og på samme måde som Tom Mix, fik mange af stumfilmens andre stjerner stor succes i den efterfølgende periodes B-westerns; Harry Carey Sr., Hoot Gibson, Buck Jones, Bob Steele, Tim McCoy, Richard Dix, Ken Maynard, Tim Holt, George O'Brien, Bill Elliott, Charles Starrett, Johnny Mack Brown, Warner Baxter med flere.

William S. Hart (1918) Tom Mix (1929)






Filmenes succes havde også en bagside. Allerede i 1910 blev film kopieret til ulovlig masseproduktion og film blev tilmed også omredigeret og sat sammen med klip fra andre film, hvorved ”nye” film pludselig så dagens lys. Et godt eksempel på dette er filmen The Half-Breed, som oprindeligt blev udgivet i 1916 med Douglas Fairbanks i hovedrollen. Historien handler om en forældreløs, halvblods ung mand, opvokset hos en hvid familie, der kommer i konflikt med områdets sherif, der i virkeligheden er hans far. I de efterfølgende år blev filmen eller dele af den udgivet i flere forskellige versioner, hvor både historie og figurer ændrer karakter og nye ”ikke originale” scener tilføjes. En version fra 1919, som er totalt omredigeret under samme titel, har en kvindelig hovedperson og Douglas’ figur har andet navn. En anden omredigeret version blev i 1924 udgivet med en handling der foregår under Californiens guldfeber, under titlen Flames of ’49 og i samme år udgives en version i Frankrig, der blev lanceret som en genudgivelse af den oprindelige med nye omredigerede tekster, som skulle passe bedre til det europæiske publikum samt nogle alternative scener, forskellige fra den bedst bevarende 1916 version. Derudover findes der en del kopier af ukendt oprindelse som også indeholder scener som ikke tilhører den oprindelige film17. Det samme var tilfældet med flere af tidens film, herunder Chaplin og Keystone produktioner. På trods af at USA i 1912 vedtog en lov om copyright, afholdt det ikke branchens kriminelle fra at fortsætte med at kopiere, omredigere og masseproducere mange af datidens film på ulovlig vis.


1920’erne bød ikke kun på stilistiske, actionprægede westerns lavet på et lille budget. De første episke westerns lavet med store budgetter, blev ligeledes produceret i denne tidsperiode. Disse film var på mange måder anderledes end hvad publikum hidtil havde set. Historierne forløb over længere tidsperioder, relaterede sig ofte til historiske begivenheder og blev i stor udstrækning optaget on-location. Filmene satte nye standarder for eftertidens store western produktioner. Publikumssuccesen The Covered Wagon (1923) af James Cruze var den første af de store produktioner og året efter kom John Fords The Iron Horse (1924). Disse to film viste filmindustrien, at det var muligt af fange publikums opmærksomhed med længere episke film. I årene efter fulgte der blandt andet film som The Pony Express (1925) af James Cruze, den heroiske og den tragiske historie om de amerikanske indianere (hovedrollen spilles dog af en hvid mand – Richard Dix) i The Vanishing American (1925) samt 3 Bad Men (1926), som var John Fords sidste western i 13 år.




[image: ]





Teknikken i filmproduktion blev hele tiden udfordret og allerede tidligt i 1920’erne blev der eksperimenteret med film i farver. Et af de første eksempler på en western i farver var Wanderer of the Wasteland (1924). Første farvefilm hvor lyd og billede var synkroniseret var The Cavalier (1928). Lyd og billede blev dog optaget hver for sig, og grundet tekniske udfordringer blev kun lydeffekter og ikke dialog synkroniseret efterfølgende. The Cavalier er som film gået tabt. En anden film som i dag næsten fremstår som et kunstnerisk eksperiment er Redskin (1929), hvor både lyd og billede var synkroniseret og scener i den hvide mands verden blev filmet i sort-hvid, mens scener fra den røde mands verden blev filmet i farver (Technicolor) og filmens sidste 6 minutter blev vist i vidvinkel (Magnascope).


Udover publikumstilstrømningen, der var en anerkendelse i sig selv, blev westerns også anerkendt af det ny-etablerede amerikanske ”Academy of Motion Picture Arts and Sciences”, hvor Warner Baxter i 1929 modtog en Oscar, som Bedste Skuespiller for sin rolle som Cisco Kid i filmen In Old Arizona (1928). Det var også året hvor den første Academy Awards-ceremoni blev afholdt. Hvilket betød at de tidlige pionerer naturligt ikke havde haft muligheden for lignede anerkendelse – men helt glemt var de dog ikke. Blandet andet blev D.W. Griffith og Gilbert M. ”Broncho Billy” Anderson, i henholdsvis 1936 og 1958, honoreret med Æres-Oscars for deres betydningsfulde pionerer arbejde i filmens tidlige år.


1910’erne markerede begyndelsen på western-genrens rejse som en central genre inden for filmmediet. Det var en tid med eksperimenter og etablering, hvor filmskabere begyndte at udforske og definere, hvad der skulle blive nogle af de mest ikoniske træk ved genren. Periodens film bidrog til at forme og etablere westerns som genre i filmmediet, og mange af dem lagde grundlaget for de temaer, visuelle stilarter og karaktertyper, som skulle blive karakteristiske for westernfilmene i de kommende årtier. Efterfølgende var 1920’erne præget af løbende teknologiske fremskridt, ændringer i filmproduktionsmetoder og en fortsat fascination af det vestlige landskabs dramatiske og romantiske potentiale. Disse tidlige årtier lagde grundlaget for western-genrens fortsatte popularitet og udvikling gennem det 20. århundrede.

1930’erne – Talefilm, musik-, B- og serie-westerns


Allerede i slutningen af 1920’erne eksperimenterede filmbranchen intensivt med at få synkroniseret lyd og billede og da de første talefilm var introduceret, gik der ikke lang tid før også musik og sang fandt sin vej til filmen. Disse nye muligheder skabte dog også udfordringer, specielt var der en del skuespillere, hvis deres stemmer ganske enkelt ikke egnede sig til talefilm og dermed forsvandt en del af stumfilmens kendte ansigter fra lærredet. Samtidig var det for actionprægede film som westerns en udfordring med at gengive et realistisk lydbillede i forbindelse med udendørs scener, hvor lydsiden netop var et vigtigt element for filmenes handling. Men stille og roligt fandt teknikken et acceptabelt leje med flere retningsbestemte mikrofoner og flere kameraer, der muliggjorde bedre klipning. I det hele taget blev de grundlæggende teknikker (billede, lys og lyd) hele tiden forbedret og der blev eksperimenteret yderligere med introduktion af gennemgående musiktemaer og musik til at understøtte og forstærke stemningen i filmenes handling. Først i midten af 1930’erne begyndte underliggende og opbyggende stemningsmusik at finde vej som et af standardelementerne i enhver western; blandt andet ved jagten på hest og dramatiske øjeblikke før den endelige duel.


Filmstudier opstod, blev nedlagt, opkøbt og sammenlagt løbende og som et resultat af dette, kombineret med hvilke enkelte studier, der kom først med nye teknologiske succesfulde tiltag, dannede der sig i slutningen af 1920’erne et billede af nogle stærke konglomerater i filmindustrien. De 5 store studier Warner Brothers, Metro-Goldwyn-Mayer (MGM), Radio-Keith-Orpheum (RKO), Paramount og Twentieth Century-Fox opnåede så store markedsandele, at de tilsammen ejede over 90 % af alle biografer i USA. Dette betød at de 5 store filmstudier tilsammen reelt havde magten over både produktion, distribution og fremvisning af film. Denne magt udnyttede de til at lave lange kontrakter med skuespillere, og derved bestemme hvilke film og roller de skulle tildeles og i det hele taget havde de kontrollen fra filmproduktion til prisen på en biografbillet. Film fra de mindre uafhængige selskaber som Universal, Columbia, United Artists og Republic måtte finde sig i, ikke selv at kunne bestemme om deres film skulle være hovedattraktionen i en biograf eller om de skulle være en del af de dobbelte eftermiddagsforevisninger. Og selv i en tid med stor arbejdsløshed og generel økonomisk krise lykkedes det de 5 store at samarbejde på en måde så filmindustrien blev større end den generelle produktionsindustri. I slutningen af 1930’erne var der i USA mere end 15.000 biografer og hver af dem havde dobbelt så stor indtjening en tilsvarende biograf i 1980’erne.

Movie Theater, Alpine, Texas – Russell Lee (1939)






Markedet for westerns i 1930’erne var 2-delt. På den ene side udnyttedes de nye muligheder med tale og musik til at masseproducere filmserier, hvor musikere og sangere ofte introducerede deres nyeste hits som en integreret del af handlingen, disse film blev ofte kaldt ”Horse Operas”. Filmene var korte, masseproduceret på et lille budget, med en ukompliceret handling og indeholdt ikke meget vold – disse blev hurtigt kategoriseret som B-westerns. De indgik ofte som den ene af 2 film, der var på plakaten for dagens forestilling. På den anden side var der producenter og instruktører, som arbejdede på at gøre westerns mere seriøse og videreføre traditionerne og fortælleformen fra 1920’ernes episke westerns. Disse fandt hurtigt deres publikum som A-westerns, og tiltrak branchens mere anerkendte skuespillere.


Perioden efter 1930’ernes store finansielle nedtur var på mange måder en svær tid og det var svært at finde lyspunkter. Filmens verden var et af de steder hvor befolkningen for et kort øjeblik kunne glemme de næsten uoverskuelige konsekvenser som Depressionen havde på dagligdagen. Samtidig var perioden også kendetegnet ved at en del af den ældre del af befolkningen stadig havde minder om pionerer-livet i det virkelige ”Vilde Vesten” og kunne dermed relatere sig til historierne, der blev genfortalt på det store lærred.

Godkendelse-billede der tonede frem på 1930'ernes film






Fra politisk hold havde der siden midten af 1920’erne, i USA, været diskussioner omkring censur og i 1930, blev filmstudierne enige om et fælles regelsæt for hvad der ikke måtte vises på film. Med dette interne regelsæt (populært kendt som Hays Code), undgik filmindustrien at regeringen blandede sig i filmproduktionen. Regelsættet skulle ikke kun bruges til at bestemme, hvad der kunne blive vises på lærredet, men også fremme traditionelle værdier (der åbenlyst var kristne). Eksempelvis var det ikke tilladt at portrættere seksuelle relationer uden for ægteskabet, som værende attraktivt eller smukt. Alle kriminelle handlinger i historierne skulle, som en del af handlingen straffes og hverken kriminalitet eller kriminelle skulle kunne fremkalde sympati fra publikum, eller også skulle publikum være opmærksom på, at en sådan adfærd var forkert. Portrættering af myndighederne skulle behandles med respekt og præster kunne ikke portrætteres som karikaturer eller skurke. Under visse omstændigheder kunne politikere, politifolk og dommere være skurke, så længe det var klart, at personerne, der var portrætteret som sådan, var undtagelser fra normen. Regelsættet, der i høj grad var en torn i øjet for branchens kreative filmfolk, blev ide efterfølgende årtier konstant udfordret og blev først erstattet af et mere tidssvarende regelsæt i 1968. Regelsættet gjorde at mange film, herunder westerns blev anset som familievenlige og fik dermed en uformel indflydelse på de unge amerikaneres opfattelse af etik, moral, opførsel og grundlæggende familieværdier. Flere af western-filmenes stjerner, blev i filmene fremstillet som moralens vogtere og da en stor del samtidig blev promoveret i reklamer (plakater, radio og senere fjernsyn), blev eksponeringen af de i filmens verden portrætterede værdier endnu stærkere og fik dermed en væsentlig opdragende indflydelse på den amerikanske ungdom ide efterfølgende årtier. En stor del af det som i dag opfattes som amerikanske familieværdier stammer fra denne tidsperiode og er som sådan også en del af historien om, hvordan myterne om ”Det Vilde Vesten”, er blevet genfortalt og fortolket op gennem filmhistorien. På den anden side fremstår film fra perioden før Hays Code, som mere ”ægte” i deres genfortællinger af både fortid og samtid. Eksempler på dette er film som Scarface (1932) og Public Enemy (1931), som fortalte historier, der viste de mørke sider af både samfundet og individet på en for datiden direkte og voldsom måde.


B-westerns var typisk film, der var produceret på et lille budget, med en ukompliceret actionfyldt handling, typisk på mellem 60 og 70 minutter og som hvis det var en del af en serie, typisk sluttede med en ”cliff-hanger”, der inviterede publikum tilbage i mørket, for at se næste afsnit. Filmene blev masseproduceret, med over 100 film om året, efter samme grundlæggende skabelon. De mere actionprægede serie-westerns blev produceret af de mindre filmselskaber (Columbia, Republic og Universal) og var besat med skuespillere som Bob Steele, Buck Jones, Harry Carey Sr., Rex Lease, Tim McCoy, Tom Mix, Tom Tyler, der alle startede deres karrierer i 1920’ernes stumfilm - samt et par nye navne Buster Crabbe, Johnny Mack Brown, Gary Cooper, Randolph Scott og John Wayne, som genren fik glæde af i mange år fremover. En af de mere succesfulde serie-westerns var ”The Three Mesquiteers”, som der blev produceret 51 film af, over en 6 års periode fra 1936. Denne serie-western var med til at tiltrække flere af de for perioden kendte skuespillere; Bob Steele (20 film), Tom Tyler (13 film) samt John Wayne (8 film). Der var så meget fokus på at forbedre produktionsapparatet, at skuespillere som eksempelvis John Wayne indspillede scener til film for Mascot Pictures i weekenden, mens han på normale arbejdsdage indspillede film for andre selskaber.


Western-Musicals, Singing Cowboys, Horse Operas var en anden del af de succesfulde B-westerns i 1930’erne. Den første Singing Cowboy var stumfilms-veteranen Ken Maynard, der i filmen The Wagon Train (1929) fremførte 2 sange og fortsatte som en af de førende Singing Cowboys i de efterfølgende år. Inden disse letbenede ofte romantiske B-westerns med indlagte sange, blev en industri i sig selv, forsøgte både Bob Steele og John Wayne sig som syngende cowboys – dog uden den store succes. Da Gene Autry, der havde sin sangdebut i Ken Maynard filmen In Old Santa Fe (1934), fik sin første hovedrolle i serie-filmen The Phantom Empire (1935), skete der noget - og i perioden 1935 til 1940 optrådte han i 44 film under eget navn og med den store succes han fik gennem både film og musik, blev han hurtigt den western-stjerne, der tjente flest penge i branchen. Gene Autrys succes i 1930’erne dannede grundlaget for en stor karriere, som først ebbede ud i 1950’erne. Samtidig med Gene, dukkede der naturligt andre syngende cowboys op på scenen; Dick Foran, Sykes ”Smith” Ballew, Bob Baker, Tex Ritter, Herb Jeffries og selvfølgelig Genes tro følgesvend Smiley Burnette, var alle stjerner både på film og plade - men ingen kunne måle sig med Gene Autry, som i denne periode var Republic Studios største stjerne.

I midten af 1930’erne dukkede en sang-gruppe op i flere film - Sons of the Pioneers, blandt andet som backinggruppe for Bing Crosby i Rhythm on the Range (1936). Et af medlemmerne i Sons of the Pioneers, Leonard Slye valgte at gå solo i 1938 og fik kontrakt med Republic Studios, som også havde kontrakt med Gene Autry. Leonard Slye debutererede under navnet Roy Rogers i filmen Under Western Stars (1938). Også Roy Rogers formåede, på samme måde som Gene Autry, at gøre sit navn til et varemærke, som også for ham i de efterfølgende årtier blev fundamentet for en succesfuld karriere også udenfor filmens verden.


Disse film havde et stort publikum i den sydvestlige del af USA og tilføjelsen af country musik øgede interessen for filmene i dette geografiske område. Det viste sig tilmed at musikken fik flere voksne ind i biografen. Filmene var simpelthen sangernes ”udstillingsvindue” og var med at øge salget af deres grammofonplader. En anden grund til at musikken kom til at fylde mere og mere disse film, var det var markant billigere at tilføje 5-10 minutter (eller mere) musik til en B-western, end det var at lave udendørs action-scener. Samtidig med at musikken gjorde sit indtog i B-westerns, blev filmenes handlinger dog mere og mere udvandende i forhold til det, vi forstår som westerns.


Med til historien om Singing Cowboys i 1930’erne hører også en tredje af B-western-filmenes stjerner - William L. Boyd, der gennem flere årtier udødeliggjorde karakteren Hopalong Cassidy - første gang i filmen Hop-a-Long Cassidy (1935). Selvom William Boyd aldrig selv sang i filmene, så tilhører filmene alligevel denne under-genre af B-westerns. I perioden fra 1935 til 1947 blev der fremført over 40 sange, som en integreret del af handlingen i Hopalong Cassidy filmene. William Boyd formåede på samme måde som Gene Autry og Roy Rogers at udnytte sin film-succes i andre sammenhænge; tøj og legetøj med mere blev lanceret i stor stil i deres navne og gav dem store indtægter ved siden af filmkarrieren.


[image: ]


Datidens box-office lister som Motion Picture Herald Poll18 og Boxoffice Poll19, viser hvorledes populariteten for 1930’ernes stjerner var listet i forhold til hinanden. Det interessante i denne sammenhæng er at se udviklingen for de enkelte stjerner, eksempelvis viser de at Gene Autry og William L. Boyd lå i toppen næsten alle år, mens Buck Jones og George O’Brien langsomt gled ned af listerne samt at andre skuespillere som eksempelvis John Wayne kun sporadisk figurerer i top ti.


Western dramaerne. Selv om perioden var fyldt med billigt producerede ”happy-go-lucky” B-westerns, var der også seriøse personer i filmstudierne, som tog den historiske og litterære arv alvorligt ved at producere western-dramaer, der var drevet af den gode historie og karakterfyldte troværdige personligheder. De store studier gav en hel del unge skuespillere mulighederne for at skabe sig en karriere i disse år. Mange karakterskuespillere fik afprøvet deres færdigheder i mange forskellige genrer. I 1930 fik en ung John Wayne chancen for at bryde igennem, da han fik hovedrollen i den stort anlagte The Big Trail (1930), men desværre for Wayne floppede filmen og han blev ”forvist” til B-westerns, indtil han mange år senere dukkede op som karakteren Ringo i John Fords Stagecoach (1939), der dermed startede hans karriere som A-skuespiller.


Generelt bød 1930’erne på en række interessante ”seriøse” westerns. En af tidens store instruktører King Vidor lavede i 1930 en spændende version af historien om Billy the Kid, med Johnny Mack Brown og Wallace Beery i de bærende roller. Filmen fremstod på daværende tidspunkt mere eller mindre eksperimentel med sin brug af widescreen panorama-scener. Filmen faldt på samme måde som The Big Trail ikke i publikums smag og Johnny Mack Brown blev som John Wayne ”forvist” til B-westerns. Allerede året efter den manglende succes med The Big Trail og Billy the Kid, var der en ny episk western på plakaten - Cimarron (1931) med Richard Dix og Irene Dunne i hovedrollerne, en spektakulær storslået film, der handlede om delstaten Oklahomas tilblivelse, begyndende med det store ”Landrush” i 1889. På trods af at filmen var en succes både hos publikum, kritikere og filmfolk med 7 Oscar nomineringer, hvoraf den vandt 3, endte den med et tab på over $ 500.000. Gennem årene, blev der produceret en del gode og stadig seværdige westerns som ikke rigtigt kunne kategoriseres som B-westerns, men heller ikke var de store Blockbusters; The Cisco Kid (1931) med Warner Baxter, Riders of the Purple Sage (1931) med George O'Brien, Destry Rides Again (1932) med Tom Mix, Law and Order (1932) med Walter Huston og Harry Carey Sr., Viva Villa (1934) med Wallace Beery, The Arizonian (1935) med Richard Dix, Annie Oakley (1935) med Barbara Stanwyck, The Last of the Mohicans (1936) med Randolph Scott, Three Godfathers (1936) med Walter Brennan, The Plainsman (1936) med Gary Cooper og Jean Arthur, Frontier Marshal (1939) med Randolph Scott og Cesar Romero.

John Wayne - The Big Trail (1930)






Depressionen havde ramt USA hårdt i 1930, hvor industrialismens protektionisme i USA grundlæggende var skyld i børskrakket i 1929. Præsident Roosevelt introducerede et økonomisk og socialt reformprogram - New Deal i 1933, som skulle bringe USA ud af depressionen. Samtidig med at resultaterne af New Deal begyndte at vise sig i sidste halvdel af 1930'erne, var der i verden opstået nye politiske strømme. Amerikanerne havde derfor brug for at genopfinde sig selv - og svaret kom delvist fra Hollywood. De store populære film-dramaer havde i mange år ikke haft fokus på amerikansk historie. I årtiets sidste år begyndte de store filmselskaber, at producere pseudo-historiske film i farver. Film, der satte fokus på netop den nære amerikanske historie. Det er usikkert hvorvidt dette var en koordineret indsats eller ej. De fleste westerns havde på dette tidspunkt været klassificeret som B-film, og for at sikre filmenes succes var det vigtigt at de nye pseudo-historiske film, blev besat med A-skuespillere. 1939 var året, hvor der blev lanceret flere store film, der var med til at give westerns et stort gennembrud som A-film, blandt andet Dodge City (1939) med Errol Flynn, Olivia de Havilland og Ann Sheridan i en fortælling, hvor omdrejningspunktet var jernbanens ankomst til Dodge City, en frontier-by der var præget af uro, korruption og magtkampe. Drums Along the Mohawk (1939) instrueret af John Ford med Henry Fonda, Claudette Colbert og Edna May Oliver som tilmed opnåede 1 Oscar nominering for Bedste Kvindelige Birolle. Filmen foregår i 1776 og var fortællingen om et nybyggerpar, der ufrivilligt bliver midtpunkt i de historiske konflikter mellem de britiske styrker, amerikanske oprørere og indianerne. Den mytiske fortælling Jesse James (1939) med Henry Fonda og Tyrone Power, var samtidig fortællingen om det amerikanske samfunds svigt af den tabende part i Den Amerikanske Borgerkrig. Union Pacific (1939), der fortæller om bygningen den amerikanske transkontinentale jernbane og de udfordringer, som byggeriet skabte for landskabet og de omkringliggende samfund. Filmen blev instrueret af Cecil B. DeMille med Barbara Stanwyck og Joel McCrea i hovedrollerne. Filmen opnåede en Oscar nominering for Bedste Speciel-effekts. Man of Conquest (1939) med Richard Dix, fortalte den patriotiske beretning om Sam Houston og tilblivelsen af Texas.

James Gagney og Humphrey Bogart - Oklahoma Kid (1939)






En af de mere usædvanlige westerns fra 1939 var The Oklahoma Kid, som overførte gangsterfilmens temaer til et western-sceneri. James Gagney, Humphrey Bogart og Ward Bond havde hovedrollerne i denne underholdende film, der historisk kan placeres i tiden omkring Cherokee Strip Land Run i 1893. Filmen gør næsten en dyd ud af at dyrke så mange af western-genrens klichér som muligt, på en yderst sofistikeret humoristisk måde som angiveligt slet ikke var meningen. Midt i de historisk inspirerede fortællinger besat med datidens store stjerner, kom sort/hvid-filmen Stagecoach (1939) instrueret af John Ford. Filmens fortælling, har kun meget få historiske referencer og næsten ingen af datidens A-skuespillere. Fords ide var at skabe en fortælling, der alene var drevet af myterne om ”Det Vilde Vesten” og med karaktertyper i stedet for historisk relaterede personer. De bærende roller var besat med A-skue-spilleren Claire Trevor og B-skuespilleren John Wayne, men filmen fremstår mere som et ensemble-film, end som en film der drives af enkelte stjerner. Stagecoach opnåede 7 Oscar nomineringer og vandt 2 Oscars for Bedste Mandlige Birolle ved Thomas Mitchell og Bedste Musik. Generelt blev publikum og kritikere, op gennem 1930’erne, bombarderet med over 1.000 westerns af meget forskellig kvalitet, så der var absolut noget for enhver smag og de mange film skabte fundamentet for den succes westerns fik i de efterfølgende årtier. Både de pseudo-historiske og de mere fiktive fortællinger, der var baseret på den mytiske folklore om ”Det Vilde Vesten”, var i denne brydningstid i høj grad med til at genopfinde den amerikanske identitet gennem westerns. Sagt med få ord – 1939 var året hvor den ”Klassiske western” blev født.


I 1930'erne oplevede western-genren en betydelig udvikling og konsolidering som en populær og kommercielt levedygtig filmgenre. Denne periode var præget af flere nøgleelementer og udviklinger, der bidrog til at forme den klassiske western-fortælling, som vi kender den i dag. Filmene fra 1930'erne illustrerer bredt genrens diversitet og dækker alt fra episke eventyr til historiske skildringer af kendte figurer og begivenheder. De bidrog alle til at forme og udvikle western-genren og cementere dens popularitet i filmindustrien og blandt publikum på den tid.

1940’erne – Balancen ændres mellem A- og B-westerns


Depressionen i 1930’ernes USA, havde generelt gjort produktionsomkostningerne dyrere, dette gjaldt også for filmindustrien, og flere af de små filmselskaber var enten lukket eller var blevet opkøbt. I starten af 1940’erne, blev de store filmselskabers monopollignende salgsmetoder også udfordret juridisk. Studierne blev presset til at ændre på deres distributionskontrakter, således at biograferne ikke længere var forpligtet til at vise et bestemt antal film i en bestemt tidsperiode. I 1948 fastslog USAs Højeste Ret, at den gængse praksis hvor filmstudier havde kontrol over både produktion, distribution og fremvisning, ikke var i overensstemmelse med den gældende Antitrust Lov, der forbød eksklusivaftaler. Denne dom, samt skuespillerforeningens større indflydelse i filmproduktionen, betød at omkostningerne ved filmproduktion, i slutningen af 1940’erne, havde en stigende trend. Ændringen gjorde at de store filmselskaber skiftede fokus mod produktion af A-film. Samtidig betød ændringen at B-filmene blev endnu vigtigere for de små filmselskaber og deres distributører. Perioden så ud til at blive en omstillingsperiode for hele industrien, hvis monopol var blevet udfordret.


Kulturelt afspejlede westerns amerikanernes grundlæggende selvforståelse, der overordnet tager udgangspunkt i Manifest Destiny, en politisk doktrin, der opstod i midten af 1800-tallet og som beskrev amerikanernes skæbnebetonede pligt, som en kristen nation, til at brede sig over og styre hele det nordamerikanske kontinent. Gennem 1930’erne og 1940’erne blev disse tanker i stor stil genopfrisket, afspejlet og promoveret gennem film. Et andet gennemgående tema i periodens film, var overbevisningen om at fremskridt var uundgåeligt og uomstødeligt, hvilket blandet andet kan ses i film, der omhandler jernbanens, telegrafens og selv pigtrådens udbredelse og hvor fremskridtet altid vinder; eksemplificeret ved Abilene Town (1946), hvor nybyggere beskytter deres land med pigtråd og åbenlyst kommer i konflikt med områdets store kvægavlere, Roll on Texas Moon (1946), hvor temaet er sameksistensen mellem kvæg- og fåreavlere samt Western Union (1941), hvor telegrafen var en trussel for diligencernes leverance af post – hvilket bare er nogle få eksempler på hvorledes westerns i denne periode var med til at påvirke amerikanernes selvforståelse i forhold til at fremskridt var uundgåeligt.

Marlene Dietrich, Bob Hope og Bette Davies i en kantine i Hollywood (1943).


På væggen ses kolleger i krigstjeneste heriblandt ses bl.a. Ronald Reagan, Clark Gable og John Ford






Gennem hele perioden fastholdt westerns, de overordnede mytiske opfattelser om ”Det Vilde Vesten”, hvor den kristne livsopfattelse, patriotisme og sammenhold var den primære drivkraft i kampen for at civilisere ”Grænselandet”. Konflikterne og volden var en nødvendighed for at opretholde lov og orden og retten til at beskytte egen jord. Westerns portrætterede cowboys primært som personer af europæisk oprindelse og kvinder, som det romantiske islæt i handlingerne. Derudover fremstillede historierne ofte indianere, der kun var onde hvis de blev provokeret eller snydt af hvide med onde hensigter. Denne historiske baserede selvforståelse opbygget gennem westerns, blev kraftigt udfordret i midten af 1940’erne, da de sociale og kulturelle effekter fra 2. verdenskrig, begyndte at slå igennem i filmens verden.


Krigen i Europa gjorde generelt markedet for film usikkert, da mange af den amerikanske filmindustriens daværende og fremtidige stjerner, blev indkaldt til aktiv tjeneste. Ved Oscar uddelingen i 1943 hyldede man de 27.677 personer fra filmindustrien (hvilket svarede til ca. 1/3 del af alt personale i filmindustrien), som var i militærtjeneste på det tidspunkt, heri blandt Gene Autry, James Arness, Richard Boone, Neville Brand, Ernest Borgnine, Charles Bronson, Jeff Chandler, Tony Curtis, Kirk Douglas, Douglas Fairbanks Jr., Henry Fonda, Glenn Ford, Clark Gable, Sterling Hayden, Charlton Heston, William Holden, Brian Keith, George Kennedy, Burt Lancaster, Lee Marvin, Steve McQueen, Audie Murphy, Paul Newman, Jack Palance, Tyrone Power, Jason Robards, Ronald Reagan, Dale Robertson, Robert Ryan, John Russell, Rod Steiger, James Stewart, Eli Wallach med flere.


Situationen gav dog andre skuespillere muligheden for at fastholde og måske endda forbedre deres position, eksempelvis blev Errol Flynn, Gary Cooper, John Wayne, Randolph Scott, Roy Rogers, og Ward Bond fritaget for militærtjeneste af forskellige årsager. Samtidig gjorde tiden, at tonen i filmene mere patriotiske – på godt og ondt. Krigens fjendebilleder og problemstillinger, blev i mere eller mindre grad ofte projekteret til de film, som blev produceret under og lige efter krigen i næsten alle genrer. Det var dog ikke kun skuespillerne, der var påvirket af de manglende kolleger. Arbejdet med klipning af film blev under krigen primært udført at kvinder – hvilket reelt var en tilbagevenden til stumfilm-dagenes rollefordeling, hvor lige præcis denne opgave primært blev udført af kvinder.

Serie-westerns. 1940’erne startede hvor den forrige periode slap. B-westerns fortsatte med at være en stor succes, både for Singing Cowboys og de mere actionprægede B-westerns, og konkurrencen blev mere og mere intens. Stjernerne fra 1930’erne fortsatte ufortrødent med at masseproducere deres serieprægede film; Gene Autry, Roy Rogers, William L. Boyd og serien The Three Mesquiteers, der fortsatte med forskellige besætninger indtil 1943, The Cisco Kid kørte også videre, nu med Cesar Romero i hovedrollen. Markedet for B-westerns, var dog også præget af ændringer i produktions- og distributionssystemerne, men også af at visse råvarer blev prioriteret til andre formål. Alligevel så en masse nye serie-westerns dagens lys i starten af 1940’erne og mange af skuespillerne optrådte i flere af disse, efterhånden som de enkelte serier lukkede ned. Fiktive historier om Billy the Kid, blev fortalt mere eller mindre underholdende gennem 42 film først med Bob Steele og senere med Buster Crabbe i perioden 1940 til 1946. Charles Starrett optrådte i Durango Kid serien fra 1940 til 1952. Dertil kom en række andre serie-westerns, som alle var lavet efter samme produktions-, indholds- og målgruppemæssige koncept, som eksempelvis The Range Busters, Red Ryder, The Rough Riders, Lone Rider, The Frontier Marshals, The Texas Rangers, The Trail Blazers og Sunset Carson.


Populariteten af B-westerns fra 1930 til slutningen af 1940’erne, skyldes flere faktorer. Som helhed, afspejlede filmene traditionel moral og værdistrukturer fra det kristne amerikanske Midtvesten samt de sydlige og sydvestlige regioner, hvor B-westerns var mest populære. Uanset om det var B-westerns med den identificerbare cowboyhelt, en større B- eller A-film, så havde western som genre domineret Hollywood fra 1930 til 1954. Men intet varede evigt og forandringen kom langsomt, så langsomt at mange ikke opdagede det. Men forandring er normal og i slutningen af 2. verdenskrig, var den ældre generation af cowboyhelte redet ud i solnedgangen. Tom Mix var død i bilulykke. Buck Jones døde i en natklub-brand. Hoot Gibson, Ken Maynard og Tim McCoy var gået på pension. Bob Steele og Don Barry blev forvist til mindre roller. Bill Elliott, Allan ”Rocky” Lane og Rex Allen syntes umiddelbart at være nogle af de oplagte efterfølgere. Og det ville de sandsynligvis have været blevet, hvis ikke det amerikanske samfund var i gang med en generel drastisk forandring. TV trådte stort ind på den amerikanske underholdningsscene i slutningen af 1940’erne og nye TV-western-helte opstod. Selv Gene Autry, Roy Rogers og Hopalong Cassidy skiftede medie. I løbet af det næste årti havde den traditionelle western-helt veget pladsen for TV-westerns i mere voksne rammer, med mere snak, mindre handling og mere kontroversielle temaer. Derudover, var det åbenlyst at noget andet end TV skete med Amerika. Ved slutningen af 2. verdenskrig havde amerikanere mistet deres uskyld, de var holdt op med at tro at moralsk dyd var nok eller var nødvendig for at opretholde det gode liv, eller at mænd af god vilje alene kunne opnå fred og velstand. Det skete ikke på én gang, men efterhånden blev landet mere neurotisk og materialistisk, mere seksuelt besat og mere racistisk. Populærkultur som helhed og westerns i særdeleshed blev præget af disse ændringer. Efter krigen var industrien og markedet generelt forandret og der blev investeret færre og færre penge i B-westerns. I forlængelse af tidligere nævnte box-office lister, var der en markant udvikling stjernernes popularitet i forhold til 1930’erne. Gene Autry og William L. Boyd lå stadig i toppen næsten alle år, men den nye stjerne Roy Rogers tog i midten af perioden over som nummer 1 efter Gene Autry. Johnny Mack Brown og Charles Starrett fandt også vej til listerne og lå solidt i midterfeltet alle år. Placeret i midten fandtes også birolleskuespillere som Smiley Burnette og George ”Gabby” Hayes, hvilket generelt viste at satsninger med sidekicks havde en positiv effekt på filmenes succes.


A-westerns. Da de store filmskabere begyndte at prioritere A-filmene, skulle der flere kræfter til og kendte navne blev suppleret med nye i periodens westerns. Errol Flynn fortsatte succesen fra Dodge City (1939), med at vise sig frem i westerns i periodens første par år med film som Virginia City (1940) og Santa Fe Trail (1940), hvor Ronald Reagan i samme film portrætterede George Armstrong Custer. Alle disse 3 film var instrueret af Michael Curtiz for Warner Brothers. Curtiz havde tidligere haft stor succes med storslåede actionprægede eventyrfilm som Captain Blood (1935) og The Adventures of Robin Hood (1938), der begge havde en heroisk og idealistisk hovedperson og den stil førte han med stor succes videre sammen med Errol Flynn i western-genren. Filmen Arizona (1940) introducerede William Holden til westerns, i en rolle som han angiveligt ikke blev tilbudt, men blev bedt om at tage, som en konsekvens af hans kontrakt. Filmens stjerne var den på det tidspunkt 40-årige Jean Arthur, som leverede en blændende portrættering af en selvstændig og stædig forretningskvinde i en kaotisk tid i datidens Arizona Territory. Northwest Passage (1940), viste Spencer Tracy i en af hans få roller i westerns og genfortalte de historiske begivenheder omkring Rogers’ Rangers angreb på Fort St. Francis i 1759. Med The Westerner (1940), fortsatte Gary Cooper og Walter Brennan deres solide karrierer i en historie om tiden hvor Roy Bean håndhævede loven som fredsdommer i Val Verde County, Texas, en præstation som indbragte Walter Brennan en Oscar for Bedste Mandlige Birolle. Billy the Kid (1941), introducerede Robert Taylor til hans første rigtige western, der samtidig også var den første farvefilm indspillet i det legendariske Monument Valley. Plottet i Western Union (1941), der var instrueret af Fritz Lang og baseret på en historie af Zane Grey, blev blændende spillet af Randolph Scott og Robert Young. They Died with Their Boots On (1941), den fjerde af Errol Flynns kun 8 westerns, hvor han spillede rollen som den flamboyante George Armstrong Custer.

Guinn 'Big Boy' Williams, Alan Hale Sr., Ronald Reagan og Errol Flynn - Santa Fe Trail (1940)






The Spoilers (1942), var den fjerde indspilning af historien om livet i Alaska minebyen Nome, denne gang med 3 af tidens store stjerner i hovedrollerne – Marlene Dietrich, Randolph Scott, og John Wayne. The Ox-Bow Incident (1943), var en dyster historie om hævn og lynchning, en western der ofte bliver kategoriseret som en noir-western med Henry Fonda, Dana Andrews og Anthony Quinn i de bærende roller. Filmen blev Oscar-nomineret som Bedste Film, men måtte se sig slået af mesterværket Casablanca. En af de mest omtalte westerns i starten af 1940’erne var Howard Hughes’ The Outlaw (1943). Filmen, der reelt var færdigproduceret allerede i 1941, blev på grund af censurens indsigelser mod alt for udfordrende scener med Jane Russell, dog først vist offentligt i 1943, og kun vist i én uge, hvorefter den blev taget af plakaten for at få endelig premiere i 1946. Filmen, der var en fiktiv variation af historien om Billy the Kid, med Jack Buetel, Thomas Mitchell og Walter Huston, gjorde den unge Jane Russell til stjerne og blev hurtigt kategoriseret som en erotisk western. Nogle år efter blev en anden western, Duel in the Sun (1946) påhæftet samme kategori. Jennifer Jones, Joseph Cotten og Gregory Peck spillede hovedrollerne i et trekantsdrama om forbudt kærlighed mellem en indfødt og to hvide bejlere. En stærk og dyster fortælling som blev nomineret til to Oscars.


Genindspilningen af historien om Wyatt Earp, som Doc Holliday og Tombstone blev kærligt håndteret af John Ford og handlingen blev henlagt til Monument Valley i My Darling Clementine (1946). Med denne stjernebesatte film vendte John Ford, efter endt militærtjeneste, tilbage til både western-genren og til Monument Valley. Filmen blev filmet i sort/hvid med skuespillere som Henry Fonda, Linda Darnell, Victor Mature, Cathy Downs, Walter Brennan, Tim Holt, Ward Bond og John Ireland. Filmen, der i sig selv er et studie i stemningsfyldte scener, hvor der er visuelt var kælet for detaljerne med kameravinkler, nærbilleder og lyssætninger – betragtes i dag som et af John Fords væsentligste værker. En af periodens mindre heldige westerns Ramrod (1947), forsøgte at omplacere skuespilleren Veronica Lake fra noir-krimier til westerns. På trods af god kritik fra anmelderne, virkede samspillet med filmens anden stjerne Joel McCrea lettere anstrengt og filmen blev også Veronikas eneste western. Joel McCrea fortsatte herefter med yderligere 3 westerns inden 1940’erne sluttede; Four Faces West (1948), South of St. Louis (1949), Colorado Territory (1949), en trend som fortsatte resten af hans karriere, hvor han næsten kun lavede westerns. En anden af tidens kommende stjerner fik sin debut i 1940’erne, Gregory Peck leverede en overbevisende præsentation i Yellow Sky (1948), hvor han spillede sammen med Anne Baxter og Richard Widmark.


Med Stagecoach (1939) blev John Wayne et eftertragtet navn i 1940’erne. Han startede med at lave små, men solide film hvor hans navn ikke altid var øverst på plakaten, som i filmene Dark Command (1940), The Shepherd of the Hills (1941), The Spoilers (1942), In Old California (1942), A Lady Takes a Chance (1943), In Old Oklahoma (1943), Tall in the Saddle (1944), Flame of Barbary Coast (1945), Dakota (1945), hvoraf de fleste var produceret af Republic Pictures. Hans succes op gennem 1940’erne var dog ikke ubemærket og fra og med filmen Angel and the Badman (1947), stod John Wayne altid øverst på plakaten. John Wayne var nu en stjerneskuespiller og i 1948 indspillede han en af sine bedste film Red River, instrueret af Howard Hawks. Red River var en storslået episk fortælling om et anstrengt forhold mellem en far og hans adoptivsøn, der blev udfordret og til sidst ødelagt af magtbegær, frygt og jalousi. Filmen byder på fantastiske præsentationer af alle filmens skuespillere Montgomery Clift, Walter Brennan, Joanne Dru, John Ireland, Harry Carey Sr., Harry Carey Jr., Noah Beery Jr., Hank Worden og Coleen Gray. Udover samarbejdet med Howard Hawks så huskes perioden også for det genoptagne samarbejde mellem John Ford og John Wayne.

Samarbejdet mellem Ford og Wayne resulterede i 3 westerns i slutningen af perioden, hvoraf to af filmene indgår i Fords kavaleri-trilogi, som udover at være delvist filmet i det ikoniske landskab i og omkring Monument Valley, også var fortællinger om militærets involvering i tæmningen af ”Det Vilde Vesten” og i kampen mod indianerne. I den første af disse, Fort Apache (1948), portrætteres en veteran fra borgerkrigen, i skikkelse af Henry Fonda, der mod sin vilje bliver udsendt til et afsides område hvor bekæmpelse af indianere var øverst på dagsordenen. Hans ambitioner og midlerne til at indfri disse, samt hans manglende erfaring med bekæmpelse af indianere, skaber konflikter både i egne rækker og i forhold til at skabe en fredelig løsning med indianerne – hvilket i sidste ende bliver hans skæbne. Udover et seværdigt modspil af John Wayne, der spiller en garvet kavalerikaptajn med erfaring i bekæmpelse af indianere, indeholder filmen også en parallel romantisk historie, med en voksen Shirley Temple og John Agar (som i virkeligheden var gift) som omdrejningspunkt. Filmen, der var en solid succes i datiden, fremstår i dag som en klassiker. Ind i mellem de to første kavaleri-film lavede Ford et anden seværdig western; 3 Godfathers (1948), der var en genindspilning af en film med samme titel fra 1936. Filmens historie, der tydeligt var bibelsk inspireret, handler om 3 forbrydere på flugt, som i en ørken finder en døende gravid kvinde. De 3 mænd hjælper barnet til verden og efter at have begravet moderen, begiver de sig afsted på en hård rejse gennem ørkenen, for at kunne bringe barnet i sikkerhed i byen New Jerusalem. Udover John Wayne leverer Harry Carey Jr., Pedro Armendáriz og Ben Johnson solide præstationer i filmen, og som flere af skuespillerne har fortalt, var det en af de hårdeste produktioner de havde været med i. Året efter kom den anden af filmene i kavaleri-trilogien, She Wore a Yellow Ribbon (1949), som var en mere sentimental fortælling end den forrige. Filmens historie handler om en kavalerikaptajn, spillet af John Wayne, der står over for en snarlig pensionering, men som gerne vil løse den sidste vigtige opgave inden han forlader sin post. Også i denne var filmens biroller besat med nogle af Fords faste skuespillere; John Agar, Harry Carey Jr., Ben Johnson, Arthur Shields, Mildred Natwick, Victor McLaglen, George O’Brien, Francis Ford med flere – og deres sikre samspil gav filmen et roligt og naturligt udtryk. Derudover var (og er) filmens samlede visuelle udtryk; farver, kameravinkler, panoreringer og lys med til at gøre filmen til en seværdig western. Ford skulle have udtalt at filmens komposition og stemning var bevidst inspireret af Remingtons malerier. Den tredje og sidste film i Fords kavaleri-trilogi, Rio Grande, blev lavet året efter i 1950. Med 15 westerns i 1940’erne var John Wayne, gået fra at være B-western skuespiller, til en af genrens største stjerner.

Harry Carey Jr., Pedro Armendáriz og John Wayne - 3 Godfathers (1948)






En anden fremtrædende skuespiller, som satte sit præg på genren i denne periode, var Randolph Scott med 18 westerns. Randolph Scott havde lavet solide westerns siden starten af 1930’erne og var med sin fysiske statur og naturlige fremtoning et sikkert valg for både bi- og hovedroller i 1940’ernes western-produktioner. Scott fik i den sidste halvdel af 1940’erne, på linje med Wayne ”tilkæmpet” sig en del hovedroller. Efter succesen i Abilene Town (1946), fik han etableret sig i den type roller, som man bedst husker ham for – den frygtløse western-helt, der alene bekæmper forbrydere. Herfra var omtrent hver anden film han spillede med i, en western. Men selvom hans navn også stod øverst på plakaterne, fik Scott dog aldrig helt samme stjernestatus som Wayne. Filmene, der var med til at etablere Scott som en solid western-skuespiller i løbet af 1940’erne, var - Virginia City (1940), When the Daltons Rode (1940), Belle Starr (1941), Western Union (1941), The Spoilers (1942), The Desperadoes (1943), Belle of the Yukon (1944), Abilene Town (1946), Badman’s Territory (1946), Gunfighters (1947), Trail Street (1947), Albuquerque (1948), Coroner Creek (1948), Return of the Bad Men (1948), Canadian Pacific (1949), Fighting Man of the Plains (1949), The Doolins of Oklahoma (1949), The Walking Hills (1949).


Perioden var også kendetegnet ved, at den ledsagende musik i filmene ændrede karakter fra at være indlagte sange, der ofte virkede hæmmende for fremdriften i historierne, til at være mere helstøbt ledsagende instrumental musik, som startede med et genkendeligt tema i åbningsscenen. Et musikalsk tema, der typisk indgik flere steder undervejs i filmens fortælling i forskellige variationer, og som var tilpasset de enkelte sceners stemningsbilleder. Musikken var blevet til små symfoniske værker, der blev skrevet til de enkelte film –en trend der fortsatte ide efterfølgende årtier. Typiske eksempler på dette er Duel in the Sun (1946), Red River (1948) og She Wore a Yellow Ribbon (1949).

Hank Patterson, Lloyd Bridges og Randolph Scott - Abilene Town (1946)






Samlet set var 1940'erne en afgørende tid for western-genren, hvor den ikke kun modnedes artistisk og tematisk, men også solidt etablerede sig som en af de mest elskede og respekterede genrer i Hollywood. Denne periode lagde grundlaget for videre eksperimenter og udviklinger ide kommende årtier. Filmene ikke blot fortsatte med at udforske traditionelle temaer som ære, retfærdighed og overlevelse, men også indførte mere komplekse karakterer og fortællemæssige strukturer, der cementerede western-genrens placering som en af filmhistoriens mest elskede og indflydelsesrige genrer.

1950’erne – Politik, fjernsyn og uafhængighed


Med afslutningen af 2. verdenskrig, var der i USA en frygt for at Sovjet ville gøre deres indflydelse gældende i det amerikanske samfund, derfor indførte den amerikanske præsident Truman, en proces for screening af offentligt ansatte allerede i 1947 med henblik på at sikre statsapparatet mod kommunistisk indflydelse. I kølvandet på Korea-krigen steg mistroen mod kommunistiske ideologier og senator Joseph McCarthy, brugte sin indflydelse på at skærpe amerikanernes mistro til kommunismen. Hurtigt opstod der en praksis hvor enkeltpersoner, blev anklaget for undergravende virksomhed eller forræderi ofte uden grundlag i beviser. Denne praksis blev hurtigt til en skræmmekampagne hvor alle var bange for det ”kommunistiske spøgelse” og folk begyndte at angive hinanden alene på grund af mistanke.


McCarthy-tiden sluttede først i starten af 1960’erne, da flere af de sortlistede personer vandt retssager mod firmaer og mod staten for misbrug af loven. I perioden forinden var hundredvis af amerikanere blevet beskyldt for at være kommunister eller kommunistiske sympatisører. Beskyldningerne gjorde, at de mistænkte, herunder også mange personer i underholdningsindustrien, blev genstand for aggressiv efterforskning ved høringer nedsat af regeringen. Derfor var også filmindustrien præget af den politiske stemning mod anderledestænkende personer. Dette prægede naturligt også de historier, der blev visualiseret på det store lærred – og en del film blev helt sikkert skrevet og produceret i protest mod de politiske strømninger. Andre film blev uretmæssigt tolket, som allegorier for forskellige politiske problemstillinger – hvilket nødvendigvis ikke var bevidst, men var lige så meget et resultat af ideen om at filmene i denne periode per definition, måtte have et skjult politisk budskab.


Westerns er grundlæggende og historisk funderet i fremstillingen af maskuline værdier og maskulinitet. Et fundament, der gennem filmhistorien er blevet udfordret mange gange. I slutningen af 1940’erne og starten af 1950’erne, var ungdommen i USA blevet mere selvstændige og der opstod et oprør mod det etablerede samfundssystem. Denne trend kom også til udtryk i datidens film med unge skuespillere som eksempelvis Montgomery Clift, Marlon Brando, James Dean, Paul Newman, Julie Harris og Anne Bancroft. De unge skuespillere fik ofte roller hvis funktion, var at udfordre den etablerede samfundsorden og tilførte fortællingerne nye følsomme vinkler på den klassiske maskulinitet som specielt westerns var bygget op omkring.


Afgørelsen i USAs Højeste Ret i 1948, hvor filmstudiernes monopolistiske forretninger blev begrænset, skabte nye muligheder for skuespillerne. Nye kontraktformer begyndte at se dagens lys og studiernes kontrol med skuespillere, blev således udfordret da James Stewart, der på dette tidspunkt ikke var bundet til et produktionsselskab, underskrev en personlig kontrakt for filmen Winchester ’73 (1950). En kontrakt, der sikrede ham en procent-andel af filmens indtjening i stedet for en fast løn. Dette var starten på opløsningen af den praksis (populært kaldet The Star System), som studierne havde udført i årtier. Et system, hvor de enkelte skuespillere var ”stavnsbundet” til et studie. Hvilket reelt betød, at de enkelte studier bestemte hvilke film og hvilke roller den enkelte skuespiller var egnet til og kunne dermed styre den enkelte skuespilleres karriere og image i en bestemt retning – på godt og ondt. Studie-systemet, med sin manipulation af stjernernes virkelighed, begyndte at vakle, da der samtidig skete en nedbrydning af sociale skel i resten af samfundet og hurtigt blev der stillet spørgsmål ved den kunstigt fremstillede ”stjerne-verden”. Situationen, med den stigende konkurrence fra fjernsynet og studier, som ofte skiftede hænder, kunne ”stjerne-systemet” ikke modstå. De generelle samfundsmæssige forandringer blev hurtig afspejlet i underholdning, kultur, arbejdsmarked og nyhedsformidling og i løbet af de efterfølgende årtier, overtog autoriserede skuespilleragenter helt profilering og karrieremæssig styring af de enkelte skuespillere på deres egne præmisser.


TV-westerns introduceres. I starten af 1950’erne indtog fjernsynet stuerne i de amerikanske hjem og underholdningsindustrien skiftede fokus. Det blev sværere og sværere at få folk ud på gaden og ind i biograferne, med den konsekvens at mange biografer måtte lukke. Fjernsynets succes fik naturligt en effekt på produktionen af film og i særdeleshed på serie-westerns. Med udgangen af 1954, blev der i realiteten ikke produceret flere serie-westerns og en æra i western-filmens historie var dermed slut. Den sidste Roy Rogers film Pals of the Golden West blev produceret i 1951, den sidste Allan ”Rocky” Lane film i 1953, Rex Allens sidste film blev produceret i 1954 og Monogram lukkede deres produktion af serie-westerns med Johnny Mack Brown og Whip Wilson i 1952. Filmen Two Guns and a Badge (1954) med Wayne Morris og filmserien Blazing the Overland Trail (1956) med Lee Roberts betragtes generelt som de sidste serie-westerns. Stjerner som Gene Autry, Roy Rogers og William L. Boyd etablerede sig hurtig i det nye medie, med succesfulde TV-shows og mange andre B-western skuespillere fandt også vej til de nye halv-times serie-westerns i fjernsynet. Populariteten for B-filmenes stjerner, var stadig høj i årene op til afslutningen af serie-westerns periode i midten af 1950’erne. Roy Rogers og Gene Autry toppede listerne næsten alle år. William L. Boyd, Johnny Mack Brown, Charles Starrett, Bill Elliott og Smiley Burnettes popularitet var faldende, mens nye ansigter faldt i publikums smag som eksempelvis Randolph Scott, Rod Cameron, George Montgomery samt Roy Rogers medspiller og hustru Dale Evans.

B-westerns forsvandt fra biograferne og efterhånden som fjernsynets popularitet øgedes, blev mange B-film vist på det nye medie. Samtidig kom der gang i produktionen af TV-westerns, som reelt erstattede det behov, som før havde fået publikum til at strømme ind i biograferne. Skærmen blev hurtigt fyldt op med TV-westerns, som The Cisco Kid, The Lone Ranger, Hopalong Cassidy, Roy Rogers Show, Shane, Wagon Train, The Virginian og mange flere, som i starten havde deres udspring i tidligere biograffilm. Dertil kom flere succesfulde TV-westerns, som blev produceret over flere årtier og som startede i 1950’erne; Death Valley Days, Gunsmoke, Rawhide, The Wild Wild West, Have Gun - Will Travel, The Life and Legend of Wyatt Earp og Bonanza med flere. Flere skuespillere, store som små, fik roller ide mange TV-serier, eksempelvis fik James Arness stor succes som marshal Matt Dillon i serien Gunsmoke, hvor han optrådte i samtlige 635 afsnit gennem 20 år. Andre skuespillere som James Garner og Clint Eastwood fik etableret sig som TV-stjerner i serierne Maverick og Rawhide, inden de fik stor deres gennembrud på det store lærred. Totalt, gennem hele perioden, blev der vist 88 forskellige TV-westernserier, hvoraf flere fortsatte med at blive produceret i helt ind i 1960’erne og 1970’erne.


TV-seriernes succes, var ikke ensbetydende med at der ikke blev produceret film, men det betød at produktionen af B-film stagnerede kraftigt gennem 1950’erne, fra omkring 130 B-westerns i 1950 faldt antallet til 39 om året i 1959. Dette betød at filmselskaberne måtte ændre fokus fra billige serie B-westerns til A-film samt B-film af en anden kvalitet og med et indhold som afspejlede både tiden og de ting der optog publikum. Der kom derfor mere dybde, kompleksitet og flere niveauer i historierne.


Noir-westerns. I kølvandet på efterkrigstiden og den større sociale bevidsthed, omfavnede westerns ofte mere mørke og intense temaer. Westerns med kynisme, komplekse karakterer og pessimisme begyndte at findes deres vej til biograferne allerede i 1940’erne med psykologiske westerndramaer som The Ox-Bow Incident (1943), med Henry Fonda i et intenst drama, hvor en fremprovokeret selvjustits var hovedtemaet, Pursued (1947) af Raoul Walsh, som reelt var et psykologisk drama i western-rammer og den klaustrofobiske western Blood on the Moon (1948), begge med intense præstationer af Robert Mitchum, der allerede var kendt for sine roller i noir-film i andre genrer. En af de mere kendte noirwestern instruktører i 1950’erne var Anthony Mann, der i sit 5-årige samarbejde med James Stewart, instruerede intense psykologiske western-historier. Hævn, grådighed, egoisme, amoralskhed, besættelse og forræderi, var nogle af de gennemgående temaer i filmen Winchester ’73 (1950), hvor hovedpersonen var besat af en helt bestemt riffel. Riflen skifter hænder gennem fortællingen, der bæres af et hævnmotiv som hovedpersonen har i forhold til sin egen bror, Bend of the River (1952), hvor fortællingen foregår i rammerne af et vogntog på Oregon Trail, hvor en tidligere forbryder konfronteres med en tidligere partner-in-crime, The Naked Spur (1953), der er et intenst drama om en grådig dusørjæger, som kæmper en kamp for at fastholde sig selv i drømmen om at afslutte sit hverv som dusørjæger – og som langsomt mister grebet om situationen overfor en blændende spillende Robert Ryan i rollen som den jagede, The Far Country (1954), foregår i slutningen af 1890’erne i Alaska, hvor en kvægavler, der driver en kvægbesætning mod byen Dawson, bliver konfronteret af en korrupt dommer, der vil stjæle han kvæg. Fortællingen kompliceres yderligere med et romantisk islæt der omfavner grådighed og bedrag samt The Man from Laramie (1955), der omhandler besættelse og hævn, hvor en cowboy forsøger at opspore den person, som har solgt våben til indianerne og derved har været ansvarlig for hans brors død.

Andre instruktører fulgte i kølvandet på Anthony Mann, herunder John Ford, der instruerede The Searchers (1956) med John Wayne, som portrætterede en mere mørk og splittet figur, end man tidligere havde set fra Wayne, i en stærk historie der favnede hævn, racisme og tilgivelse. En anden af 1950’ernes ikoniske noir-lignende westerns blev instrueret af Delmer Daves, der med filmen 3:10 to Yuma (1957), fortæller en spændingsmættet historie omen fattig gårdejer, der bevogter en manipulerende forbryder, mens de venter på et tog, som skal fragte forbryderen til fængslet i Yuma. En anden markant instruktør, der markerede sig i samme periode, var Budd Boetticher, der gennem sit samarbejde med en aldrende Randolph Scott over 7 film, producerede intense westerns med simple historier og forholdsvis smalle besætninger. Med disse film, blev der til en vis grad sat en ny standard for seværdige westerns produceret på små budgetter. Alle film blev filmet i Sierra Nevada, hvor fortællingerne var centreret omkring en hovedperson, der med et skjult personligt motiv, handler på egen hånd; 7 Men from Now (1956), Decision at Sundown (1957), The Tall T (1957), Buchanan Rides Alone (1958), Westbound (1958), Ride Lonesome (1959) og Comanche Station (1960). Samtidig var der også en udvikling i filmene, som viste at verden var under forandring. Dyderne fra 1940’erne westerns gjaldt ikke længere, en helt var ikke længere bare en helt. Langsomt kom der mere voldelige og sexistiske scener ind i filmene, med åbenlyse hentydninger til hævn for hævnens skyld og antydning om lyster og voldtægt – emner som under Hays lov var umulige at tage fat på.


Westerns med politiske budskaber. Med ændringerne i filmverdenen, et større verdensudsyn skabt af 2. verdenskrig samt en større samfundsmæssig politisk bevidsthed, var det naturligt at flere og flere film havde politiske budskaber. Budskaber, som indtil videre stadig var under kontrol af Hays Code. Den ulmende kvindefrigørelse kom til udtryk i westerns der portrætterede stærke kvinder, som i Rancho Notorious (1952) af Fritz Lang med Marlene Dietrich og Mel Ferrer, Johnny Guitar (1954) med Joan Crawford og Forty Guns (1957) med Barbara Stanwyck. Andre film som blandt andet High Noon (1952) med Gary Cooper og Grace Kelly og Silver Lode (1954) med John Payne og Dan Duryea, blev begge tolket til at omhandle politiske protester mod McCarthy –i øvrigt en tolkning som instruktøren af High Noon, Fred Zinnemann ikke var enig i20. Spørgsmålet om behandlingen af indianerne blev taget op i film som Broken Arrow (1950) med James Stewart. Filmen var en af de første westerns, der portrætterede indianere som ofre i et intrigant politisk spil om magt og retten til land. En film som dog omvendt mistede sin troværdighed, ved at de bærende indianske hovedroller blev spillet af ikke-indfødte. Delmer Daves tog også fat på spørgsmålet om behandlingen af indianerne med The Last Wagon (1956), i en historie, fantastisk filmet i Sedona-området, hvor Richard Widmark er på flugt efter at have jaget og dræbt, sin indianske families mordere. Under flugten redder han en gruppe overlevende på et prærie-vogntog. Historiens omdrejningspunkt er fordomme og retfærdighed i konflikterne mellem indianere og de hvide amerikanere. En seværdig, lidt undervurderet og ikke særlig kendt film.

The Last Wagon (1956) - Åbningsscene






En ny bølge af klassiske westerns. I denne periode var filmindustrien åbenlyst truet af fjernsynet – derfor måtte der tages nye midler i brug. Oplevelsen i biografen, skulle gøres anderledes og bedre end den som fjernsynet tilbød. Filmindustrien blev nødt til at differentiere sig fra fjernsynsmediet ved at gøre biografoplevelse endnu mere speciel end før. 1950’erne var en periode, hvor der blev produceret mange kvalitetswesterns. Dette skete ved, udover historier med mere dybde, også ved introduktion af nye og forbedrede teknikker, som eksempelvis nye og bedre filmformater, bedre farver og bedre lyd. Der blev blandt andet satset stort på widescreen formater og 3-D. Derudover var mange af datidens store stjerner med til at give periodens western den tyngde, der var nødvendig for at fastholde publikumsinteressen for biograffilm. Dette kom til udtryk i film som The Gunfighter (1950), hvor Gregory Peck spiller en ældre revolvermand, præget af en barsk og voldsom fortid og som ofte, på grund af sit ry, må se sig udfordret af den yngre ”kollega”. En historie, der udfordrede det romantiske billede af den enlige revolverhelt, som kæmpede for retfærdighed. Kirk Douglas portrætterede en eventyrer i 1830’ernes grænseland i The Big Sky (1952), der sammen med ligesindede, rejste opad Missouri-floden i søgen efter gode områder for pelsjagt, en rejse hvor han konstant møder fjendtlige indianere. Shane (1953), beskrev historien om den spirende civilisations møde med en skrupelløs lovløshed, hvor en mystisk fremmed, i skikkelse af Alan Ladd, blev involveret i en konflikt mellem en lille nybygger-familie og områdets magtfulde matador. Charlton Heston portrætterede Buffalo Bill i et forsøg på en pseudo-historisk fortælling omen af ”Det Vilde Vestens” ikoniske foretagender - Pony Express (1953), en film som i dag ikke fremstår som særlig troværdig og alene skal ses på baggrund af underholdningsværdien.


1950’erne var også tiden hvor de første revisionistiske film blev introduceret. Arthur Penn, der senere blev kendt for film som Bonnie and Clyde (1967), Alice’s Restaurant (1969) og Little Big Man (1970), fik sin instruktørdebut med The Left Handed Gun (1958), som var en ny fortolkning af historien om Billy the Kid. En film, der på mange måder, var anderledes end den klassiske western. Filmens præmis var reelt, at den gjorde op med myten om Billy the Kid og viste ham som en plaget og sårbar person, der ikke passede til det billede som medier og folklore havde skabt af ham. Filmen var en del forud for sin tid og blev et flop, men var samtidig med til at sætte scenen for hvad fremtiden ville bringe af udfordrende film. Troværdighed i forhold til de historiske fakta kunne ligge på et lille sted, og alligevel så viste filmen at personen bag myten, måske ikke var så stereotyp som myten tilsagde og dermed blev den på en underfundig måde alligevel troværdig på sine egne præmisser. En portrætteringsform som eftertidens tolkninger af ”Det Vilde Vesten” blev præget af.

For John Wayne begyndte perioden med indspilningen af den sidste film i John Fords kavaleri-trilogi Rio Grande (1950) –en film som Ford kun modvilligt indspillede. Filmen, med en velspillende Maureen O’Hara som Waynes modspiller, blev en solid succes. Derefter gav Wayne et vellykket bud på en Louis L’Amour roman – Hondo (1953), som var en velproduceret og underholdende film, der også gav debut til Geraldine Page. Filmen blev som en af de første westerns, lanceret delvist i 3-D og i det hele taget var 1953 året, hvor man forsøgte sig med 3-D westerns, hele 11 blev der produceret. Allerede året efter stoppede produktionen af 3-D westerns, hvor det kun blev til 4 film. Investeringerne modsvarede ganske enkelt ikke publikums efterspørgsel. Vera Cruz (1954) af Robert Aldrich, der var et historisk drama, der foregik under den mexicanske revolution, blev filmet i widescreen med flere store stjerner; Gary Cooper, Burt Lancaster, Cesar Romero, Ernest Borgnine, Charles Bronson og Jack Elam. Wide-screen filmen Broken Lance (1954) med Spencer Tracy, Robert Wagner, Richard Widmark og Katy Jurado, fortalte et intenst familiedrama hvor omdrejningspunktet var en kvægavler og forholdet til hans sønner. Filmen opnåede to Oscar nomineringer. Kampen om de store vidder, blev også skildret i The Big Country (1958), hvor Gregory Peck spillede en mand fra østkysten, der kom til ”Det Vilde Vesten” for at blive genforenet med sin forlovede på familiens gård. Her blev han dog betragtet som en fremmed og da han tilmed blev involveret i nogle af de lokale konflikter om land og vand, blev dramaet hurtigt intensiveret. Den underholdende og intense fortælling bæres af en lang række af stjerner som Jean Simmons, Caroll Baker, Charlton Heston, Burl Ives, Charles Bickford og Chuck Connors. Derudover var der mange andre produktioner, som blev godt modtaget af både publikum og anmeldere; Jubal (1956), Many Rivers to Cross (1955), The Last Frontier (1955), The Last Command (1955), Gunfight at the O.K. Corral (1957), The Tin Star (1957), Man of the West (1958), Horse Soldiers (1959), Last Train from Gun Hill (1959), Warlock (1959) og mange, mange flere. Årtiet sluttede dog med en film, der på mange måder reetablerede John Wayne som western-stjerne efter nogle år uden roller i westerns. Howard Hawks genopfandt sig selv som instruktør efter nogle år i europæisk eksil med succesfilmen Rio Bravo (1959). Filmen var nok den western, der stilmæssigt blev inspirationen for mange af de efterfølgende års gode westerns.

Samtidig kunne filmindustrien ikke helt slippe de lidt billigere western produktioner, der hverken kunne kategoriseres som hverken A- eller B-film. Film, der holdt gang i karrieren for skue-spillere, der lavede både TV og Film. Mange af disse westerns er selv i dag seværdige og byder på god underholdning. Til denne kategori hører film som Four Guns to the Border (1954) med Rory Calhoun og Walter Brennan i en handlingsmættet historie, der omhandler både bankrøveri og indianerangreb, Wichita (1955) med Joel McCrea, der fortæller en fiktiv historie om Wyatt Earps tid i Wichita, Gun the Man Down (1956) med James Arness, og Angie Dickinson, om en bedraget bankrøver, der søger hævn. Walk the Proud Land (1956), om indianer-agenten John P. Clum, der under vanskelige forhold forsøger at mægle mellem nybyggere og indianere. Hovedrollerne spilles af Audie Murphy og Anne Bancroft. Gun Glory (1956) med Stewart Granger og Rhonda Fleming i en fortælling om hævn, bedrag og forløsning. Day of the Bad Man (1958) hvor Fred MacMurray spiller dommer i en historie, der til forveksling ligner High Noon, med et bedragerisk tvist. Day of the Outlaw (1959) med Robert Ryan og Burl Ives i en mørk og intens noir-lignende gidsel-historie, der udspiller sig i en isoleret by under en snestorm. 1950’erne bliver af mange betragtet som den sidste store periode for de klassiske westerns, hvilket der kan være noget om i forhold til antallet af produktioner – dette betød dog ikke, at der ikke siden blevet produceret kvalitetswesterns i samme ånd. De efterfølgende årtier bød også på rigtig mange gode westerns.


Samlet set var 1950'erne en afgørende periode for western-genren, hvor den udviklede sig fra sine tidlige dage som en enkel genre til en mere nuanceret og reflekterende form for filmproduktion. Westerns i denne periode formåede at fange Amerikas kollektive fantasi og fortsatte med at være en væsentlig del af den amerikanske filmkultur.

1960’erne – Traditionerne ændres


Verden var blevet mere socialt bevidst og en begyndende oprørskhed ulmede. Traditioner stod for fald både i samfundet og i filmverdenen. Generelt var perioden præget af 3 markante trends i forhold til westerns;




	De amerikanske westerns blev mere rå og realistiske med helte, der var drevet af samme kræfter som de mennesker de omgav sig med. Samtidig var hovedpersonen typisk selvcentreret, egoistisk, lettere amoralsk og lige så meget offer som helt. Historierne var dog stadig baseret på de kendte grundlæggende mytiske fortællinger om livet i ”Det Vilde Vesten”.


	Spanske og italiensk producerede westerns, var ofte baseret på antihelte historier i et tidstypisk univers (uden bestemte tidsangivelser) hvor hævn, vold og blod, var hovedelementerne i historiernes klimaks.


	Familievenlige ikke voldelige TV-serier, gjorde en dyd ud af at historierne var tro mod western-fortællingernes klassiske elementer.




Det var selvfølgelig ikke noget der skete fra den ene dag til den anden, men det var en gradvis udvikling, som afspejlede den samfundsmæssige og kulturelle udvikling, der var præget af både optimisme i kølvandet på det økonomiske opsving efter 2. verdenskrig og af negative strømninger forårsaget af Mccarthyismen, Rumkapløbet, Ungdomsoprøret, Cuba-krisen, Vietnam-krigen samt den generelt øgede fokus på menneskerettigheder (specielt raceadskillelsen i USA). Forhold, som i større eller mindre grad, også fik indflydelse på filmproduktionen, eksemplificeret ved den fænomenale Sergeant Rutledge (1960) med Woody Strode. En film, som ikke kun satte fokus på et meget ømtåleligt emne, men som også var med til at rykke på normerne for hvilke emner, der kunne debatteres på film og i hvilken form. Det var dog meget tidstypisk, at den mandlige hovedrolle som spilles af en sort skuespiller, ikke fik sit navn øverst på plakaten. En film der helt sikkert har haft på indflydelse på produktioner som In the Heat of the Night (1967) og Guess Who’s Comming to Dinner (1967) begge med Sidney Poitier.

Amerikanernes tro på sig selv og deres egne evner stod for fald med de negative strømninger i samfundet, hvilket i høj grad også blev reflekteret periodens westerns. 3 amerikanske personligheder dominerede western-genren i sidste halvår af 1960’erne; John Wayne, der fastholdt og dyrkede sine kulturelle og politiske standpunkter. Clint Eastwood, som gennem sine film, portrætterede sine western-helte som uddøende og næsten malplacerede i et samfund, der var i forfald. Sam Peckinpah, der fortalte sine historier om social ulighed, korruption og ulydige borgere i amoralske og voldelige westerns. Den øgede kulturelle og politiske bevidsthed betød også den konservative hensygnende Hays Code omsider officielt, i 1968, blev erstattet af et mere tidssvarende filmklassificeringssystem (mpaa), som betød at publikum selv fik ansvaret for at afgøre, om en film var passende for dem selv og deres børn.


Traditionerne udfordres. John Wayne, der for mange var og stadig er indbegrebet af klassiske western-traditioner, fortsatte med både at producere og indspille westerns, hvoraf mange stadig betragtes som nogen af hans bedste; The Man Who Shot Liberty Valance (1962) El Dorado (1966) og ikke mindst True Grit (1969), for hvilken han modtog en Oscar for Bedste Mandlige Hovedrolle. For Wayne var det samtidig en periode, hvor han bevidst fravalgte roller, og hvor andre skuespillere takkede nej til at spille i samme film som ham - udelukkende på grund af hans politiske holdninger. På trods af dette, var hans film stadig tilløbsstykker og er den dag i dag stadig blandt favoritterne for mange western-fans. Tiden for Wayne og hans ligesindede ikoniske western-stjerner, som Randolph Scott og Joel McCrea var dog ved at rinde ud.


John Ford, en af western-filmens store instruktører, takkede i denne periode af med sine to sidste westerns, der på hver deres måde signalerede afslutningen på den klassiske western. Fortællingen i The Man Who Shot Liberty Valance (1962), var historien om udvikling fra anarki til demokrati og de omkostninger, der nødvendigvis følger med når idealer kompromitteres i demokratiets navn. Filmen var en atypisk Ford film, som i perioden forud for denne film i næsten alle sine film, havde hyldet de store amerikanske landskaber og civilisationens udvikling baseret på kristne værdier. Liberty er derimod en mørk og sørgmodig fortælling, primært filmet i et studie, med en historie, der viser skyggesiden af samme udvikling, som han skildret positivt i tidligere film, og fremstår som en tidstypisk kommentar til udviklingen i amerikanske samfund, der i 1960’erne var et samfund under stor forandring. Ved filmens premiere, var der delte meninger om den og mange kritikkere kunne ikke se ideen med den. I dag betragtes Liberty af mange som en film, der var forud for sin tid og som en af Fords bedste. Cheyenne Autumn (1964), var en film, der på mange måder var Fords kommentar til den øgede fokus på genfortællingen af amerikansk historie i en mere realistisk form. Fortællingen betragtes desuden som Fords forsøg på at råde bod på det billede af indianere, han (og andre) havde skabt gennem tidligere film, hvor indianerne ofte var fjenden, der forstyrrende greb ind i den hvide mands verden. Filmens historie er baseret på den tragiske fortælling, om det der historisk kaldes The Northern Cheyenne Exodus, hvor en gruppe Cheyenne-indianere i efteråret 1878, flygtede fra deres reservat for at komme tilbage til deres hjemstavn ca. 2.400 kilometer mod nord. Ford viser i denne sin sidste western at det var muligt at genfortælle et mørkt kapitel i USAs historie og samtidig være tro mod sine sædvanlige visuelle virkemidler. Filmen fremstår selv i dag troværdig i sin form og sit budskab.


[image: ]




Sam Peckinpah og William Holden - The Wild Bunch (1969)






Perioden bød på en del westerns, som udfordrede traditionerne i større eller mindre grad. De politiske spændinger i det amerikanske samfund påvirkede også filmindustrien, hvor flere af historierne handlede om at stå sammen mod en fælles fjende, samt at konflikterne gerne måtte foregå på fjendtligt territorium. Westerns havde gennem mange år budt på historier om den enlige helt. Op gennem 1960’erne kom flere westerns, hvor historierne ikke var bygget op omkring én helt, men om par eller grupper af helte, der i et ligeværdigt fællesskab mødte udfordringerne. Sammenhold var et vigtigt og drivende element i westerns som The Magnificent Seven (1960), The Alamo (1960), The Professionals (1966), Butch Cassidy and the Sundance Kid (1969) og The Wild Bunch (1969). Samtidig flyttede historierne i de nævnte westerns ofte deres udfordringer til fremmed territorium, som det eksempelvis også skildres i film som Major Dundee (1965), Rio Conchos (1964), Villa Rides (1968). Bemærkelsesværdigt for perioden var det at western-komedien Cat Ballou (1965), blev hædret ved at Lee Marvin fik en Oscar for Bedste Mandlige Hovedrolle.


Instruktøren Sam Peckinpah, der op gennem 1950’erne havde haft stor succes på produktion af flere af tidens succesfulde western TV-serier som Gunsmoke, The Rifleman og The Westerner, trådte ind på film-scenen i starten af 1960’erne med to solide westerns; The Deadly Companions (1961) og Ride the High Country (1962), hvor han i sidstnævnte bragte to klassiske western-stjerner (Randolph Scott og Joel McCrea) sammen i en film, hvor historien næsten symbolsk handlede om at tiden for The Old West var ved at rinde ud. Filmen blev samtidig den sidste for Scott, mens McCrea medvirkede i et par få westerns mere. Peckinpah instruerede kun få film i løbet af sin karriere, heraf 7 westerns. Filmen The Wild Bunch (1969), blev trendsættende for de efterfølgende årtiers produktion af westerns og betragtes af mange som en filmisk kommentar til Vietnam krigen. Filmen er fyldt med action, vold og blod i slowmotion, hvor scenerne virkede som en koreograferet dødsballet og endte med at den lille gruppe af livstrætte forbrydere besluttede at gå i døden sammen. Der er i den forbindelse ingen tvivl om at Peckinpah også har haft et godt øje til den samtidige europæiske filmindustri, hvor Sergio Leone i midten af 1960’erne fik et gennembrud med westerns hvor hævn, blod og vold også var hovedingredienserne.




[image: ]


Clint Eastwood - A Fistful of Dollars (1964)






Den europæiske indflydelse. Den europæiske produktion af lav-budget westerns i Italien og Spanien, med den italienske instruktør Sergio Leone i spidsen, tilførte genren helt nye dimensioner. Filmenes stil introducerede en rå skildring af livet i ”Grænselandet”, der var barsk, mere voldelig, fyldt med hævntørstige banditter, nådesløse dusørjægere, koreograferede skuddueller og ekstreme nærbilleder – alt sammen understøttet af en elektrificeret spøgelsesagtig musik af komponister som blandt andet Ennio Morricone. Det lykkedes endda at tiltrække amerikanske skuespillere til disse produktioner, skuespillere som på dette tidspunkt ikke havde fået det store film-gennembrud i USA; Clint Eastwood havde primært lavet TV-serier, Lee Van Cleef, Eli Wallach og Charles Bronson, for at nævne nogle få, levede af biroller i amerikanske filmproduktioner. Deres medvirken ide europæisk producerede westerns, gav dem pludselig en helt anden status i Europa og publikum elskede det. Da succesen fra de europæiske film, ramte USA i slutningen af 1960’erne, tog den amerikanske filmindustri generelt den barske stil til sig. Instruktøren Sergio Leones ”Dollar-trilogi” (A Fistful of Dollars (1964), For a Few Dollars More (1965) og The Good, the Bad and the Ugly (1966)), havde næsten skabt et nyt western-univers, som ikke var baseret på de kendte mytiske fortællinger om ”Det Vilde Vesten”. Men et univers med antihelte, der på én gang var både mystiske, amoralske, frygtløse og kyniske. Skuespillere, som blandt andet Clint Eastwood og Charles Bronson, fik skabt grundlaget for deres efterfølgende karrierer i Hollywood, ved netop at medvirke i disse europæiske westerns. I kølvandet på Leones gennembrud, blev produktionen af europæiske westerns intensiveret og andre europæiske instruktører og skuespillere fik, som nævnt tidligere, deres gennembrud i disse film; Sergio Corbucci, Franco Nero, Gianni Garko, Giuliano Gemma i film som Django (1966), 1000 dollars on the black (1966), A Pistol for Ringo (1965) med flere. Sergio Leone sluttede sit western-eventyr med en film, som han selv beskriver, var en hyldest til den amerikanske western - Once Upon a Time in the West (1968). Filmen, der delvist blev filmet i Monument Valley (hvilket i sig selv var en hyldest til John Ford), formåede at bygge bro mellem den amerikanske western-tradition og den europæiske stil. I filmen benytter han sig af etablerede amerikanske skuespillere som Jack Elam, Woody Strode, Jason Robards, Charles Bronson og ikke mindst Henry Fonda som skurk.

